text:
རིག་འཛིན་ཆེན་པོ་ངག་དབང་འཇམ་དཔལ།
- བྱམས་པ་འཕྲིན་ལས།
རིག་འཛིན་ཆེན་པོ་ངག་དབང་འཇམ་དཔལ་ནི། རྡོ་བྲག་རིག་འཛིན་ཆེན་པོའི་སྐུ་ཕྲེང་བདུན་པ་དང་། འཁྲུངས་ཡུལ་ལྷོ་ཁ་རོང་རྣམ་སྲས་གླིང་ཞེས་གྲགས།
སྤྱིར་རྡོ་བྲག་དགོན་གྱི་ཐོག་མའི་བྱུང་ཚུལ་ནི། སྟོད་མངའ་རིས་རྒྱལ་པོའི་གདུང་རྒྱུད་མངའ་རིས་རིག་འཛིན་ཆེན་པོ་ལེགས་ལྡན་རྡོ་རྗེའི་དངོས་སློབ་ཀྱི་གཙོ་བོ་ཆོས་རྒྱལ་བཀྲ་ཤིས་སྟོབས་རྒྱལ་དབང་པོའི་སྡེའི་གདུང་སྲས་བགྲེས་པ་བྱང་པ་རིག་འཛིན་ངག་གི་དབང་པོའི་སྡེས་བོད་ཀྱི་ས་དཔྱད་སྲིན་མོ་གན་རྐྱལ་དུ་གནས་པའི་མགྲིན་པའི་ཁར། ཕྱོགས་བཞིའི་ས་དཔྱད་ལ་ལས་བཞིའི་མཚོན་རྟགས་དང་། མདུན་དུ་ཆུ་བོ་རོ་ཧི་ཏའི་འགྲམ་སོགས་གུ་རུའི་གནས་ཆེན་དུ་བྱིན་ཆགས་པའི་ས་བབས་སྤྱི་དང་། ལྷག་པར་ས་འདིའི་ཁུལ་ཆུ་ལྷོ་བྱང་ཤར་ནུབ་སོགས་ལ་གཉུག་མར་གནས་པའི་སྐྱེ་འགྲོ་མང་པོས་གསོལ་བ་རྩེ་གཅིག་འདེབས་པའི་རྟེན་འབྲེལ་བཟང་པོ་འཛོམས་པར་གཟིགས་ནས། བོད་རབ་བྱུང་བརྒྱད་པའི་མཇུག་ཙམ་དུ་ཐོག་མའི་གནས་གཞིའི་གདན་ས་ཆུང་ངུ་ཞིག་ཕྱག་བཏབ་སྟེ། དགེ་འདུན་བརྒྱ་ཕྲག་ཙམ་འདུས་ནས་སྡོམ་པ་གསུམ་གྱི་ལག་ལེན་འཆད་རྩོད་རྩོམ་གསུམ་ལྟེ་བར་གནས་པའི་ཁར། སྔ་འགྱུར་རྙིང་མའི་ཆོས་སྐོར་སྤྱི་དང་། བྱེ་བྲག་རིག་འཛིན་ཆེན་པོ་རྒོད་ཀྱི་ལྡེམ་འཕྲུའི་གཏེར་ཁ་གཙོ་བོར་གྱུར་པའི་གཏེར་ཁ་གོང་འོག་སོགས་ཟབ་ཆོས་མང་པོ་འདུས་པའི་ཆོས་འཛིན་སྤེལ་བྱེད་པའི་སྔ་འགྱུར་གྱི་དགོན་སྡེ་ཆེན་པོར་གྱུར།
རིག་འཛིན་ཆེན་པོ་ངག་གི་དབང་པོ་དགུང་ལོ་ལྔ་བཅུ་ང་གཉིས་ཐོག་ཞིང་ལ་གཤེགས་པའི་ཡང་སྲིད་དེར་གོང་ས་ལྔ་པ་ཆེན་པོས་གཙུག་ཕུད་བཞེས་ནས། རིག་འཛིན་ཆེན་པོ་ཀུན་བཟང་པདྨ་འཕྲིན་ལས་ཐེག་མཆོག་དབང་གི་རྒྱལ་པོ་ཡོངས་འདུས་སྡེ་ཞེས་མཚན་གསོལ་ནས་ཐུགས་བརྩེ་ཆེན་པོའི་སྒོ་ནས་གཟིགས་པ་བསྐྱངས། སྐུ་ཆུང་ངུའི་སྐབས་ནས་གོང་ས་ལྔ་པ་ཆེན་པོ་དང་། ཟུར་ཆེན་ཆོས་དབྱིངས་རང་གྲོལ་གཉིས་གཙོ་བོར་བྱས་པའི་དབུས་གཙང་ཁམས་སོགས་ཀྱི་ཡོངས་འཛིན་ཚད་ལྡན་གྱི་མཁས་གྲུབ་བཤེས་གཉེན་ཆེན་པོ་བཅུ་ཕྲག་བཞི་ཙམ་གྱི་སྐུའི་དྲུང་ནས་ལྷོ་བྲག་ཟབ་ཆོས་བྱང་གཏེར་སྐོར་སོགས་བཀའ་གཏེར་གསར་རྙིང་དང་། ཕར་ཕྱིན། དབུ་མ། འདུལ་བ། ཚད་མ། མཛོད་སོགས་མཚན་ཉིད་ཐེག་པའི་གཞུང་ཆེན་ཁག་ལ་སྦྱངས་བརྩོན། གཞན་ཡང་རིག་པའི་གནས་ཆེ་ཆུང་ལ་སོགས་པའི་ཕྱི་ནང་གི་ཤེས་བྱ་ཀུན་ལ་གསན་བསམ་མཐར་ཕྱིན་པར་མཛད་པར་བརྟེན། གོང་ས་ལྔ་པ་ཆེན་པོའི་དགོངས་བཞེད་ལྟར་ལྷ་ས་སྨོན་ལམ་ཆེན་མོའི་གྲྭ་སྐོར་རབ་འབྱམས་སུ་མཛད། དེ་རྗེས་གོང་ས་ལྔ་པའི་དངོས་སློབ་གཙོ་བོར་གྱུར་ནས་(གསང་བའི་རྒྱ་ཅན།) ཞེས་པའི་ཆོས་བདག་ཏུ་བསྩལཞིང་། རྡོ་བྲག་དགོན་ལ་ཐུབ་བསྟན་རྡོ་རྗེ་བྲག་ཨེ་ལྦམ་ལྕོག་སྒར་ཕྱོགས་ལས་རྣམ་པར་རྒྱལ་བའི་སྡེ་ཞེས་མཚན་གསོལ་དང་ཆབས་གཅིག་དགེ་འདུན་ལྔ་བརྒྱ་ཙམ་འདུས་པ་དང་། སྡེ་སྲིད་སངས་རྒྱས་རྒྱ་མཚོ་སྡེ་སྲིད་གནང་རིང་རྡོ་བྲག་དགོན་གྱི་མཆོད་རྒྱུན་བདག་རྐྱེན་གཟིགས་བསྐྱངས་བླ་ན་མེད་པ་གནང་རྗེས་སུ་སྡེ་སྲིད་རིན་པོ་ཆེ་སྐུ་བཀྲོངས་པ་དང་། རབ་བྱུང་བཅུ་གཉིས་པའི་མེ་བྱ་(སྤྱི་ལོ་1717) ལོ་ཙམ་ནས་ཇུན་གར་བས་དབང་བསྒྱུར་སྐབས་རྡོ་བྲག་དགོན་ལ་གནོད་འཚེ་ཚབས་ཆེན་ཕོག་ནས་ཐོར་ཤིག་ཉམས་སྨད་དུ་སོང་རུང་རྒྱལ་བ་སྐལ་བཟང་རྒྱ་མཚོའི་སྐུ་ཚེའི་མཇུག་དང། སྐུ་ཕྲེང་བརྒྱད་པའི་དུས་ནས་རིམ་བཞིན་བདག་རྐྱེན་བཀའ་དྲིན་དང་། དགོན་སྡེ་ཉམས་གསོ་བཅས་ཀྱི་སྐལ་བཟང་སླར་ཡང་འཆར་ནས་རིག་འཛིན་ཆེནཔོའི་ཡང་སྲིད་སྐུ་སྐྱེ་ཟམ་མི་ཆད་པ་བྱོན་པའི་ནང་ནས། གོང་གསལ་རིག་འཛིན་ཆེན་པོ་ངག་དབང་འཇམ་དཔལ་མཆོག་མདོ་སྔགས་གཞུང་ལུགས་ཤེས་བྱའི་གནས་སྤྱི་ལ་གསན་བཞེས་དང་། ལྷག་པར་སྐར་རྩིས་དང་། གསོ་རིག་ལ་སྦྱངས་པ་མཐར་ཕྱིན་པ་མཁས་པའི་དབང་པོར་གྱུར་ཀྱང་དགུང་ཕྲེང་ཉེར་གསུམ་ལ་འབྲུམ་ནད་ཀྱིས་ཞི་བར་གཤེགས།
དེ་ལྟར་རིག་འཛིན་ཆེན་པོ་སྐུ་ཕྲེང་རིམ་བྱོན་རྣམས་ཀྱིས་སྤྱིར་གསང་སྔགས་ཕྱི་ནང་དང་། བྱེ་བྲག་རང་ལུགས་བྱང་གཏེར་གྱི་བསྐྱེད་རྫོགས་འཕྲིན་ལས། བསྙེན་སྒྲུབ་ལས་གསུམ། དབྱངས་རོལ། གཏོར་བཟོ། གར་འཆམ་བཅས་མདོར་ན་ལམ་བསླབ་པ་གསུམ་གྱི་ཉམས་ལེན་དང་། ལུང་སྡེ་སྣོད་གསུམ་གྱི་འཆད་ཉན་བཅས་སྐལ་ལྡན་དང་བ་འདྲེན་པ་དང་། འབྱོར་ལྡན་བསོད་ནམས་གསོག་པའི་ཞིང་མཆོག་དམ་པར་གྱུར། དེའི་ཕྱིར་རྡོ་རྗེ་བྲག་ཅེས་པའི་དགོན་འདིར་ཕལ་ཆེར་ལོ་ངོ་སུམ་བརྒྱ་དགུ་བཅུ་ཙམ་གྱི་ལོ་རྒྱུས་ཡོད་པར་གྲགས་སོ།།
- འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་འདོན་ཞུས།
མཐའ་མའི་འདོན་ཐེངས་།: 12.12.2017 ཉིན། 3:30 PM<< སྔ་མ།


c: text/html

text:
སེམས་ཁམས་འཕྲོད་བསྟེན་ཟབ་སྦྱོང་ཐེངས་བདུན་པ།
བོད་ཀྱི་སྨན་རྩིས་ཁང་ལུས་སེམས་སྲོག་གི་སྡེ་ཚན་གྱིས་གོ་སྒྲིག་འོག་སེམས་ཁམས་འཕྲོད་བསྟེན་དང་འབྲེལ་བའི་ཟབ་སྦྱོང་ད་བར་ཐེངས་བདུན་ཚོགས་ཡོད་ཅིང་། ཕྱི་རྒྱལ་བ་ཚོར་ཆེད་དམིགས་ཟབ་སྦྱོང་ཐེངས་བཞི་གནང་ཡོད་པ་ལྟར། འདི་ལོར་སེམས་ཁམས་རྨང་གཞིའི་ཟབ་སྦྱོང་གཅིག་དང་། རྨང་གཞི་བར་མའི་ཟབ་སྦྱོང་གཉིས་ཕུལ་ཡོད་པ་བཞིན་ད་ལམ་རྨང་གཞི་བར་མའི་ཟབ་སྦྱོང་དེ་བཞིན་ཕྱི་ལོ ༢༠༡༦ ཟླ ༡༠ ཚེས ༡༨ ནས ༢༧ བར་ཉིན་གྲངས་བཅུའི་རིང་ཚོགས་ཡོད། འོན་ཀྱང་ད་ལམ་ཟབ་སྦྱོང་ནང་ཚོགས་ཞུགས་དེ་ཙམ་གནང་ཐུབ་མེད་ཀྱང་ཕྱི་ནང་གི་སེམས་ཁམས་སྨན་པ་དང་། གསོ་རིག་སྨན་པ། སྤྱི་ཚོགས་ཞབས་ཞུ་བཅས་མི་གྲངས་དྲུག་ལ་ནང་པའི་སེམས་ཁམས་སྤྱི་བཤད་དང་། རྩ་ཉོན་དྲུག་དང་ཉེ་ཉོན་ཉི་ཤུ། དགེ་བ་བཅུ་གཅིག ནང་པས་འཆི་བ་ལ་ལྟ་ཚུལ། སེམས་ངལ་ལ་གདོང་ལེན་བྱ་ཐབས་ཀྱི་ལག་ལེན། བོད་ཀྱི་གསོ་རིག་ལུགས་ཀྱི་སེམས་ནད་བཅོས་ཐབས་དང་། སྐར་རྩིས་རིག་པའི་སྒོ་ནས་སེམས་ནད་བཅོས་ཐབས་སྐོར་ལ་ཟབ་ཁྲིད་གནང་བར་ཀུན་གྱི་ཡིད་སེམས་ཚིམ་པ་བྱུང་ཡོད།
མཐའ་མའི་འདོན་ཐེངས་།: 31.10.2016 ཉིན། 9:58 AM<< སྔ་མ།

robotstxt: allowed

filter: keep


text:
སྒྲིག་འཇུག...
སྤྱི་བསྒྲགས།
སྒྲིག་འཇུག...
ལི་ཐོ།
སྒྲིག་འཇུག...
ཆེད་སྒྲིག་རྣམ་དབྱེ།
སྒྲིག་འཇུག...
པར་མཛོད།
ཟིན་ཐོ་གསར་བ།
སྒྲིག་འཇུག...
དཔྱད་གཏམ་གསར་བ།
སྒྲིག་འཇུག...
ཆེམས་གསར་བ།
སྒྲིག་འཇུག...
ནང་འཇུག
སྒྲིག་འཇུག...
དྲ་གྲོགས།
སྒྲིག་འཇུག...
སྦྲེལ་མཐུད།
ཟིན་བྲིས་ཆ་འཕྲིན།
སྒྲིག་འཇུག...
གོང་གི་འཕྲོ། དགག་ལན་ཐན་ཐུན། | 2018/1/11 13:37:00
དེ་ནས་གཉའ་ཁྲི་དང་མུ་ཁྲིའི་སྐབས། གཤེན་རབ་ཀྱི་གདུང་སྲས་ནམ་མཁའ་སྣང་བ་མདོག་ཅན་དང་། མཁས་པ་མི་བཞི་སོགས་ཀྱིས། ཞང་ཞུང་ནས་འབྲས་བུའི་བོན་རིགས་ལྔ་སོགས། བོན་ཐེག་པ་རིམ་དགུ་ཕལ་ཆེར་དར་ན་ཡང་། བོད་མི་བོན་སྒོར་ཞུགས་མཁན་ཙམ་མ་གཏོགས། ཡུལ་ལུང་ཚང་མར་ཁྱབ་བརྡལ་དུ་མ་དར་བར་མངོན་ཏེ། གསང་སྔགས་བོན་རྣམས། རྒྱལ་བོས་གསང་ནས། གསང་སྔགས་སྤྱི་སྤུངས་ཀྱི་བོན་རྩ་འགག་འགྲོ་རྩིས་བྱས་པ་ལས་ཤེས་སོ། བོན་སྡེ་འགའ་ཞིག་བོན་གཤེན་ཚོའི་སྒྲུབ་པ་གནང་སའི་ས་ཁུལ་སོ་སོར། དར་བ་ཙམ་ལས། རྒྱ་ཁྱབ་ཏུ་དར་མེད་པ་མངོན་ཏེ། མེ་རི་དང་གེ་ཁོད་སོགས་ཞང་ཞུང་གི་བོན་སྐོར་ཞེས་དང་། མ་རྒྱུད་དང་ཡེ་ཁྲི་སོགས་ལ། རྒྱ་གར་བོན་སྐོར་ཞེས་ལོགས་སུ་དབྱེ་སྲོལ་བྱུང་འདུག་པས་སོ། དེ་བཞིན་བོད་ཡིག་ཀྱང་དེ་དང་འདྲ་བར། བོན་གཤེན་དང་རྒྱལ་བློན་སོགས། མཐོ་རིམ་མི་སྣ་ཁག་ཙམ་ལས། དམངས་ཁྲོད་དུ་ས་ཁྱབ་རྡོ་ཁྱབ་ཏུ། ཤེས་མཁན་མེད་པས། རྒྱའི་ལོ་རྒྱུས་སོགས་ལས། བོད་དུ་ཡི་གེ་མེད་ཅེས་པའི་དོན་དེ་འབྱུང་བར་སྙམ། གཡུང་དྲང་བོན་རྣམས་། བོན་གཤེན་རིག་འཛིན་དང་། རྒྱལ་བློན་སོགས། རིམ་པ་མཐོ་གྲས་ཚོས། གསང་བ་ཟབ་མོ་བྱས་ནས་སྤྱོད་ཅིང་། བོན་གྱི་དབང་ལུང་ཁྲིད་གསུམ་ཞུ་འདོད་མཁན་ཡོད་ན་ཡང་། གསེར་སོགས་དངོས་པོ་རྩ་ཆེན་ཡོན་དུ་འབུལ་ཐུབ་མཁན་ལ། མ་གཏོགས་བོན་བསྟན་སྲོལ་མེད་ཙང་། ཡུལ་བས་མཐའ་རྣམས་སུ།། འབྲས་བུའི་བོན་དེ་ཙམ་དར་མ་ཐུབ་པར། གདོད་མའི་བོན་ལ་སྤྱོད་མཁན་མང་པོ་ཡོད་པ་དང་། གཤེན་བསྟན་ཏོག་ཙམ་དར་བ་དེ་ཡང་། རྒྱུ་བོན་རིགས་བཞི་ཆེས་ཆེར་དར་ཡོད་པར་གསལ་ལ། གྲི་གུམ་གྱི་བོན་བསྣུབས་དུས་ཀྱང་། འབྲས་བུའི་བོན་བསྣུབས་པ་དང་། དེ་དག་འཛིན་སྐྱོང་མཛད་མཁན་བོན་གཤེན་རྣམས། ཡུལ་གཞན་དུ་ཕུད་པ་ལས། རྒྱུ་བོན་རིགས་བཞི་དེ་མ་བསྣུབས་པ་དང་། དེ་དག་འཛིན་སྐྱོང་མཛད་མཁན་བོན་གཤེན་འགའ་ཤས་ཡོད་པར། ལོ་རྒྱུས་ཁག་ལས་བཤད་པས་སོ། དེ་བཞིན་དུ་གནའ་བོའི་དུས་ནས། མི་རབས་རིམ་པར་རྒྱུད་དེ། ལྷ་ཀླུ་དང་ཡུལ་སར་དམར་མཆོད་འབུལ་བས་སྲོལ་དེ་ཡུན་རིང་དར་བའི། མཐོ་རྒྱལ་བློན་བཙུན་གསུམ་གཙོས། བོད་རིགས་ཞིང་འབྲོག་མི་དམངས་ཀུན་གྱི་། ཡུལ་སྲོལ་གོམ་གཤིས་སུ་གྱུར་ཡོད་པ་གསལ་ཏེ གྲི་གུམ་དང་སྤུ་ལྡེ་ཁྲི་སྲོང་བཅས་ཀྱི་སྐབས། མི་ཤི་བར་འདད་བཏང་བའམ། གཤིན་གྱི་དགེ་རྩ་སྒྲུབ་སྐབས། སེམས་ཅན་བསད་དང་། དུར་དུ་སྦས་ཚུལ་གསལ་བ་དང་། དེ་བཞིན་སྲོང་བཙན་དང་། ཁྲི་སྲོང་ཡབ་སྲས་ཀྱི་སྐབས་སུ་ཡང་། འདུན་མ་བསྡུས་ཏེ། གནའ་བོར་སྐབས། ཤ་ཁྲག་གི་ལྷ་ཀླུ་དང་ཡུལ་སར་མཆོད་པ་ཕུལ་བར་བཤད་པས་ཕྱིར་རོ། མདོར་ན་རྒྱུ་བོན་རིགས་བཞི་དེ། ཁྲི་སྲོང་སྐབས་ཀྱང་མ་བསྣུབས་པར་གནས་པ་མ་ཟད། དུས་དེ་ནས་བཟུང་རིམ་བཞིན་བོད་རྒྱུད་ཐུབ་བསྟན་ཆོས་ལུགས་ཀྱི་ཆོ་ག་ཁག་གི་ནང་། རྒྱུ་བོན་རིགས་བཞི་མང་ཕལ་ཆེར་མིང་བཅོས་བསྒྱུར་བྱས་ཏེ། བསྲེས་པ་མ་ཟད། འབྲས་བུ་བོན་མདོ་སྔགས་སེམས་གསུམ་འང་དེ་བཞིན་བན་ཕྱོགས་སུ་བསྒྱུར་བ་མཐོང་ཆོས་སུ་གྲུབ་ཡོད། མདོར་ན་གཤེན་རབ་མི་བོ་ནས་ད་བར་དུ། གྲུབ་བརྙེས་ཀྱི་བསྟན་འཛིན་སྐྱེས་བུ་རིམ་བྱོན་གྱིས། ཉམས་སུ་བླངས་བྱ། གཡུངདྲུང་བོན་འདི་ལ། བོན་དཀར་དང་བོན་ནག་ཅེས་པའི་དབྱེ་བ་ཞིག་རྩ་བ་ནས་མེད་པ་མ་ཟད། གཤེན་གྱི་རྗེས་འཇུག་ཡིན་ཕྱིན། ཐབས་སྙིང་རྗེ་ཆེན་པོས། ཀུན་ནས་སློངས་ཏེ། སེམས་ཅན་ཐམས་ཅད་ལ། འཚེ་མེད་བྱམས་པའི་སྐྱོང་དགོས་པར། གཤེན་རབ་ཉིད་ཀྱིས་བསྟན་ཡོད་པ་ལས། འཚེ་བ་ཅན་ཤ་ཁྲག་དམར་གྱི་མཆོད་པ་ནི། གཡུང་དྲུང་བོན་ཐེག་པ་རིམ་དགུ སྒོ་བཞི་མཛོད་ལྔ་སོགས། བོན་སྒོ་ཀུན་ལས་བཀགས་ཡོད་པ་མཐོང་ཆོས་སུ་གྲུབ་ཡོད་པ་འདི་རེད། བོན་སྒོ་དེ་དག་ནི། གཞི་སྐྱབས་འགྲོ་སེམས་བསྐྱེད་ལ་བླངས། ལམ་སྡོམ་པ་གསུམ་གྱི་སྒོ་ནས་འཇུག ཐག་ལྟ་བ་བཀའ་རྟགས་ཀྱི་ཕྱག་རྒྱ་བཞི་ལྡན་གྱིས་བཅད་པ་ཡིན་ཏེ། མདོ་གཟིར་མིག་ལས་བདག་ཅག་གི་སྟོན་པས་ཞལ་ནས། ༼་་ལྟ་བ་ནི་ཡས་ཕུག་ཅིག་ སྤྱོད་པ་ནི་མས་འཛེགས་ཤིག གཞི་སྙིང་རྗེ་ཆེན་པོ་ལོངས་ཤིག ཐབས་ཕ་རོལ་ཕྱིན་པ་དྲུག་ལ་སྤྱོད་ཅིག ༽ཅེས་དང་། ཁམས་ཆེན་ལས། ༼ལྟ་བ་བཀའ་རྟགས་ཀྱི་ཕྱག་རྒྱ་དང་བཅས་ཏེ། ཨེ་མ་ཧོ། ༽ཞེས་གསུངས་པ་འདི། ཐེག་པ་རིམ་དགུ་ཚང་མའི་གཞི་འཛིན་སའི་ལྟ་སྤྱོད་འདི་དག་ཡིན་ལ། བོན་སྒོ་གང་ལ་འཇུག་ཀྱང་། ཐོག་མར་སྐྱབས་འགྲོ་དང་སེམས་བསྐྱེད་སྔོན་ལ་འགྲོ་དགོས་ལ། སྐྱབས་སུ་སོང་ཕྱིན་ཆད། སྐྱབས་འགྲོའི་བསླབ་བྱ་སྲུང་དགོས། སྐྱབས་འགྲོའི་བསླབ་བྱའི་ནང་ནས། ༼བོན་ལ་སྐྱབས་སུ་སོང་ནས། སེམས་ཅན་ལ་གནོད་འཚེ་སྤོངས།༽ཞེས་བདག་ཅག་གི་སྟོན་པས་གསུང་ཡོད་ལ། དེ་བཞིན་བོན་ཐེག་པ་རིམ་དགུ་གང་ལ་སྤྱོད་ཀྱང་། སེམས་ཅན་ཐམས་ཅད་ལ། སྙིང་རྗེ་ཕྱོགས་མེད་ཀྱི་སྐྱོངས་ཤིང་། གཞན་ལ་གནོད་འཚེ་སྤོངས་དགོས་པར་བསྟན་ཡོད། དེ་ཡང་མདོ་གཟེར་མིག་ལས་བདག་ཅག་གི་སྟོན་པ་གཤེན་རབ་མི་བོའི་ཞལ་ནས། ༼བསྟན་པའི་ལས་ནི་སྙིང་རྗེ་ཡིན། སྙིང་རྗེའི་དོན་གྱི་སེམས་ཅན་དྲངས།༽ཞེས་དང་། ཡང་མདོ་གཟི་བརྗིད་ལས། ༼ཁམས་གསུམ་སེམས་ཅན་མཉམ་པའི་ཆ་ལ་མི་འཇོག་པར། གཅིག་བསད་གཅིག་གསོ་བྱ་བའི་བོན་ནི། བདག་གི་མི་ཤེས་སོ། དེ་ནི་ལོག་པར་གོལ་བས་བྱ་རུ་མི་རུང་ངོ་།༽ཞེས་དང་། གབ་པ་ལས། ༼ལ་ལ་བསད་ནས་ལ་ལ་གསོ་བ་ནི། ཁྲ་དང་སྤྱང་ཀིའི་ལས་དང་མཚུངས་པའོ།༽ཞེས་གསུངས་པ་སོགས་ལས་ཤེས་སོ། ཕྱི་འདུལ་བ་མདོ་ཡི་ནི། ལྷ་ལ་ཤ་ཁྲག་མཆོད་པ་གཙང་བཀགས་དང་། མིའི་ཤ་ཆང་བཟའ་བཏུང་སྤངས་བར་བྱེད་པ་མ་ཟད། སྔགས་ལས་ཀྱང་སེམས་ཅན་ལ་གནོད་འཚེ་བྱས་པས། ཤ་ཁྲག་ནི་དུས་ནམ་ཡང་བཀག་པ་ཡིན་ཏེ། གསང་སྔགས་ལས། ཤ་ཁྲག་དམ་རྫས་ཀྱི་མཆོད་པ་བྱུང་བ་དེ་ཡང་། ཤ་ཁྲག་གི་མཆོད་པ་ཚུལ་བཞིན་དུ་འབྱོར་དགོས་པ་ལས། གང་བྱུང་བྱུང་གི་ཤ་ཁྲག་གི་མཆོད་པ་འབུལ་བར་མ་གསུངས་ཏེ། སྤྱི་སྤུངས་ལས། ༼ཤ་ཁྲག་མཆོད་པ་ཚུལ་བཞིན་མ་འབྱོར་བ། དབལ་མོའི་མ་ཚོགས་ཐུགས་དང་ཅི་འགལ་བ། ༽ཞེས་གསུང་ལ། ཤ་ཁྲག་གི་མཆོད་པ་ཚུལ་བཞིན་འབྱོར་དགོས་པ་དེ། ཅི་ལྟར་ཡིན་ན། དུག་ལྔ་རྩད་ནས་གཅོད་པའི་ཕྱིར་དུ། ཤ་རྣམ་པ་ལྔས་མཆོད་པ་ཡིན་ཏེ། སྔགས་གཞུང་ལས། ༼བུད་མེད་ཁྱི་རྟ་བ་གླང་མ་ཧེ་སོགས། བམ་ཆེན་ཤ་ལྔ་འབུལ་གྱིས་བཞེས་སུ་གསོལ༽ཞེས་གསུང་པ་ལྟར། བུད་མེད་དང་། ཁྱི། རྟ། བ་གླང་། མ་ཧེ་ལྔའི། ཤ་ཁྲག་རུས་གསུམ་འབྱོར་དགོས་ཤིང་། དེ་ལྟར་གྱི་ཤ་ཁྲག་རུས་གསུམ་གྱི་མཆོད་པ་དེ་ཡང་། དོན་དུ། དུག་གསུམ་རྩད་ནས་གཅོད་པའི་ཕྱིར་དུ་འབུལ་དགོས་ཏེ། བདག་ཅག་གི་སྟོན་པས། ༼ཤ་ཁྲག་མཆོད་པ་སྤྱོད་ལ་འགལ། གཏི་མུག་རྩད་གཅོད་དོན་ལ་འབྲེལ། རུས་པའི་ཁྲལ་ཁྲོལ་སྤྱོད་ལ་འགལ། ཞེ་སྡང་དབྱིངས་སྒྲོལ་དོན་ལ་འབྲེལ། རཀྟའི་མཆོད་པ་སྤྱོད་ལ་འགལ། འདོད་ཆགས་རྩད་གཅོད་དོན་ལ་འབྲེལ།༽ ཞེས་གསུངས། དེ་ལྟར་ཤ་ལྔ་པོ་དེ་ཡང་། སེམས་ཅན་དེ་ཚོའི་སྲོག་ལ་འཚེ་བ་བྱས་ཏེ། བསད་པས་ཤ་འབུལ་བར་མི་རུང་ཏེ། བདག་ཅག་གི་སྟོན་པས། ༼རང་རེའི་སྲོག་མ་བཅད་པའི་ཤ་སྣ་མང་པོ། ཁྲག་སྣ་མང་པོ།༽ཞེས་དང་། ཡང་།༼ཆབ་དཀར་སྔགས་ལ་བསྙེན་སྒྲུབ་ཟབ་མོའི་གཞི། སྤྱོད་པའི་སྤྱོད་ཐབས་སེམས་ཅན་སྙིང་རྗེའི་བཟུང་།༽ ཞེས་དང་། ༼ཆབ་ནག་རྒྱུ་ཡི་བོན་ལ་སྤྱོད་པ་ཡང་། སྤྱོད་པའི་སྤྱོད་ཐབས་སེམས་ཅན་སྲོག་མི་བཅད།༽ཅེསདང་། སྔགས་ཀྱི་བསྐང་བཤགས་ལས། ༼ཞེ་སྡང་དབང་གི་གཞན་གྱི་སྲོག་ཀྱང་གཅོད། དེ་ཡང་མི་འཆབ་མི་སྦས་མཐོལ་ལོ་བཤགས། ༽ཞེས་དང་། ཡང་དེ་ལས། ༼ཁམས་གསུམ་སེམས་ཅན་སྤྱི་ལ་འཚེ་བ་གཏོང་། དེ་ཡང་མི་འཆབ་མི་སྦས་མཐོལ་ལོ་བཤགས། ༽ཅེས་སྤངས་བྱར་བསྟན་པས་ན། སེམས་ཅན་ལྔ་པོ་དེ་དག་ཚེ་ཟད་ནས་རང་བཞིན་གྱི་འཕོས་པའམ། ནད་གཙང་མའི་ཤི་བ་སོགས་ཀྱི། ཤ་ཁྲག་ལ་བྱ་དགོས་པ་ཡིན་ནོ། འདི་ལྟ་བུས་ཤ་ཁྲག་གི་མཆོད་པ་འབུལ་བ་ལ། བོན་པོའི་དམར་མཆོད་འབུལ་བར་བཤད་ན་ནི། ཤག་ཐུབ་རྗེས་འཇུག་གི་སྤྱོད་བཞིན་པའི།། སྔགས་ཀྱི་གཞུང་། འཇིག་བྱེད། རྟ་མགྲིན། ཞི་ཁྲོ། མ་གཤིན་སེང་གསུམ་སོགས་གཞུང་མང་པོ་ལས་ཀྱང་། ཤ་ཁྲག་རུས་གསུམ་གྱི་མཆོད་པ་བསྟན་པས། ཐུབ་ཆོས་སྤྱོད་མཁན་ཚང་མ། དམར་མཆོད་འབུལ་མཁན་དུ་ཁས་ལེན་གྲུབ་བམ་སྙམ་མོ། ཞོར་དུ་ཞུ་རྒྱུ་ཞིག་ལ། རྡོལ་བོན་དང་། འཁྱལ་བོན། བསྒྱུར་བོན། ཞེས་པའི་ཁུངས་ནི། དབྲ་སྟོན་པས། ༼་དེ་ཡང་རྡོལ་འཁྱལ་བསྒྱུར་གསུམ་གྱི་གཏམ་འདི། འབྲི་གུང་པ་རིན་ཆེན་ཕུན་ཚོགས་ཡན་ཆད་མེད་ལ། དགོནས་གཅིག་གི་བསྟན་བཅོས་བྱས་ཚུན་བྱུང་བ་སྟེ། འཇིག་རྟེན་མགོན་པོ་ནི། སྐྱེས་བུ་ཚད་མར་གྲགས་ཀྱང་། དེའི་རྡོ་རྗེའི་གསུང་བརྒྱ་དང་ལྔ་བཅུའི་གྲས་སུ་མེད་ལ། དེའི་ལྷན་ཐབས་བསྣན་པ་ལས། མུ་སྟེགས་དང་བོན་ལ་བདེན་པ་མཐོང་བ་མེད་པ་དང་། དེའི་ཌྰི་ཀྰ་ལས་རྡོལ་འཁྱལ་བསྒྱུར་གསུམ་གྱི་སྒྲོས་སྣང་བ། ཕྱིས་ཀྱི་གང་ཟག་གིས་སྦྱར་བ་ཡིན་པས། ཡིད་རྟོན་པའི་འོས་མིན་ཞིང་། དེ་ལས་གཞན་བཀའ་ཐང་དང་། ཆོས་མིག་རྡུལ་བྲལ་ཐོབ་པའི་གསུང་གང་ན་ཡང་མ་མཐོང་ངོ་། ལར་སྐྱེས་བུ་དམ་པའི་གསུང་འགའ་ཞིག་ནའང་། རྙིང་མའི་གཞོན་ནུ་བུམ་སྐུ་དང་། ཇོ་ནང་པའི་བདེར་གཤེགས་སྙིང་པོ་རྟག་ལྟ་དང་། རྗེ་རིན་པོ་ཆེ་ཙོང་ཁའི་ལྟ་བ་ཆད་ལྟར་འཕུལ་བ་སོགས། ར་ཆོད་ཀྱི་གསུང་ཡོད་སྲིད་པར་སྣང་བས། དགོངས་གཞི་དང་དགོས་པ་གང་ཡིན་མ་ཤེས་ན། བླུན་པོ་ཕལ་ཆེར་མགོ་བོ་གདུགས་བཞིན་འཁོར་བར་སྣང་བས། ཆོས་ཀྱི་མཐིལ་མ་རྙེད་པ་རྣམས་ཀྱིས། སྨྲ་བ་ཉུང་བར་བྱས་ན། ཁྲེལ་ཆུང་ཞིང་བརྫུ་བཟང་བར་ཤེས་སོ། ༽ཞེས་གསུང་འབུམ་ཕྱོགས་བསྒྲིགས་དེབ་དང་པོ་ལས་གསལ་ལོ། དེ་མིན་རྡོལ་འཁྱལ་བསྒྱུར་གསུམ་ཞེས་པ་བོན་བན་གཉིས་ཀ་ལ་སྦྱར་ཚུལ་ཞིག་ནི། དང་པོ་བན་ལ་སྦྱར་ཚུལ་ནི། རྡོལ་ཆོས་ཞེས་པ། ཤྰཀྱ་ཐུབ་པ་མ་བྱོན་གོང་ནས། རྒྱ་གར་དུ་གནའ་ནས་དར་ཡོད་པའི་དམ་པའི་ཆོས་དང་། འཁྱལ་ཆོས་ཞེས་པ་ཤག་ཐུབ་འདས་ནས་ལོ་ལྔ་བརྒྱར་ཐེག་དམན་སྒྲ་བཅོམ་པའི་བསྟན་པ་དར་ནའང་། དེའི་རྗེས་སུ། ཤྰཀྱ་ཐུབ་པའི་ཐེག་དམན་སྒྲ་བཅོམ་པའི་ཆོས་ལུགས་ལ། ཀླུ་ཐོག་གཉིས་ཀྱི་ཤེས་རབ་ཀྱི་ཕ་རོལ་དུ་ཕྱིན་པའི་ཡུམ་གྱི་མདོ་ཞེས་པ་སོགས། ཐེག་ཆེན་ཞེས་པའི་ལྟ་བ་འཁྱལ་བ་ལས། དམ་ཆོས་ཐེག་དམན་ལ་ཐེག་ཆེན་གྱི་ལྷད་ཞུགས་པ་དེར་འཁྱལ་ཆོས་དང་། བསྒྱར་ཆོས་ཞེས་པ་དེར་ཐོག་མར་བསྒྱུར་བ་དང་བར་དུ་བསྒྱུར་བ། ཐ་མར་བསྒྱུར་བའོ། དང་པོ་སྟོན་པ་གཤེན་རབ་ཀྱི་མཛད་སྤྱོད་ཅི་ལྟ་བ་བཞིན་དུ། གཤེན་རབ་ཀྱི་སློབ་བུ་དམ་པ་ཏོག་དཀར་རམ། ཤྰཀྱ་ཐུབ་པའི་དཔེ་བལྟས་ནས་མཛད་པ་མ་ཟད། ལྟ་བ་བཀའ་རྟགས་ཀྱི་ཕྱག་བརྒྱ་བཞི་སོགས་བོན་རྣམས་ཀྱང་། གཤེན་རབ་ཀྱི་བཀའ་མངག་ལྟར། ཤྰཀྱ་ཐུབ་པའས་ཆོས་སུ་མིང་བཏགས་ནས་བསྒྱུར་བ་དེར། བོན་ལས་བཅོས་པའི་ཆོས་ཞེས། ཐོག་མར་བསྒྱུར་བའི་ན། དང་པོར་བསྒྱུར་བས་བསྒྱུར་ཆོས་ཟེར། གཉིས་པ་ཀླུ་སྒྲུབ་དང་ཐོག་མེད་ཀྱིས་གཡུང་དྲུང་བོན་གྱི་ཐེག་ཆེན་ལ་དཔེ་བླངས་ནས། རང་བཟོས་ཐེག་ཆེན་གྱི་ཆོས་ཤིག་གསར་དུ་བཟོས་པ་དེར། བར་དུ་བསྒྱུར་བ་ཟེར། གསུམ་པ་ནི། ཁྲི་སྲོང་ལྡེ་བཙན་གྱི་དྲག་པོའི་དམག་གི་སྟོབས་ཤུགས་ལ་རྟེན་ནས། བོན་གཤེན་གྱི་ལག་ནས་གཡུང་དྲུང་བོན་གྱི་དཔེ་ཆ་ཀུན་འཕྲོགས་ཏེ། བེེ་རོ་ཙ་ན་སོགས་ལ། བོན་རྣམས་ཆོས་སུ་མིང་བསྒྱུར་དགོས་པའི་བཀའ་གནང་བཞིན། བོན་དཔེ་མང་པོ་ཆོས་སུ་བསྒྱུར་བ་དང་། བོན་གྱི་དཔེ་རྙིང་མ་དཔེ་དེ་ཚོ། ཆུ་ལ་བཏབས། ས་ལ་མནན། མེ་ལ་བསྲེགས་པ་སོགས་ཀྱི་ལས་འགུལ་འགོ་གཙུགས་ནས། དུས་རབས་གསར་པའི་ རིག་གནས་གསར་བརྗེའི་བར། བན་དེའི་མཁས་དབང་མང་པོས། བོན་དཔེ་ཆོས་སུ་བསྒྱུར་བ་རྣམས་སོ། བོན་གྱི་རྡོལ་འཁྱལ་བསྒྱུར་གསུམ་ནི། རྡོལ་བོན་ནི། དང་པོ་ནས་བོད་ལ་དར་བའི་ཆོས་ལུགས་ཏེ། གདོད་མའི་བོན་ནམ། སྲིད་པའི་བོན་ལ་ཟེར་བ་དང་། འཁྱལ་བོན་ནི། སྲིད་པའི་བོན་དེར་མཐའ་བཞིའི་རྒྱལ་ཁམས་ནས། འཁྱལ་འོང་བའི་རྨོང་དད་མོ་འདེབས་པ་ལྷ་ཕབས་པ་སོགས་འདྲེས་པ་དེར། འཁྱལ་བོན་ཟེར། བསྒྱུར་བོན་ནི། འཛམ་གླིང་མཁས་པའི་རྒྱན་དྲུག་གིས་ཞང་ཞུང་གི་ཡུལ་ནས་སོ་སོའི་ཡུལ་དུ་གཡུང་དྲུང་གི་བོན་བསྒྱུར་བ་དང་། མཁས་པ་མི་བཞིས་ཞང་ཞུང་ནས་བོད་དུ་གཉའ་ཁྲི་དང་མུ་ཁྲིའི་སྐབས། གཡུང་དྲུང་གི་བོན་བསྒྱུར་བ་རྣམས་ལ་བསྒྱུར་བོན་ཞེས་བོས་ཀྱང་འགྲིགས་པར་དྲན། ད་རུང་ནན་ཞུ་ཞིག་ལ། དེངས་སོང་ཆོས་ཞེན་ཅན་རྙིང་མའི་ཚུལ་བློ་སོགས། བན་དེ་ཁ་ཅིག་གིས། བོན་ནི་ནང་པ་མ་ཡིན་ཞིང་། ནང་པ་མིན་པའི་རྒྱུ་མཚན་ནི། ཤྰཀྱ་ཐུབ་པར་སྐྱབས་སུ་མི་འགྲོ་བ་དང་། དེའི་རྗེས་སུ་མི་ཞུགས་པས་སོ་ཟེར། དེར་བཤད་རྒྱུར། སྟོན་པ་གཤེན་རབ་ཀྱིས་བསྟན་པའི། གཡུང་དྲུང་བོན་ལུགས་ཀྱི་ཕྱི་པ་ནང་པའི་ཁྱད་པར། དཀོན་མཆོག་གསུམ་ལ་སྐྱབས་སུ་འགྲོ་མིན་དང་། ལྟ་བ་བཀའ་རྟགས་ཀྱི་ཕྱག་བརྒྱ་བཞི་ཁས་ལེན་མིན། ཉམས་ལེན་གྱི་གཙོ་བོ་ནང་སེམས་ཀྱི་ཐོག་ནས་བྱེད་སོགས་ཀྱི་ཕྱེ་བ་ཡིན་ལ། དེའང་སྤྱིར་ནང་པ་ཞེས་པ་ནི། མུ་སྟེགས་པ་འགའ་ཞིག་ལྟར། ཕྱི་ལུས་ཀྱི་དཀའ་སྤྱད་གཙོ་བོར་བྱེད་པ་མ་ཡིན་པར། མདོ་སྔགས་སེམས་གསུམ་གང་གི་སྒོ་རུ་ཞུགས་ཀྱང་། དང་པོ་སྐྱབས་འགྲོ་དང་སེམས་བསྐྱེད་སྔོན་དུ་འགྲོ་དགོས་པ་གཞིར་བཅས། ནང་གི་སེམས་ཀྱི་ཉམས་ལེན་གཙོ་བོར་བྱེད་པ་དང་། ཕྱི་ལུས་ཀྱི་དཀའ་སྤྱད་ཕལ་པར་བྱེད་པ། ལྟ་བ་བཀའ་རྟགས་ཀྱི་ཕྱག་བརྒྱ་བཞི་ཁས་ལེན་མཁན་ཞིག་ལ་ནང་པ་ཟེར་བ་དང་། དེ་ལས་ལྡོག་པར་ཕྱི་པ་མུ་སྟེགས་པར་ཟེར་བ་ཡིན། དེ་ལས་དཀོན་མཆོག་གསུམ་ནི། སངས་རྒྱས་བོན་དང་སེམས་དཔའ་གསུམ་ལ་གོ་ཞིང་། སངས་རྒྱས་ནི། གཤེན་རབ་མི་བོ་གཅིག་པོར་གོ་བ་མ་ཡིན་པར། དུས་གསུམ་གྱི་སངས་རྒྱས་དང་། ཕྱོགས་བཅུའི་སངས་རྒྱས། སངས་རྒྱས་སྟོང་རྩ་གཉིས། སྐུ་གསུམ་སངས་རྒྱས། སོགས། མདོར་ན་ཉོན་མོངས་སངས། ཡེ་ཤེས་རྒྱས་པས། སངས་རྒྱས་ཡོངས་སུ་རྫོགས་པ་ལ་སྐྱབས་སུ་འགྲོ་བ་ཡིན། དེའི་ནང་དུ་སངས་རྒྱས་སྟོན་པ་གཤེན་རབ་དང་སངས་རྒྱས་ཤྰ་ཀྱ་ཐུབ་པའང་འདུས་ཡོད་པ་ཡིན། བོན་ནི། སྤྱད་ཅིང་ཉམས་སུ་བླངས་པ་ལ་རྟེན་ནས། ལུས་ཅན་གྱི་སྒྲིབ་པ་བྱང་བའི་ཐབས་སུ་གྱུར་པ་ཞིག་ལ་ཟེར་བ་ཡིན། དེའི་ནང་གཡུང་དྲུང་བོན་དང་དམ་པའི་ཆོས་ཡང་དག་པའང་འདུས་ཡོད་པ་ཡིན། སེམས་དཔའ་ནི། བོན་དེ་ཉམས་སུ་ལེན་པ་པོར་ཟེར་བ་ཡིན་ཞིང་། དེར་ཐེག་པ་གསུམ་གྱི་གཡུང་དྲུང་སེམས་དཔའ་དང་། དགེ་འདུན་བྱང་ཆུབ་སེམས་དཔའ་པའང་འདུས་པ་ཡོད་པ་ཡིན། དེའི་ན་བོན་བན་སྐྱབས་འགྲོའི་ཚིག་ཙམ་མི་འདྲ་བ་ལས། དོན་དུ་བོན་པོ་ཚོས་བོན་བན་གཉིས་ཆར་གྱི་དཀོན་མཆོག་གསུམ་ལ་སྐྱབས་སུ་འགྲོ་འཞིན་ཡོད་པ་ཤེས་དགོས། བོན་པོ་ཡོངས་ཀྱིས་བན་དེ་ཕྱི་པར་བརྩི་སྲོལ་མེད་ཅིང་། དེའང་ཤྰཀྱ་ཐུབ་པ་གཤེན་རབ་ཀྱི་སློབ་མ་ཞིག་གི་སྤྲུལ་པར་འདོད་པ་དང་། དེ་མིན་ནང་སེམས་ཀྱི་ཉམས་ལེན་དང་། སྤྱོད་པ་འཚེ་མེད། ལྟ་བ་བཀའ་བཏགས་ཀྱི་ཕྱག་རྒྱ་བཞི་སོགས། གཡུང་དྲུང་བོན་དང་ཕྱོགས་ཙམ་འདྲ་བའི་ཕྱིར་ན། བོན་པོ་ཀུན་གྱིས། བོན་པོའི་ཆོས་དང་བན་དེའི་ཆོས་དབྱེ་བ་མེད་པར་དད་མོས་བྱེད་པ་ལས། སྐྱོན་དུ་ལྟ་བའི་སྲོལ་མེད་ལ། སོ་སོའི་གྲུབ་མཐའ་སོ་སོས་དད་མོས་བྱ་དགོས་པར་བཞེད་པ་རེད། ཡིན་ན་ཡང་བན་དེ་ནང་བཞིན་རང་གི་གྲུབ་མཐའ་དང་། ཆོས་ལུགས་ཀྱི་སྒོ་རུ་ཞུགས་པས་དད་ལྡན་པར། གཞན་གྱི་གྲུབ་མཐའ་དང་ཆོས་ལུགས་དེ། ནང་པ་མ་རེད། དེར་དབང་ཞུས་ན་ངན་སོང་དུ་ལྟུང་ངེས་རེད། ཟེར་བ་སོགས་ནི། དུས་ནམ་ཡང་གསུངས་སྲོལ་མེད་ལ། གཞན་གྱི་ཆོས་ལུགས་དང་། གྲུབ་མཐའ་ཚང་མར། དམའ་འབེབས་དང་། ངན་སྨྲས་སྒྲོ་མདོགས་སོགས་བྱེད་མི་རུང་ཞེས་སྟོན་པ་གཤེན་རབ་ཀྱིས་གསུངས་སྲོལ་ཡོད་ན་ཡང་། སོ་སོའི་གྲུབ་མཐའ་སོ་སོས་སྐྱོང་དགོས་པ་ལས། ཆོས་ལུགས་ཕན་ཚུན་མཉམ་བསྲེས་བྱེད་མི་ཉན་ལ། ཕར་རོལ་གཞན་གྱི་ཆོས་ལུགས་གང་ཡིན་པ་དེ་དག་གི་ཆོས་སྒོར་ཞུགས་པས་དད་ལྡན་མང་ཚོགས་ལ། ཐབས་ཤེས་འདྲ་མིན་སྣ་ཚོགས་ཀྱི་གཡོ་ཇུས་དང་། སློབ་གསོ་གཏོང་ནས་དད་མོས་བསྒྱུར་ཏེ། དད་ལྡན་མང་ཚོགས་འཕྲོགས་རེས་དང་ཟ་རེས་ཀྱང་བྱེད་མི་རུང་ཞེས་ཀྱང་གསུངས་ཡོད་པ་ཡིན། བོན་པོའི་ཆོས་ལུགས་ཀྱི་ལྟ་བ་འདི་དག་ནི། སྟོན་པ་གཤེན་རབ་ཀྱིས་གསུངས་པ་ལྟར། གཡུང་དྲུང་སེམས་དཔའ་གཤེན་རབས་རིམ་བྱོན་གྱིས་ལག་ལེན་བསྟར་བ་དང་། རྗེས་སུ་བོན་གཤེན་རིམ་བྱོན་གྱིས་ཉམས་སུ་བླངས་ཏེ། ད་ལྟའི་བར་དུ་རྒྱུད་འོང་བ་ཡིན་པ་ལས། སྔར་མེད་གསར་བཟོ་ཞིག་རྩ་བ་ཉིད་ནས་མ་རེད་ཞུའོ། བན་དེ་ཚོས་ཁྲི་སྲོང་དུས་ནས་འགོ་གཙུགས་ཏེ། སྡེ་པ་གཞུང་རྩ་མེད་མ་སོང་བར། བོན་པོ་མུ་སྟེགས་པ་དང་གཅིག་པ་རེད། བོན་ལ་དབང་ལུང་ཞུ་མི་རུང་། བོན་པོ་ལ་ཁ་ལག་འདྲེ་མི་རུང་། བོན་ནག་ལ་ཁ་ལག་འདྲེས་ན་ངན་སོང་དུ་ལྟུང་འགྲོ་བ་རེད། བོན་ནག་གི་དམར་མཆོད་འབུལ་གྱི་ཡོད་རེད། བོན་པོ་ལ་ཐར་པ་ཐོབ་རྒྱུ་མེད་ཟེར་བ་སོགས། བན་དེ་ཚོས་དཀྲུགས་གཏམ་མི་རབས་ནས་མི་རབས་རྒྱུད་དེ། གང་ས་གང་དུ་བཤད་བཤད་གཉིས་ཀྱིས། བན་དེའི་སྐྱ་སེར་མང་པོ་ཞིག་དུས་དེངས་སང་ཡང་། བོན་པོར་རྣམ་རྟོག་བརྩི་ནས། ཁ་ལག་མི་བསྲེ་བ་དང་། བོན་པོའི་ཚོགས་དང་བྱིན་རླབས་ལ། དུག་བཞིན་དུ་འཛེམས་པ་དང་། ལྐོག་ཏུ་བོན་ནག་ཁ་ཆེའི་ཆོས་ལུགས་ཞེས་བོད་མི་འགས་ཐན་དུ་བལྟ་བ་སོགས། མདོར་ན་བོད་དུ། བན་ཆོས་བྱུང་བ་ནས། གུང་ཕྲན་ཏང་གི་ཆོས་དད་རང་མོས་སྲིད་ཇུས་མ་བྱུང་བར་དུ། བན་དེ་མཁས་བླུན་མང་ཕལ་ཆེར་གྱི་བོན་དཔེ་རྩ་བ་ནས་མི་བལྟ་བར། རྣམ་རྟོག་ཏུ་བརྩི་ནས། བོན་པོ་དང་བོན་དཔེ་འདྲེ་རུ་བལྟ་བ་མ་ཟད། བོན་པོར་བཀའ་འགྱུར་རྟེན་འགྱུར་ཡོད་མེད་མི་བལྟ་བར། བོན་པོར་བཀའ་འགྱུར་རྟེན་འགྱུར་ཟེར་བ་རྩ་བ་ནས་མེད་པར་བཤད་བཞིན། དུས་རབས་མང་པོ་སོང་བ་རེད། དུས་འགྱུར་རླུང་གིས་ཕྱིར་དེད་པའི། སྐྱབས་རྗེ་སྨན་རིའི་མཁན་དཔོན་སློབ་གཉིས་ཀྱིས། དཀའ་བ་སྲོག་དང་བསྡོས་ཏེ། བོན་བསྟན་ཕྱི་གླིང་དང་རྒྱ་གར་བལ་ཡུལ་བཅས་སུ་སྤེལ་བའི་བཀའ་དྲིན་ལས། ཕྱི་རྒྱལ་ཡུལ་གྲུ་ཁག་ནས་བོན་དཔེ་འགའ་ཞིག། རིས་མེད་མཁས་དབང་མང་པོས་མཇལ་ཏེ། གཡུང་དྲུང་བོན་ནི། ཤྰ་ཀྱ་ཐུབ་པའི་ཆོས་ལུགས་དང་འདྲ་བ་ཞིག་ལས། མུ་སྟེགས་པ་དང་མི་འདྲ་བར་འདུག་ཅེས་པས་གསར་འགྱུར། འཛམ་གླིང་ཡོངས་སུ་ཁྱབ་རྗེས། ཡང་ཏ་ལའི་སྐུ་ཕྲིང་བཅུ་བཞི་པ་ཁོང་། བོན་པོར་འདི་ལྟར་རྒྱ་ཆེ་ལ་གཏིང་ཟབ་པའི་རིག་གཞུང་ཡོད་པ་ཐོས་རྗེས། ཕྲག་དོག་ལང་སྟེ། བོན་པོར་བཀའ་འགྱུར་རྟེན་འགྱུར་ཡོད་མ་རེད། ད་ལྟའི་ཡོད་པ་འདི་བན་དེའི་ཅན་དཔེ་བཤུས་ནས། གསར་དུ་བཟོས་པ་ཞིག་རེད་ཅེས་དང་། དུས་རབས་བརྒྱད་པའི་ཡར་སྔོན་དུ། བོན་པོར་གཞི་ལམ་འབྲས་གསུམ་གྱི་རྣམ་བཞག་ཡོད་པའི། གྲུབ་མཐའ་ཚུགས་ཐུབ་གཅིག་ཡོད་མ་རེད། ད་ལྟའི་བོན་འདི་དུས་རབ་བརྒྱད་པའི་རྗེས་སུ་གསར་དུ་བཟོས་པ་རེད་ཟེར་བ་སོགས། བོན་འབངས་སེར་སྐྱ་མང་པོའི་སེམས་ལ་རྨ་ཁ་ཆེན་པོ་ཞིག་བཟོས་པ་རེད། དེ་ནས་རིམ་བཞིན་དགེ་ལུགས་པའི་གྲྭ་ལོག་འགའ་དེའི་རྗེས་སུ་འབྲེངས་ནས། བོན་ལ་དམའ་འབེབས་ཡང་ནས་ཡང་དུ་བྱས་པ་ཐོས་རྒྱུ་འདུག་ དེར་གོང་ས་རིན་པོ་ཆེར་ཞུ་རྒྱུར། ཁྱེད་ཀྱིས་བོན་པོར་བཀའ་འགྱུར་ཡོད་མ་རེད། ད་ལྟའི་ཡོད་པ་འདི་བན་དེའི་ཅན་ལས་དཔེ་བཤུས་པ་རེད་གསུངས་པ་དེ་ནི། ཁྱེད་ཀྱིས་མ་བརྟགས་མ་དཔྱད་པའི་གསུངས་ཤིག་རང་རེད་འདུག་། བོན་པོའི་བཀའ་འགྱུར་ནང་། གཞི་ལམ་འབྲས་གསུམ་གྱི་རྣམ་བཞག་དང་། ལྟ་སྒོམ་སྤྱོད་འབྲས་སོགས། ཕྱོགས་གང་ས་ནས། བན་དེའི་བཀའ་འགྱུར་དང་མི་འདྲ་བའི། དཔོད་ཤིན་ཏུ་མང་པོ་ཡོད་པ་རེད་ལ། ཆུང་ས་ནས་རྒྱ་གར་གྱི་སམ་ཏྲི་ཏ་དང་། བོད་ཡིག་ཏུ་གོ་དོན་ཅི་ཡིན་རྩ་བ་ནས་བཀྲོལ་མི་ཤེས་པའི། ཞང་ཞུང་གི་སྐད་མང་པོ་ཞིག་ཡོད་པ་རེད། དེའི་ཐོག་ནས་ཀྱང་བོན་པོའི་བཀའ་འགྱུར་ཁྲི་སྲོང་གོང་ནས་ཡོད་པ་སྒྲུབ་ཐུབ། གལ་སྲིད་ད་རུང་བན་དེའི་བཀའ་འགྱུར་ལས་བོན་པོས་རྐུ་བཤུས་བྱས་སོང་པ་རེད་ཅེས་བཀའ་གནང་འདོད་ཡོད་ན། བོན་གྱི་བཀའ་འགྱུར་དཔོད་གྲངས་ཉིས་བརྒྱ་ཁ་ལྷག་ཙམ་དེའི། དཔོད་རེ་རེ་བཞིན་དང་། ལེའུ་རེ་རེ་བཞིན། མིང་ཚིག་རེ་རེ་བཞིན་འདྲ་བསྡུར་ཏེ། འདི་བཅོམ་ལྡན་འདས་ཀྱིས་གསུངས་པའི་བཀའ་འགྱུར་ནང་། མིང་འདི་ཟེར་བ་རེད། ད་བོན་གྱིས་མིང་འདི་བཏགས་ནས་བསྒྱུར་བཞག་ཅེས་ངོ་སྤྲོད་གསལ་ཐག་གཅོད་གནང་ན། བོན་པོ་ཚོས་ཁས་མ་ལེན་རང་ལེན་རེད་མ་གཏོགས། བོན་པོར་བཀའ་འགྱུར་ཡོད་མ་རེད་ཅེས། བཙན་བཀའ་བཏངས་ན་མི་འོས་སོ། དེ་གོང་ས་རིན་པོ་ཆེས། ཁྲི་སྲོང་གོང་དུ་བོན་པོར། གཞི་ལམ་འབྲས་གསུམ་གྱི་རྣམ་བཞག་ཆ་ཚང་ཡོད་པའི། གཡུང་དྲུང་བོན་གྱི་གྲུབ་མཐའ་ཞིག་ཡོད་མ་རེད་ཅེས་གསུངས་པ། དེ་ཡང་མ་བརྟགས་མ་དཔྱད་པའི་བཙན་བཀའ་ཞིག་ལས་མ་འདས་ཏེ། བོན་བན་གཉིས་ཀྱི་ལོ་རྒྱུས་ཚད་ལྡན་མང་པོར། གཡུང་དྲུང་བོན་མདོ་སྔགས་སེམས་གསུམ་ཚང་མ། གཉའ་ཁྲིའི་སྐབས་ནས་བོད་དུ་དར་བར་བཤད་ལ། སྔ་དར་གྱི་བོན་ཉམས་སུ་བླངས་པས། རིག་འཛིན་གྲུབ་ཐོབ་མང་པོར་འཇའ་ལུས་སུ་དེངས་པའི་ལོ་རྒྱུས་བཤད་དུ་ཡོད་པ་དང་། གྲི་གུམ་སྐབས་བོན་ལ་བརྡུང་བརྡེགས་ཐེངས་དང་པོར་ཐེབས་པ་དང་། དེ་ནས་ཁྲི་སྲོང་གིས། ཐུབ་ཆོས་བོད་དུ་དྲོངས་ཏེ། བོད་དུ་རྒྱ་གར་དང་བོད་ཀྱི་རིག་གནས་གསར་བརྗེའི་འཐབ་རྩོད། ཐེངས་དང་པོ་ཁྲི་སྲོང་གིས་འགོ་གཙུགས་ཏེ། དེ་ནས་བོད་ཀྱི་དམག་སྲིད་དབང་འཛིན་མཁན། བན་དེ་ཚང་མའི་བོན་དགོན་མེ་ལ་བསྲེགས་པའམ། ཡང་ན་ཞྭ་བསྒྱུར་བ་དང་། བླ་གྲྭ་དམར་གསོད་བཏང་བའམ་ཡང་ན་བན་དེར་བསྒྱུར་བ་དང་། བོན་འབངས་བན་དེར་བསྒྱུར་བ་སོགས། བོན་གྱི་རིག་གཞུང་རྩ་མེད་བཟོ་བས་ལས་འགུལ། དུས་རབས་མང་པོར། མི་རབས་ནས་མི་རབས་རྒྱུད་དེ། ཏང་གིས་ཆོས་དད་རང་མོས་ཀྱི་སྲིད་ཇུས་བར་དུ། ཐེངས་མང་སྤེལ་བས། རྐྱེན་ལས་བོན་དཔེ་མང་ཆེ་བ་འབྱུང་བའི་ཀློང་དུ་ཐིམ་ཟིན་པའམ། ཁ་ཅིག་གཏེར་ལ་གཟིམས་ན་ཡང་། ཞང་ཞུང་མེ་རི་སྔགས་སེམས་གཉིས་དང་། འདུལ་བ་རྒྱུད་དྲུག་སོགས། མདོ་སྔགས་སེམས་གསུམ་གྱི་བོན་དཔེ་འགའ་ཞིག་ཁྲི་སྲོང་སྐབས་ཀྱང་མ་ནུབ་པར། དབེན་གནས་རི་ཁྲོད་དགོན་པ་མཚོ་གླིང་ནགས་ཚལ་སོགས་སུ། འཆད་ཉན་སྒོམ་སྒྲུབ་གནང་མཁན། སྟོན་པ་གཤེན་རབ་ནས། དུས་ད་ལྟའི་སྨན་རིའི་ཡོངས་འཛིན་རིན་པོ་ཆེ། བསྟན་འཛིན་རྣམ་དག་བར་དུ་རྒྱུན་མ་ཆད་པར་བྱུང་ཡོད་ཅིང་། དེ་ཡང་སྔ་དར་བོན་གཤེན་འཕོ་ཆེན་འཇའ་ལུས་ཉེར་དྲུག་དང་། ཞང་བོད་མཁས་པ་མི་བཞི། བར་གྱི་གདུང་རྒྱུད་བཅུ་གསུམ། མཁས་པ་ཉི་ཤུ་སོགས། ཟག་མེད་འཇའ་ལུས་སུ་དེངས་པའི་ལོ་རྒྱུས་ཡོད་ལ། སྔ་དར་བོན་གཤེན་དེ་ཚོའི་སྐྱེ་སའི་ཡུལ་ལུང་དང་། ཡབ་ཡུམ། བླ་མ། སྒྲུབ་གནས་སོགས། རེ་རེ་བཞིན་གྱི་ལོ་རྒྱུས་ཁ་གསལ་ད་ལྟའང་བཞུགས་ཡོད་ལ། སྐྱེ་སའི་ཡུལ་ལུང་དང་སྒྲུབ་གནས་སོགས། ཞང་བོད་མཐོ་སྒང་དུ། དེངས་སང་ས་ཆ་མང་ཕལ་ཆེར་ངོས་འཛིན་དུ་ཡོད་ལ། མང་ཤོས་ཀྱི་ས་མིང་ཡང་མ་འགྱུར་བར་དེངས་སང་འབོད་བཞིན་ཡོད། དེ་རྗེས་བསྟན་པ་ཕྱི་དར་སྐབས་ནས་ད་བར་དུ་ནི་ཞུ་མ་དགོས་པ་རེད། མེ་རི་སྔགས་སེམས་གཉིས་དེ། དུས་རབས་བདུན་པའི་སྐབས་ཀྱི་བླ་མ་གུ་རུབ་སྣང་བཞེད་ལོད་པོས་ཡིག་གེར་བཏབས་པར། ལོ་རྒྱུས་ལས་གསལ་བའི་ཕྱིར་ན། གཞི་ལམ་འབྲས་གསུམ་གྱི་རྣམ་བཞག་ཆ་ཚང་བའི་གཞུང་ལུགས། རྫོགས་ཆེན་བཀའ་རྒྱུད་སྐོར་བཞི་དང་། མེ་རིའི་རྒྱུད་གཞུང་སོགས། དུས་རབས་བརྒྱད་པའི་གོང་ནས་ཡོད་པ་གསལ་བཤད་ཐུབ་པ་ཡིན། དེ་བཞིན་གཏེར་དཔེ་ཁག་ཀྱང་ཁ་ཅིག་གླང་དར་གྱིས་བསྟན་པ་བསྣུབས་ནས་ལོ་བཅུ་ཕྲག་གཉིས་མ་ཟིན་པའི་རྗེས་སུ། བསམ་ཡས་ནས་སྔ་ཕྱིར་རྙེད་པ་ཡིན་ལ། ཁ་ཅིག་བྲག་ཕུག་དང་ས་འོག་ནས་ཐོན་པ་ཡིན། དེ་དག་ལ་མིང་གཏེར་མ་བཏགས་པ་ཙམ་ལས། དོན་དུ་ཏུང་ཧོང་ཡིག་རྙིང་བཞིན་རྩ་བའི་ཆ་ནས། ཁུངས་ལྡན་གྱི་ལོ་རྒྱུས་ཡོད་པའི་དཔེ་ཆ་ཤ་རྟག་ཡིན་ཞིང་། གཏེར་དཔེ་དཔེ་རྙིང་འགའ་ཞིག་དུས་ཕྱིས་སུ་ཡང་མཇལ་རྒྱུ་ཡོད་པ་ཐོས། དེའི་རྗེས་སུ་ཡང་གསེར་རྟའི་མཁན་པོ་ཚུལ་བློ་སོགས་རྙིང་མའི་བླ་ཆེན་འགའ་ཤས་ཀྱི་ཡང་། དེ་བཞིན་བོན་པོ་ནང་པ་མ་རེད་ཟེར་བ་སོགས། བོན་བན་བར་དཀྲུགས་གཏམ་མང་པོ་བཤད་དེ། བོད་ནང་ཁུལ་དུ་འགལ་ཟླ་ཆེ་རུ་བཟོས་པ་རེད། དེངས་སང་ནི་བོན་བན་བར་དྲྭ་བ་དང་སྐད་འཕྲིན་རྒྱུད་ནས། འཁྲུག་རྩོད་ཆེ་རུ་ཆེ་རུ་འགྲོ་བཞིན་པ་དང་། བོད་ནང་ཁུལ་གྱི་བོད་མི་ཁག་ཆོས་ལུགས་ཀྱི་འགལ་ཟླ་མང་རུ་མང་རུ་འགྲོ་བཞིན་པའོ། དེའི་དགག་ལན་གོང་དུ་སྐྱབས་འགྲོའི་སྐབས་སུ་བཤད་པ་དེའི་འཐུས་པར་བྱས། ཡང་འོད་སྐལ་བཟང་རྡོ་རྗེ་ཟེར་བ་དང་། བླ་བྲང་སྐལ་བཟང་རྡོ་རྗེ་ཟེར་སོགས་ཀྱིས། དུས་རབས་བཅུ་པའི་གོང་དུ། གཡུང་དྲུང་བོན་ཟེར་བ་མེད་པ་དང་། བོན་གྱི་སྟོན་པ་གཤེན་རབ་ཟེར་བ་ཡང་དེའི་གོང་བྱོན་མྱོང་མེད་པ་དང་། སྲོང་བཙན་གོང་དུ་བོད་ལ་ཡི་གེ་མེད་པ་སོགས་བཤད་པ་དང་། གལ་སྲིད་དེ་དག་ཡོད་པར་འདོད་ན། ཡོད་པའི་དཔངས་རྟགས་ལ། ལོ་སྟོང་ཕྲག་ལྷག་ཙམ་སོང་བའི་དཔེ་རྙིང་སྟོན་ཤོག་ཟེར་བའི་ལན་དུ། དུས་རབས་མང་པོར་བོན་ལ་བརྡུངས་བདེགས་ཐེབས་ཆེས་པའི། དཔེ་རྙིང་མང་པོ་ཉར་ཚག་ཐུབ་མཁན་བྱུང་མི་སྲིད་པ་ཙམ་རེད། འོན་ཀྱང་ཉར་ཚག་ཐུབ་ནས་རྗེས་སུ་མཇལ་བའི་དུས་ཤིག་ཤར་བའང་སྲིད་ལ། ལོ་རྒྱུས་ཀྱི་མི་སྣ་ཡོངས་རྫོགས་ལ་དཔང་རྟགས་མེད་ན་རྫུན་མ་ཡིན་མི་སྲིད་ཅིང་། གལ་ཏེ་དེ་ལྟར་ཡིན་ན། བོད་རྒྱལ་གཉའ་ཁྲི་བཙན་པོའང་དངོས་སུ་བྱོན་པའི་དཔང་རྟགས་ཅི་ཡང་མེད་པའི་ན། དེ་ཡང་བྱོན་མ་མྱོང་ངམ། འཇུག་ཏུ་ཞུ་རྒྱུར། ཕྲན་ནི་སེར་མོ་བ་ཞིག་ཡིན་ཙང་། རང་གི་དད་སའི་ཆོས་ལུགས་ཏེ། གཡུང་དྲུང་བོན་ལ་སྨད་ཚིག་བཤད་མཁན་ལ། དུས་ནམ་ཡང་འཁོན་འཛིན་བྱེད་པ་ལས། ཆབ་སྲིད་ཤེས་མི་ཤེས་ལ། སེར་མོ་བ་ཆབ་སྲིད་དགོས་མཁོ་མེད་ཙང་། ཆབ་སྲིད་ཀྱི་སྐོར་ནས་གཞིགས་ཏེགབཤད་པ་རྩ་བ་ནས་མེད་ལ། དེ་བཞིན་ཆབ་སྲིད་སྐོར། བརྟགས་དཔྱད་ཞིབ་འཇུག་གང་ཡང་བྱེད་མ་མྱོང་བའི་ཆོས་ཞེན་ཅན་གྱི་ཆོས་ཞེན་སྐད་ཆ་དག་མ་ཞིག་ཡིན་ནོ། ཞུ་འོད་རྒྱས་པས་ཟླ་དགོན་རི་ཁྲོད་དུ། ༢༠༡༨༑༡༑༨
རྩོམ་པ་པོ།:TXLM | བལྟ་ཀློག | ལན་སློག(0) | འདྲེན་བཀོལ་སྤྱི་བསྒྲགས | རྩོམ་སྒྲིག
- ཟིན་ཐོ་གོང་མ།དགག་ལན་སྣ་ཟིན་སྤུ་ཟིན།།


text:
བཀའ་མོལ་ཡང་རྫབ་ཆེན་རེད།
གངས་རིའི་དོམ་ཁྲ།
བྱང་ཨ་རིའི་སྤྱི་འཐུས་ཚེ་དབང་རིགས་འཛིན་ལགས་གྱིས་” ང་རང་བོད་མི་མང་སྤྱི་འཐུས་ཤིག་ཡིན་པའི་ཆ་ནས། གངས་ཅན་པ་ཞིག་ཡིན་པའི་ཆ་ནས་ཞེས་སྐད་ཆ་མགོ་བཙུག་ས་ཏེ། སྐྱབས་བཅོལ་བོད་མི་དཀྱུས་མ་ཞིག་གིས་རང་གི་དང་བླང་དཔྱ་དེབ་རལ་སྲེག་བཏང་བའི་ཐད་ལ་”དམ་ཆོས་ཉི་མ་ཞུ་ཉིན་ཅིག་གིས། འཛམ་གླིང་འདིའི་སྟེང་གི་བོད་པ་ཞིག་ཡིན་པའི་ངོས་འཛིན། བློ་ཕམ་ཡོད། ནག་ཉེས་ཚབ་ཆེན་བསག་པ། དངོས་ཡོད་དཀའ་ངལ་ཞིག་གིས་བྱས་པ་ལ་ངོས་ལེན་མེད། དགྲ་དགའ་གཉེན་སྡུག་གི་བྱ་བ་རེད། ཕན་ཐོག་མེད་པ་དེ་ཨ་རིའི་མི་སེར་ཆགས་ཡོད་པས་ཡིན་རྒྱུ་རེད། དེ་མ་ཡིན་པའི་རྒྱབ་ལྗོངས་ན་ག་རེ་ཡོད་མེད་ང་ཚོས་ཤེས་ཀྱི་མ་རེད། བོད་རྒྱལ་ཁབ་དང་མི་རིགས་ལ་མཐོང་ཆུང་རེད། ཁོ་རང་གི་ཚབ་ཆེན་ལས་ཀ་དེ་བྱས་བར་སོང་ཙང་ངའི་ངོ་དེབ་དྲ་གྲོགས་ལས་ཕྱིར་འབུལ་བཏང་གི་ཡིན་སོགས་སྤོར་ཤོད་དང་མཐོང་ཆུང་། དམའ་འབེབ་ཀྱི་སྐད་ཆ་རྫབ་ཆེན་འགའ་གསུང་འདུག
བྱང་ཨ་རིའི་སྤྱི་འཐུས་ཚེ་དབང་རིགས་འཛིན་ཁོང་རང་ཉིད་གངས་ཅན་པ་ཞིག་ཡིན་་ཆ་ནས། སྐྱབས་བཅོལ་བོད་མི་ཞིག་ཡིན་པའི་ཆ་ནས། བོད་དོན་་འཐབ་རྩོད་པ་ཞིག་ཡིན་པའི་ཆ་ནས། རང་ཉིད་ཨ་རི་ན་ཡོད་པའི་ཆ་ནས། ལྷག་ཏུ་རང་ཉིད་ས་གནས་དེ་གའི་སྤྱི་འཐུས་ཤིག་ཡིན་པའི་ཆ་ནས་དངོས་བརྒྱུད་གང་རུང་ནས་འབྲེལ་བ་བྱས་ཏེ་དོན་དངོས་དཀའ་ངལ་ག་རེ་རེད། ཁོ་རང་གི་བསམ་བློ་འཁྱེར་སོ་ཅི་རེད། དེ་སེལ་ཐབས་ལ་གདོང་ལེན་གང་དང་གང་བྱ་དགོས་པ་སོགས་ལ་ཐུགས་བསམ་བཞེས་ནས་ཕྱག་ལས་ག་རེ་ག་རེ་གནང་ཡོད་དམ། སྐུ་ཉིད་ཀྱིས་ང་ཚོ་ཞེ་འཁྲེང་བའི་དམ་ཆོས་ཉི་མ་ལ་དངོས་དང་བརྒྱུད་ནས་འབྲེལ་བ་གང་ཡང་བྱས་མེད་ན་ཁྱེད་ས་ཁོངས་དེ་ནས་གདམས་ཐོན་བྱུང་་བོད་མི་མང་གི་སྤྱི་འཐུས་ཤིག་ཡིན་པའི་འགན་ཅི། གནས་ཐོབ་གང་ཡང་ཡོད་དགོས་ལ་འགན་ཅི་ཡང་མེད་དགོས་པའི་སྤྱི་འཐུས་ཤིག་ཡིན་ནམ།
”དམ་ཆོས་ཉི་མ་ཟེར་བ་ཞིག་གིས” ཞེས་མི་དེ་འདི་རེད་ཅེས་དམིགས་འཛུགས་ངོས་འཛིན་ཐུབ་ཀྱི་མེད་པའི་ཐ་སྙད་སྤྱད་ནས་གསུང་འདུག དམ་ཆོས་ཉི་མ་ནི་དོལ་རྒྱལ་ཁ་འཁྱེར་འགའ་ཕྱིར་གཞུང་ལམ་ཟུར་ལ་ཐོན་དེ་གོང་ས་མཆོག་ལ་ངོ་རྒོད་བྱེད་མཁན་ཚོའི་གདོང་ལ་བཏོན་ནས་ཁ་གཏད་གཅོག་མཁན་ཞིག་དང་། དྲ་གཉེར་བ་ཞིག ལྷག་པར་ཏུ་སྤྱི་འཐུས་རང་ཉིད་ཀྱི་ཁྱབ་ཁོངས་སུ་ཡོད་པའི་མི་སེར་ཞིག་ཡིན་པས་རྩད་གཅོད་མི་ཐུབ་ཞིག་གཏན་ནས་མིན་ཙང་། བཀུར་འོས་སྤྱི་འཐུས་རང་གིས་དངོས་ཡོད་གནས་ཚུལ་ལ་ཐུགས་སྣང་གནང་འདོད་མེད་པ་ཞིག་ལ་ངོས་འཛིན་མི་བྱེད་ཐབས་མེད་རེད། མགོ་འཁྲིད་ནི་མི་མང་གི་རྫི་བོ་ལྟ་བུ་ཡིན་དགོས་པས་བཀུར་འོས་སྤྱི་འཐུས་་རང་ཉིད་ཀྱི་ཁྱབ་ཁོངས་ནས་རང་མི་གཅིག་ཕྱི་ལ་འཕྱན་པས་རྫི་བོས་རྫི་གོབ་མ་ཆོད་པ་ཞིག་མ་ཡིན་ནམ།
བཀུར་འོས་སྤྱི་འཐུས་ལགས་ཀྱིས”ཁོ་རང་གི་ཚབ་ཆེན་གྱི་ལས་ཀ་དེ་བྱས་ཙང་ངའི་ངོ་དེབ་དྲ་གྲོགས་ནས་ཕྱིར་འབུལ་བྱེད་ཀྱི་ཡིན། བོད་རྒྱལ་ཁབ་དང་མི་རིགས་ལ་མཐོང་ཆུང་རེད”ཅེས་ གསུང་འདུག དཔལ་ལྡན་སྲིད་སྐྱོང་མཆོག་གིས་གསར་འགོད་པར” བོད་ལ་རྒྱལ་ཁབ་ཅིག་བྱུང་མྱོང་མེད”ཅེས་དང་། གྲོས་ཚོགས་སུ་དེའི་འགྲེལ་བཤད་དུ” ང་རང་རྒྱ་གར་དུ་སྐྱེས་པས་བོད་མཐོང་མྱོང་མེད་ཙང་བོད་ལ་རྒྱལ་ཁབ་ཅིག་ཡོད་པའི་ཚོར་སྣང་མི་འདུག་ཅེས་བཤད་རྩིས་ཡིན་ཀྱང” གསུང་བ་རེད། རྒྱ་གར་དུ་སྐྱེས་པའི་བྱིས་པ་ལོ་བརྒྱད་ཡན་གྱིས་བོད་རང་བཙན་གཙང་མ་ཡིན་ཞེས་ངག་ན་མ་ཎི་བགྲེང་བགྲེང་བྱེད་ཀྱི་ཡོད་རེད། མ་ཟད་དཔལ་ལྡན་སྲིད་སྐྱོང་བློ་སེང་ནི་བོད་ཀྱི་གཞོན་ནུ་ལྷན་ཚོགས་ཀྱི་དབུས་སྤྱི་ཁྱབ་རྒྱུན་ལས་ལ་སླེབ་མྱོང་བའི་མིན་སྣ་ཞིག་རེད། བཀུར་འོས་སྤྱི་འཐུས་ཁྱེད་རང་ཡང་གངས་ཅན་པ་ཞིག་དང་གཞོན་ནུའི་ཚོགས་མི་ཙམ་དུ་མ་ཟད་ཚོགས་གཙོ་གནང་མྱོང་ཅན་ཞིག་རེད། གཅིག་བྱས་ན་སྐབས་དེར་གཞོན་ལྷན་ཚོགས་གཙོ་ལས་ཐོག་ཡང་ཡིན་སྲིད། དེ་འདྲའི་བཀའ་མོལ་རྫན་ཆེན་ཞིག་གསུང་ཡོང་བའི་སྐབས་དེར་བཀུར་འོས་སྤྱི་འཐུས་རང་ཉིད་ཀྱི་དེར་རྣམ་འགྱུར་ག་རེ་བསྟན་ཡོདདམ། མེད་ན་མི་ཆེན་དཔོན་ཆེན་ཚོའི་སྐྱོན་འགེབ་སྲུང་དང་མི་དཀྱུས་མ་ཞིག་སྐྱབས་བཅོལ་་བོད་ཚོགས་ནས་ཟག་འགྲོ་བར་བཙན་གཏམ་དེ་འདྲ་བཤད་ནས་ཕྱིར་འབུད་བཏངས་པ་ནི་འགྱེལ་བའི་སྒང་ལ་རྡོག་བརྫིས་བཏངས་པས་ཆིག་སྒྲིལ་ཇི་ལྟར་ཡོང་ངམ། མ་གཞི་ནས་རང་གི་མངའ་ཞབས་ཀྱི་མི་མང་ལ་བདག་པོ་བརྒྱག་སྟངས་ཇི་འདྲའི་ངན་པ་ལ།
ཐ་མའི་འབོད་བསྐུལ་དུ”སྤྱི་ཚོགས་དྲ་རྒྱ་དང་སྐད་འཕྲིན་ནང་དུ་ཆ་ཤས་ལེན་པའི་སྐབས་སུ་ངེས་པར་ཏུ་འགེན་བཞེས་པའི་ཐོག་ནས་ཆ་ཤས་ལེན་རོགས་གནང་། ་་་བོད་ཀྱི་རྩ་དོན་ལ་གནོད་བསྐྱལ་ཡ་དང་ཆིག་སྒྲིལ་ལ་དོ་ཕོག་འགྲོ་ཡ་གི་གནས་ཚུལ་དེ་འདྲ་བྱུང་ན་ཏག་ཏག་སྡད་ཡོད་པ་མ་རེད་་་་”སོགས་གསུང་འདུག བྱས་ན་བཀུར་འོས་སྤྱི་འཐུས་རང་ཉིད་ཀྱིས་ད་རེའི་བཀའ་མོལ་འདི་འགེན་བཞེས་པའི་ཐོག་གསུང་གི་ཡོད་ན། དམ་ཆོས་ཉི་མ་ལ་གོ་བསྐོན་བློ་འགུག་གནང་ཡོང་དམ། བྱང་ཨ་རིའི་དོན་གཅོད་ལ་ལས་འཚམས་འཇོག་བཅུག་པ་དེ་བོད་ཀྱི་རྩ་དོན་ལ་གནོད་ཅིང་ཆིག་སྒྲིལ་གཏོར་གྱིན་པ་མིག་མཐོང་ལག་ཟིན་ཡིན་པས་དེར་ལམ་སྟོན་དང་འབོད་བསྐུལ་ག་རེ་ཞུས་ཡོད། དཔེར་ན་རྒྱལ་སྤྱིའི་འགྲོ་བ་མིའི་ཐོབ་ཐང་ཉིན་གྱི་ལས་འགུལ་ཆེ་མོ་སྤེལ་བར་ཉིན་བཅུའི་གོང་དུ་སྐུ་ཚབ་དོན་གཅོད་པ་སྐུ་ངོ་སྤེན་པ་ཚེ་རིང་ལ་ལས་འཚམས་འཇོགས་དགོས་པའི་རང་ཁེ་སྤྱི་གནོད་ཀྱི་ལས་དོན་དེར་མི་མང་ནང་ངོ་རྒོད་ཡོད་པ་དང་། དེས་ལས་འགུལ་ཆེ་མོ་ལ་ཡང་དོ་ཕོག་བྱུང་ཉེན་མཐོང་སྐབས། སྐུ་ངོ་སྤེན་ཚེ་རིང་མཆོག་ལ་འབོད་བསྐུལ་གནང་བ་བཞིན་སྐུ་ངོ་སྐུ་ངོ་སྤེན་ཚེ་རིང་མཆོག་ནས་ཀྱང་མི་མང་ལ་དེར་མཉམ་ཞུགས་གནང་དགོས་འབོད་བསྐུལ་་གནང་ཞིང་། མི་མང་གིས་ཀྱང་དེང་ལེན་ཞུས་ཡོད་པ་རེད། དེ་བཞིན་བཀའ་ཤག་ལ་ཡང་རྩིས་སྤྲོད་རྩིས་ལས་ལེན་དེ་ལས་འགུལ་ཆེ་མོའི་རྗེས་ལ་བསྒྱངས་པར་རེ་བསྐུལ་ཞུ་དགོས་པ་ཁ་རྩ་དགོས་གཏུག་གི་འགན་ཡིན་པས་དེ་གནང་་ཡོད་དམ།
བྱང་ཨ་རིའི་སྐུ་ཚབ་དོན་གཅོང་ཁང་དུ་ཡོད་དགོས་ངེས་ཅན་གྱི་ཡིག་ཆ་ཞིག་མཐོང་རྒྱུ་མེད་སོང་བ་རེད། འདིས་དོན་གཅོད་ཀྱི་ཡིག་ཆ་ཆ་ཚང་རྩིས་སྤྲོད་བྱས་མེད་པ་ཤེས་ཐུབ་ལ། དོན་གཅོད་ཁང་ནི་དབུས་བོད་མིའི་སྒྲིག་འཛུགས་ཀྱི་སྐུ་ཚབ་ལས་ཁང་རེད་མ་གཏོང་དཔལ་ལྡན་སྲིད་སྐྱོང་གི་སྐུ་ཚབ་ཁང་མིན་པ་མཁྱེན་གྱི་ཡོད་ཤག་རེད། མདོར་ན་ད་ཐེངས་ཀྱི་དོན་གཅོད་འཕོ་འགྱུར་དང་མི་མང་གི་ངོ་རྒོལ། རོགས་དངུལ་ཧེ་བག ཆིག་སྒྲིལ་གཏོར་གཤིག རང་ཁེ་སྤྱི་གནོད་སོགས་ཀྱི་ཐད་ནས་ཀུར་འོས་སྤྱི་འཐུས་ལགས་ཀྱིས་རང་གི་ཕྲག་པ་བབ་སྡད་པའི་འགན་དེ་དག་ལས་ཅི་ཙམ་འཁུར་ཐུབ་གྱི་འདུག་དང་མི་འདུག་མ་འོང་བར་གྲོས་ཚོགས་འཚོག་སྐབས་སུ་བལྟ་ཡ་ཡིན་གདའ།
ཐུགས་རྗེ་ཆེ། རྗེས་སུ མཇལ་ཡོང་།
༢༠༡༨/༡/༢ ཉིན་གངས་རིའི་དོམ་ཁྲ་ཡིས་བྲིས།


text:
༄༅། །དཔྱད་རྩོམ་འདིའི་བརྗོད་གཞི་མདོ་སྨད་སྤྱི་ཁྱབ་ནི་ལོ་ངོ་ ༣༧ རིང་གི་བོད་ཀྱི་ལོ་རྒྱུས་གལ་ཆེན་ཞིག་ཡིན། མདོ་སྤྱི་ནི་དམག་ཐེངས་གཉིས་ལས་འགོ་བཙུགས་པ་དང་མཇུག་སྒྲིལ་བ་ཞིག་རེད། དེའང་དམག་ཐེངས་དང་པོ་ནི། ཕྱི་ལོ་ ༡༩༡༠ ནས་ ༡༩༡༢ བར་བོད་པས་མན་ཇུ་མཐར་སྐྲོད་བཏང་རྗེས་རྒྱལ་ཁབ་སྲ་བརྟན་དང་གོང་འཕེལ་ཡོང་སླད། ཕྱི་ལོ་ ༡༩༡༣ ལོར་༸རྒྱལ་དབང་སྐུ་ཕྲེང་བཅུ་གསུམ་པ་མཆོག་ནས་མདོ་སྤྱི་གསར་འཛུགས་གནང་སྟེ་ལྷོ་རྫོང་དུ་རྟེན་གཞིར་བྱས། སྐབས་དེའི་མདོ་སྤྱི་ནི་བཀའ་བློན་བླ་མ་བྱམས་པ་བསྟན་དར་ཡིན་ལ། ཁོང་ནི་བོད་ཀྱི་ལོ་རྒྱུས་ཐོག་མདོ་སྤྱི་ཐོག་མ་དེ་ཡིན། དེ་ནས་ཆབ་མདོ་ཁུལ་དུ་ད་དུང་རྒྱ་དམག་མང་དག་ཞིག་ལྷག་ཡོད་པ་རྣམས་རིམ་པས་མཐར་སྐྲོད་ཀྱིས། ཕྱི་ལོ་ ༡༩༡༨ ལོར་བཀའ་བློན་བླ་མ་སོགས་ཀྱིས་དམག་ཤུགས་ལ་བརྟེན་ནས་ཆབ་མདོར་མདོ་སྤྱིའི་གཞུང་ས་གཙོ་བོ་བཙུགས། དམག་ཐེངས་གཉིས་པ་ནི། ཕྱི་ལོ་ ༡༩༥༠ ཟླ་ ༡༠ པའི་ནང་། རྒྱ་དམག་གིས་ཆབ་མདོར་ཚུར་རྒོལ་དྲག་པོ་བྱས་ཏེ་ཆབ་མདོ་དབང་འོག་ཏུ་བཅུག་ནས་མདོ་སྤྱི་མཐའ་མ་ང་ཕོད་ངག་དབང་འཇིགས་མེད་འཁོར་གཡོག་དང་བཅས་པ་བཙན་བཟུང་བྱས་ཏེ་བོད་ཀྱི་ལོ་རྒྱུས་ཐོག་མདོ་སྤྱི་ཞེས་པའི་མིང་ཚིག་དེ་རྫོགས་ཚིག་ཏུ་འགོད་བཅུག་པ་རེད།[Pdf]
མདོ་སྨད་སྤྱི་ཁྱབ།
March 15, 2017


text:
བདག་གི་བྱིས་པའི་ལོ་རབས།(དང་པོ)
ང་རང་ཐོག་དང་པོར་སློབ་གྲྭར་འགྲོ་བའི་ཉིན་དེར། ཨ་ཕ་བྱ་བ་ཞིག་གི་ཆེད་དུ་ལྷ་སར་སོང་ནས་ཕྱིར་མ་ཐོན་པའི་སྟབས་ཀྱིས། ངེད་ཚང་གི་ཨ་མྱེས་ཀྱིས་ང་རང་སློབ་གྲྭར་བསྐྱལ་བ་ཡིན། ནངས་མོ་དེར། ཨ་མྱེས་སྔ་མོ་ནས་མལ་ལས་ལངས་ཏེ་ཁ་ལག་གཙང་མར་བཀྲུས་རྗེས། "གཅེས་ཕྲུག མྱུར་དུ་ལོངས་དང་། འུ་གཉིས་མགོན་ཁང་ནང་དུ་ལྷ་བསང་གཏོང་དུ་འགྲོ"ཟེར།
ངེད་ཚང་གི་ཨ་མྱེས་ལགས་ནི་སྔགས་པ་གྲགས་ཅན་ཞིག་ཡིན་ཏེ། ང་ཚོའི་སྡེ་བ་མ་ཟད། སྡེ་བ་གཞན་དང་གཞན་གྱི་ཁྱིམ་མི་ལ་ན་ཚ་དང་ཕྱུགས་ཟོག་ལ་གོད་ཀ མདོར་ན། བགེགས་དང་བར་ཆད་བྱུང་ནས་ཅི་བྱ་གཏོལ་མེད་དང་ཐབས་ཟད་འུ་ཐུག་ཏུ་གྱུར་སྐབས། ངེད་ཚང་གི་ཨ་མྱེས་གདན་འདྲེན་བྱས་ནས་རིམ་གྲོ་སྒྲུབ་པ་ཡིན། ཁོ་ནི་དེ་ལྟར། གཞན་གྱིས་བློ་རྩེ་གཏོད་སའི་ཆོས་པ་རྣམ་དག་ཅིག་ཡིན་པ་མ་ཟད། ང་ལ་མཚོན་ནའང་། བོད་ཡིག་གི་འཆད་ཉན་འབྲི་ཀློག་སློབ་པའི་དགེ་རྒན་ཐོག་མ་ཡིན་ལ། ཁོས་བྱ་བ་གང་ལས་ཀྱང་། ཐོག་མར་ཁ་ཏོན་འདོན་པ་དང་བསང་བཏང་ནས་གསོལ་བ་འདེབས་པ་ནི་གོམས་གཤིས་ཤིག་ཏུ་གྱུར་ཡོད།
དུས་རྒྱུན་དུ། ང་རང་ཨ་མྱེས་དང་འགྲོགས་ནས་དགོན་པ་དང་ལྷ་ཁང་། མགོན་ཁང་དང་ལབ་ཙེ་བསྟོད་ས་སོགས་སུ་སོང་མྱོང་བ་དང་། ཁོས་བསང་གཏོང་བ་དང་ཕྱག་འཚལ་བ། བསང་མཆོད་འདོན་པ་སོགས་མང་བོ་མཐོང་ཐོས་བྱུང་ཡོད་མོད། ཉིན་དེར། ཁོས་དུས་རྒྱུན་དང་མི་འདྲ་བའི་བསང་མཆོད་གཞན་ཞིག་བཏོན་པ་ནི་འདི་ལྟ་སྟེ། "མཆོད་དོ།། མཆོད་དོ།། དཀོན་མཆོག་གསུམ་ལ་མཆོད།། ས་འདིའི་ས་བདག་མཆོད།། གནས་འདིའི་གཞི་བདག་མཆོད།། རང་གི་སྐྱེས་ལྷ་མཆོད།།"ཅེས་དང་། "བུ་འདིའི་གདོང་གྲོགས་མཛོད།། ཁ་ལས་རླུང་རྟ་དར།། བསམ་དོན་ཡིད་བཞིན་འགྲུབ།། ཚེ་རིང་ནད་མེད་ཤོག།"ཅེས་པ་སོགས། སྔོན་ཆད་ནང་དོན་གཏན་ནས་མི་གོ་བའི་བསང་མཆོད་ཀྱི་ཚབ་ཏུ། ངས་ཀྱང་གོ་བ་རགས་ཙམ་ལེན་ཐུབ་པའི་བསང་མཆོད་གསར་བ་ཞིག་བཏོན་སོང་།
ཕྱིར་ཡོང་བའི་ལམ་བར་དུ། ངས་ཁོང་ལ། ལྷ་བསང་བཏང་ནས་བསང་མཆོད་བཏོན་ན་དགོས་པ་གང་འདྲ་ཡོད་ཚུལ་གྱི་དྲི་བ་བཏོན་པ་ན། ཁོས་བཤད་རྒྱུར། "བྱ་བ་གང་ཞིག་སྒྲུབ་ཀྱང་། བསམ་པ་ཡར་སེམས་དང་སྐུད་པ་ཡར་འཁེལ་བྱེད་དགོས་པ་མ་ཟད། ཟས་མཆོད་ཁ་མ་འཕངས་ཟ་སྲོལ་མེད། གཏམ་ཀུ་རེ་མེད་ན་བཤད་སྲོལ་མེད་ཅེས་པ་ལྟར། ཟས་ཕུད་ལྷ་ལ་མཆོད་ན། བསོད་ནམས་མི་ལ་འཁོར་བ་ཡིན། ཁྱོད་སློབ་གྲྭར་སོང་ན། སློབ་སྦྱོང་གི་གྲུབ་འབྲས་བཟང་བོ་ཞིག་ལོན་པར་ང་ལ་ཡིད་ཆེས་ཡོད།"ཅེས་ཟེར།
སྔ་དྲོའི་ཆུ་ཚོད་དགུ་བ་ཙམ་ལ། ངེད་གཉིས་སློབ་གྲྭར་ཐོན་སོང་། སློབ་གྲྭའི་ཁང་བ་དག་ནི་སྡེ་བའི་ནང་གི་ལྷ་ཁང་མགོན་ཁང་དེ་དག་དང་གཏན་ནས་མི་འདྲ་བར། ཁང་བརྩེགས་མང་བོ་དམག་མི་གྲལ་ལ་བསྒྲིགས་པ་བཞིན། མཐོ་དམའ་རིང་ཐུང་སྙོམས་པ་དང་གཙང་ལ་གྲལ་དག་པ་ཞིག་རེད། སློབ་གྲྭའི་སྒོ་ཆེན་ཡར་ཐེམ་གྱི་འཕྲེད་བྱང་དམར་པོའི་སྟེང་དུ། "སློབ་མ་གསར་བར་དགའ་བསུ་ཞུ།"ཞེས་པའི་བོད་ཡིག་གི་ཡིག་འབྲུ་འགའ་བྲིས་འདུག དེ་དུས། ངས་སློབ་གྲྭའི་ནང་ནས་སྦྱངས་འབྲས་ཅི་འདྲ་ཞིག་ལོན་ནམ། འདི་ན། སྐྱིད་སྡུག་མཉམ་མྱོང་དང་བློ་གཅིག་སེམས་གཅིག་གིས་འགྲོགས་ཆོག་པའི་གྲོགས་པོ་ཨེ་ཡོད་དམ་སྙམ་ནས། སྐྲག་སྣང་དང་སེམས་ཁུར་ཞིག་ཀྱང་སྐྱེས་ཡོང་།
སློབ་གྲྭའི་ར་སྐོར་ནང་ནི། ད་སོ་མ་བཀྲུས་པའི་སྡེར་མ་ཆེན་པོ་ཞིག་དང་འདྲ་བར་ཧ་ཅང་གཙང་མ་ཡིན་པ་དང་། སྟོན་རླུང་གིས་གཡོ་བའི་སྡོང་བོ་དང་མེ་ཏོག་རྣམས་ཀྱིས། ང་ཚོ་སློབ་མ་གསར་བ་རྣམས་ལ་དགའ་བསུ་བྱེད་པ་དང་མཚུངས་ཤིང་། ཡང་མཚམས་རེར། ད་ཅི་ཡུལ་ནས་ཡོང་དུས། ཨ་མའི་སེམས་འཁྲེང་ནས་ང་ལ་ལག་གཡུག་བྱེད་པའི་རྣམ་པ་དང་འདྲ། ཁོར་ཡུག་ཀུན་ཏུ། སློབ་མ་མང་བོ་སྐྱག་ཚང་ནང་དུ་རྡོ་འཕངས་པ་བཞིན། འུར་འུར་ཟིང་ཟིང་གིས་རྩེད་འཇོ་སྣ་ཚོགས་རྩེ་བ་དང་། ང་དང་ཨ་མྱེས་གཉིས་སློབ་གྲྭའི་རྩལ་སྦྱོང་ར་བ་བརྒལ་ནས། མདུན་ཕྱོགས་ཀྱི་ཁང་བརྩེགས་གཉིས་པའི་ནང་ལ་མིང་ཐོ་འགོད་དུ་སོང་བ་ཡིན།
མིང་ཐོ་འགོད་སའི་ཁང་བའི་སྒོ་ཁ་རུ། "སློབ་སྟོན་ཁང་།"ཞེས་པའི་སྒོ་རྟགས་ཤིག་བཀལ་འདུག་ལ། ནང་དུ་དགེ་རྒན་བུད་མེད་ཅིག་བསྡད་འདུག་པ་དང་མོ་ནི་རྒྱ་རིགས་ཤིག་རེད། ཨ་མྱེས་ལགས་ཀྱིས་རྒྱ་སྐད་ཐ་ངེ་ཐུང་ངེ་རེ་མ་གཏོགས་བཤད་མི་ཤེས་པ་དང་། ངས་ཀྱང་དེ་བཞིན། རྒྱ་སྐད་ཙ་ག་ཙིག་གེ་མ་གཏོགས་བཤད་མི་ཤེས་པའི་རྐྱེན་གྱིས། མོ་རང་རྒྱ་རིགས་ཤིག་ཡིན་པ་ཤེས་དུས། ཨ་མྱེས་ཀྱིས་ང་ལ་ལྟ་ཞོར། "ཡ་དབྱངས་བྷ། དེ་རིང་ཡང་འུ་གཉིས་ཀྱིས་དཀའ་རྒྱུ་རེད།"ཅེས་བཤད་མོད། མ་བསམས་ས་ནས། མོ་རང་ཡར་ལངས་ནས། "ཨ་ཁུ། ཁྱེད་གཉིས་བདེ་མོ།"ཞེས་ཁམས་འདྲི་བྱས་སོང་།
མ་གཞི། མོ་ནི་བོད་སྐད་ཐན་ཐུན་ཡང་བཤད་ཤེས་པའི་རྒྱ་རིགས་བུད་མེད་ཅིག་རེད། མོས་ཤོག་བུ་དཀར་པོ་ཞིག་གི་སྟེང་དུ་ངའི་མིང་དང་ལོ་ཚོད། ས་གནས། ཕ་མ་གཉིས་ཀའི་མིང་དང་ཁ་པར་ཨང་གྲངས་བཅས་བྲིས་རྗེས། སློབ་ཁང་དང་ཉལ་ཁང་། ངའི་འདུག་གནས་སོགས་རེ་རེ་བཞིན་ངོ་སྤྲོད་ཡག་པོ་བྱས། ང་རང་མོའི་གམ་དུ་བཅར་དུས། ཁོ་མོའི་ལུས་སྟེང་གི་སྤོས་ཆུའི་དྲི་མ་ཞིམ་པོ་ཞིག་ངའི་སྣ་ལམ་དུ་ཁྱབ་ཅིང་། དེ་ནི་ཨ་མ་དང་ཨ་ཅེ་སོགས་ཀྱིས་ངོ་གདོང་ཡག་ལས་བྱེད་སྐབས་ཀྱང་ཚོར་མ་མྱོང་བའི་དྲི་མ་ཁྱད་པར་ཅན་ཞིག་རེད།
བལྟས་ཚོད་དུ། དགེ་རྒན་དེ་ནི་གཤིས་ཀ་བཟང་ཞིང་ངང་རྒྱུད་རིང་བའི་བུད་མེད་ཡ་རབས་ཤིག་སྟེ། ངས་སྔོན་ཆད་ཡུལ་ཚོ་སྲིད་གཞུང་ནས་མཐོང་བའི། ཕར་བཤད་ལ་ལན་འདེབས་མེད་ཅིང་། ཚུར་བཤད་ལ་ཁོང་ཁྲོ་ལངས་ཡོང་བའི་ཨ་ཅེ་སྒྲོལ་མ་དང་། ཨ་ཁུ་དཔལ་ལྡན་ཟེར་བའི་ལས་བྱེད་པ་དེ་ཚོ་དང་གཏན་ནས་མི་འདྲ་བ་རེད། ངས་བསམས་ན། མི་ཡི་བཟང་ངན་ནི། ཕོ་མོ་དང་མི་རིགས་གང་ཡིན་ལ་ཁྱད་པར་མེད་པར། མགྲོན་པོ་འཛུམ་གྱིས་བསུ་བ་དང་། སྐད་ཆ་དྲང་མོར་བཤད་པ་དེའང་མི་བཟང་བོ་ཞིག་གི་མཚོན་རྟགས་རེད་སྙམ།
རྩོམ་སྒྲིག་པ། དབང་མོ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
བཀྲ་ཤིས་པའི་ཉིན་མོ་ཟེར་ཚིག་བཟང་པོ་བཤད་བསྡད་པ་གཅིག་པུ་མ་ཡིན་པར་ལག་ལེན་ངོ་མའི་ཐོག་ནས་གྲུབ་འབྲས་བཟང་པོ་ཞིག་དངོས་སུ་མཐོང་རྒྱུ་ཡོད་པ་ཞིག་བྱུང་འདུག་ཅེས་རྣམ་རྒྱལ་གྲྭ་ཚང་གི་སློབ་གཉེར་ཁང་གསར་པ་དབུ་འབྱེད་མཛད་སྒོའི་ཐོག་༧གོང་ས་མཆོག་གིས་གསུངས་སོང་།
ཟླ་འདིའི་ཕྱི་ཚེས་༢ ཉིན་གྱི་སྔ་དྲོར་དྷ་ས་མེག་གྷན་རྣམ་རྒྱལ་གྲྭ་ཚང་གི་སློབ་གཉེར་ཁང་གསར་པ་དབུ་འབྱེད་གནང་ཡོད་པ་དང་། དབུ་འབྱེད་མཛད་སྒོར་༧གོང་ས་མཆོག་གིས་དབུས། བོད་མིའི་སྒྲིག་འཛུགས་ཀྱི་མཛད་གཙོ་རྣམ་པ་ཁག་ཅིག་དང་། ཕྱི་རྒྱལ་ཡུལ་གྲུ་ཁག་ནས་ཕེབས་པའི་སྦྱིན་བདག་རྣམ་པ། དྷ་སའི་གཡས་གཡོན་ནས་ཕེབས་པའི་སྐུ་མགྲོན་རྣམ་པ་དང་། དད་ལྡན་སེར་སྐྱ་མང་ཚོགས་བཅས་འཛོམས་འདུག
མཛད་སྒོའི་ཐོག་མར་༧གོང་ས་མཆོག་ལ་མནྜལ་རྟེན་གསུམ་འདེགས་འབུལ་དང་། སློབ་གཉེར་བ་ཚོས་རྟགས་གསལ་གཟིགས་འབུལ་ཞུས་རྗེས། རྣམ་གྲྭ་ཤེས་ཡོན་ལྷན་ཚོགས་ཀྱི་འགན་འཛིན་དང་སློབ་གཉེར་ཁང་གི་སློབ་སྤྱི་སྐུ་ཞབས་ཐུབ་བསྟན་ཡར་འཕེལ་གྱིས་སྐུ་བཅར་རྣམ་རྒྱལ་གྲྭ་ཚང་གི་བྱུང་རིམ་དང་། གྲྭ་ཚང་གི་ཤེས་ཡོན་སློབ་སྦྱོང་གི་འཕེལ་རིམ། སློབ་གཉེར་ཁང་གསར་པའི་གནས་སྟངས་བཅས་ཀྱི་སྐོར་ངོ་སྤྲོད་གནང་སོང་།
དེ་རྗེས་སློབ་གཉེར་ཁང་གི་ཨར་ལས་ཀྱི་འགན་འཛིན་སྐུ་ཞབས་བསྟན་འཛིན་དགེ་བྱེད་ཀྱིས་སློབ་གཉེར་ཁང་གསར་རྒྱག་གི་བྱུང་སོང་གི་རྩིས་ཁྲ་སྙན་སྒྲོན་ཞུས་པ་ལྟར་ན། དགའ་ལྡན་ཕོ་བྲང་ནས་ནང་ཆས་སོགས་ཀྱི་ཆེད་ཧིན་སྒོར་འབུམ་༡༠༠ གནང་ཡོད་པ་དང་། རྣམ་རྒྱལ་གྲྭ་ཚང་གི་མཁན་པོ་ཁྲོམ་ཐོག་རིན་པོ་ཆེ་དང་། ཨི་ཊ་ལི་དང་། ཝེ་ཏི་ནམ་ཆོས་ཚོགས་གཙོས་པའི་དད་ལྡན་སྦྱིན་བདག་ཁག་ནས་ཁྱོན་ཧིན་སྒོར་འབུམ་༦༠༠ དང་༡༡༡༥༥ ཕུལ་ནས། ཁྱོན་ཧིན་སྒོར་འབུམ་༧༠༠ དང་༡༡༡༥༥ བྱུང་ཡོད་པ་ལས། འཛུགས་སྐྲུན་དང་ཕྱི་ནང་གི་མཐུན་རྐྱེན་ཚང་མའི་ཆེད་དུ་ཁྱོན་ཧིན་སྒོར་འབུམ་༦༩༩ དང་། ༦༢༤༣༡ འགྲོ་སོང་ཕྱིན་ཡོད་འདུག
དེ་རྗེས་རྣམ་རྒྱལ་གྲྭ་ཚང་ཕན་བདེ་ལེགས་བཤད་གླིང་གི་མཁན་པོ་ཁྲོམ་ཐོག་རིན་པོ་ཆེས་རྣམ་རྒྱལ་གྲྭ་ཚང་གཙུག་ལག་སློབ་གཉེར་ཁང་དེ་འཛུགས་པའི་དགོས་དམིགས་ཀྱི་སྐོར་ལ་གསུང་བཤད་གནང་རྗེས། ༧གོང་ས་མཆོག་གིས་བཀའ་སློབ་བསྩལ་དོན་དུ།“དེ་རིང་འདི་གར་གཙོ་བོ་ཕན་བདེ་ལེགས་བཤད་གླིང་གི་མཁན་རིན་པོ་ཆེ་དབུས་པའི་དགེ་འདུན་བགྲེས་གཞོན་བར་གསུམ་དང་། དེ་བཞིན་དུ་གྲྭ་ཚང་གི་སློབ་གཉེར་ཁང་གི་འཛིན་གྲྭ་ཐོགས་བརྩེགས་ཅན་འདི་འདྲ་ཞིག་འཛུགས་སྐྲུན་བྱེད་པར། དཔལ་འབྱོར་དང་སེམས་ཤུགས་ཀྱི་ཐོག་ནས་རྒྱབ་སྐྱོར་བྱེད་མཁན་ཁྱོད་རང་ཚོ་སྦྱིན་བདག་མང་པོ་ཞིག་དེ་རིང་འདིར་སླེབས་ཡོད་རེད། ཨི་ཊ་ལི་དང་ཝེ་ཏི་ནམ་ནས་མི་གང་འཚམ་ཞིག་སླེབས་ཡོད་རེད། དེ་བཞིན་འདི་གའི་གྲྭ་རྒྱུན་གྱི་ཕྲུ་གུ་ཚོ་དང་འབྲེལ་བ་ཡོད་པའི་མོན་ནས་ཕ་མ་སྤུན་མཆེད་མང་པོ་ཞིག་འབྱོར་འདུག དེ་དང་དེ་འདྲ་བའི་འབྲེལ་ཡོད་གང་འཚམ་ཞིག་འདིར་སླེབས་ཡོད་རེད། འདི་གར་ང་ཚོ་བཙན་བྱོལ་སྒྲིག་འཛུགས་ཀྱི་འབྲེལ་ཡོད་རྣམ་པ་ཡང་སླེབས་ཡོད་རེད། ད་དེ་རིང་འདིར་བཀྲ་ཤིས་པའི་ཉིན་མོ་ཞིག་རེད། བཀྲ་ཤིས་པའི་ཉིན་མོ་ཟེར་ཚིག་བཟང་པོ་བཤད་བསྡད་པ་གཅིག་པུ་མ་ཡིན་པར་ལག་ལེན་ངོ་མའི་ཐོག་ནས་གྲུབ་འབྲས་བཟང་པོ་ཞིག་དངོས་སུ་མཐོང་རྒྱུ་ཡོད་པ་ཞིག་བྱུང་འདུག དེ་ཆགས་སྡང་གོང་འཕེལ་འགྲོ་བའི་ལས་འགུལ་མ་རེད། བྱམས་བརྩེ་གོང་འཕེལ་འགྲོ་བའི་ལས་འགུལ་ཞིག་ཆགས་ཀྱི་ཡོད་རེད། དངོས་སུ་ང་རང་ཚོ་ཕན་བདེ་ལེགས་བཤད་གླིང་གི་གྲྭ་རྒྱུན་མི་སྦར་མོ་གང་རེད་དེ། ང་ཚོ་ཚང་མ་འཛམ་བུ་གླིང་གི་མི་དུང་ཕྱུར་བདུན་བཅུའི་ནང་གི་ཆ་ཤས་ཤིག་ཆགས་ཡོད་རེད།”ཅེས་དང་། དེ་བཞིན་ཁོང་གིས་བྱམས་བརྩེ་གལ་ཆེ་སྐོར་དང་། དགོན་པ་ཆེ་ཆུང་ག་འདྲ་ཞིག་ཡིན་ཡང་ཤེས་ཡོན་གྱི་བསྟི་གནས་སུ་བསྒྱུར་རྒྱུ་གལ་ཆེ་སྐོར། ཆོ་ག་ཕྱག་ལེན་ཙམ་བྱས་ནས་བསྡད་ན་ཁྱད་ཆོས་ཐོན་ཐུབ་ཀྱི་མེད་སྐོར་བཅས་གསུངས་སོང་ལ། གཞན་ཡང་ཆོས་གྲྭར་འགྲིམས་ནས་རྩོད་པ་རྐྱང་རྐྱང་བྱས་པ་མ་ཡིན་པར། ཐོས་དོན་སྒྲུབ་པར་འབད་རྒྱུ་གལ་ཆེ་སྐོར་དང་། སྒྲུབ་པ་དེ་ཡང་བསྙེན་པ་གཏོང་བ་ཙམ་མ་ཡིན་པར་བྱང་ཕྱོགས་སོ་བདུན་སོགས་ཀྱི་ཐོག་ལ་བསྒྲུབ་པ་གནང་དགོས་སྐོར་སོགས་གསུངས་སོང་།།
གསར་འགོད་པ་བཀྲ་ཤིས་དོན་གྲུབ།


text:
༢༠༡༧ ཟླ་ ༡༡ ཚེས་ ༢༡ རེས་གཟའ་མིག་དམར།
༄༅། །ཕྱི་ལོ་ ༢༠༡༧ ཟླ་ ༡༡ ཚེས་ ༢༠།༢༡ བཅས་ཉིན་གཉིས་རིང་རྒྱ་གར་ལྷོ་ཕྱོགས་བྷེང་ལོར་གྲོང་ཁྱེར་ནས་རྒྱང་ཐག་ཆུ་ཚོད་བཞི་ཙམ་གྱི་སར་ཨནྡྲ་པྲ་དེ་ཤི་མངའ་སྡེའི་ Andhra Pradesh ནང་པྲ་ཤཱནྟི་ནི་ལམ་ཡམ་ Prashanthi Nilamyam ཞེས་པའི་ས་གནས་སུ་རྒྱལ་སྤྱིའི་ཆོས་ལུགས་རིས་མེད་ཀྱི་མཐུན་སྒྲིལ་ཚོགས་ཆེན་ནང་བོད་མིའི་སྒྲིག་འཛུགས་ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་མཆོག་མཉམ་ཞུགས་གནང་འདུག ལྷན་ཚོགས་གོ་སྒྲིག་གནང་མཁན་ཤྲི་སཏྱ་སའི་སེ་ཝ་ Sri Sathya Sai Seva organization ཡིན་ཞིང་།
ལྷན་ཚོགས་ཀྱི་བརྗོད་གཞི་གཙོ་བོ་འཛམ་བུ་གླིང་འདི་ཁྱིམ་ཚང་གཅིག་ཡིན། ‘Vasudhaiva Kutumbakam’ ཞེས་པ་ཡིན་འདུག དེ་ཡང་མཛད་རིམ་གྱི་ཐོག་མར་འཛམ་གླིང་ཞི་བདེའི་ཆེད་ཆོས་ལུགས་སོ་སོའི་སྨོན་ལམ་གསུང་འདོན་གནང་། སྐབས་དེར་ཆོས་ལུགས་འདྲ་མིན་ཁག་དགུ་སྟེ་ར་མ་ཀྲིཤྣ་མི་ཤེན་ Ramakrishna Mission དང་། རྒྱ་གར་རྒྱལ་ཡོངས་ཨི་མཱམ་མཐུན་ཚོགས་ཀྱི་ཚོགས་གཙོ་ President of All India Imam Association སིག་ཆོས་ལུགས་ནས་གསེར་གྱི་ལྷ་ཁང་ Golden Temple གི་སྐུ་ཚབ་འཐུས་མི། བོད་མིའི་སྒྲིག་འཛུགས་ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་མཆོག་དང་དཔལ་སྤུངས་ཤེས་རབ་གླིང་གི་ཁྱུང་པོ་རིན་པོ་ཆེ་མཆོག་སོགས་ཀྱིས་སྨོན་ལམ་གསུང་འདོན་གནང་འདུག
སྐུ་མགྲོན་གཙོ་བོ་ཨནྡྲ་པྲ་དེ་ཤི་དང་ཏི་ལངྒ་ན་མངའ་སྡེའི་སྲིད་སྐྱོང་གཅིག་ལྕོགས་ Governor of Andhra Pradesh and Telangana སྐུ་ཞབས་ E.S.L. Narashimhan མཆོག་ཡིན་འདུག
ཆོས་རིག་བཀའ་བློན་མཆོག་ནས་ལྷན་ཚོགས་གོ་སྒྲིག་གནང་མཁན་རྒྱ་གར་རྒྱལ་ཡོངས་སཏྱ་སའི་སེ་ཝ་ All India President of Sri Sathya Sai Seva Organisation ཞེས་པའི་ཚོགས་གཙོ་སྐུ་ཞབས་ནི་མིཤ་པཎྜྱ་ Sri Nimish Pandya མཆོག་ལ་ཐུབ་དབང་སྐུ་ཞིག་ཕྱག་རྟགས་སུ་ཕུལ་ནས་ལྷན་ཚོགས་དེ་ལྟ་བུ་གོ་སྒྲིག་གནང་བར་ཡི་རངས་བསྔགས་བརྗོད་དང་ཐུགས་རྗེ་ཆེ་ཞུས་འདུག
ཕྱེད་ཡོལ་དུ་ཆོས་རིག་བཀའ་བློན་མཆོག་ནས་ནང་པ་སངས་རྒྱས་པའི་གཞུང་ནས་གཞན་ཕན་དང་བྱམས་སྙིང་རྗེའི་ལྟ་གྲུབ་སྐོར་གསུངས། རིག་བྱེད་ལྟ་གྲུབ་སྨྲ་བའི་རྒྱལ་སྤྱིའི་ལྷན་ཚོགས་ཉིན་གཉིས་པའི་ཐོག་ཆོས་རིག་བཀའ་བློན་མཆོག་མཉམ་ཞུགས་གནང་བ་དང་། སྐབས་དེར་རིག་བྱེད་ཀྱི་གཞུང་ནས་ཚན་རིག་ལ་ལྟ་ཚུལ་སྐོར་བགྲོ་གླེང་གནང་འདུག
དེ་རིང་ཕྱེད་ཡོལ་ཆུ་ཚོད་ ༤ དང་ཕྱེད་ཀའི་ཐོག་ལྷན་ཚོགས་ཉིན་མཐའ་མ་མཇུག་སྡོམ་མཛད་སྒོར་རྒྱ་གར་གྱི་སྲིད་བློན་སྐུ་ཞབས་ན་རེནྡྲ་མོ་དི་ Shri Narendra Modi མཆོག་གིས་གསུང་འཕྲིན་གནང་བ་བརྙན་འཕྲིན་བརྒྱུད་གཟིགས་འབུལ་ཞུ་རྒྱུ་ཡིན་འདུག་པ་བཅས།།


text:
ཕྱི་ལོ་༢༠༡༥ཟླ་བ་༡༠ཚེས་༨ཉིན་སྨན་རིའི་གླིང་གི་གཡུང་དྲུང་བོན་གྱི་བཤད་སྒྲུབ་འདུས་སྡེའི་སྐབས་སོ་དྲུག་པའི་རྒྱུན་ལས་ནས་གོ་སྒྲིག་འོག་སྨན་རིའི་གཡུང་དྲུང་བོན་གྱི་དཔེ་མཛོད་ཁང་ཆེན་མོའི་ཚོགས་ཁང་དུ་བཤད་སྒྲུབ་སློབ་གཉེར་པ་རྣམས་ལ་ཨ་རིར་གནས་བཞུགས་ལིག་མི་རྐྱའི་སློབ་གཉེར་ཁང་གི་དབུ་འཛིན་དགེ་བཤེས་བསྟན་འཛིན་དབང་རྒྱལ་རིན་པོ་ཆེ་ལགས་ནས་རང་གི་མི་ཚེའི་ཉམ་མྱོང་དང་འབྲེལ་བའི་ལམ་སྟོན་བཀའ་སློབ་ཟབ་རྒྱས་གནང་བ།
དགེ་བཤེས་བསྟན་འཛིན་དབང་རྒྱལ་རིན་པོ་ཆེ་ནི། ཡབ་བྱམས་པ་བསྟན་དར་དང་། ཡུམ་ཡེ་ཤེས་ལྷ་མོ་གཉིས་ཀྱི་སྲས་སུ་རབ་བྱུང་༡༦པའི་ལྕགས་བྱ་ལོའི་བོད་ཟླ་བཅུ་གཉིས་པ་སྟེ་ཕྱི་ལོ་ལོ༡༩༦༡ལོའི་ཟླ༥པའི་ཚེས་གཅིག་ཉིན་རྒྱ་གར་ཨ་འབར་སརAMRITSARདུ་སྐུ་འཁྲུངས། དེ་ནས་དགུང་ལོ་དགུའི་བར་ཡབ་ཡུམ་གཉིས་དཔལ་འབྱོར་གྱི་དཀའ་ངལ་ཆེ་ཞིང་་ལྟོ་གོས་བཙལ་ཆེད་ས་གནས་ངེས་མེད་དུ་ཕྱིན་ནས་གནས་སྡོད་བྱས། དེ་རྗེས་དགུང་ལོ་བཅུ་པའི་ཐོག་༼༡༩༧༡༽ལོར་བོན་གཞིས་སྨན་རི་དགོན་དུ་འབྱོར་ནས་རྒན་ཚུལ་ཁྲིམས་རྒྱལ་མཚན་གྱི་སྐུ་མདུན་དུ་བསྡད་ཅིང་། དེ་བཞིན་ལུང་དཀར་དགེ་སློང་གི་དྲུང་ནས་ཡོན་ཏན་ཀུན་གྱི་གཞི་མ་འབྲི་ཀློག་གཉིས་ལེགས་པར་སྦྱངས། དེ་རྗེས་དགུང་ལོ་བཅོ་ལྔའི་ཐོག་༧ཞྭ་དཀར་བསྟན་པའི་གཙུག་ནོར་༧སྐྱབས་རྗེ་༧སྨན་རིའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་གི་དྲུང་ནས་གཙང་གཙུག་གི་སྡོམ་པ་མནོས།
དེ་ནས་སྐྱབས་རྗེ་སྨན་རིའི་དཔོན་སློབ་ཐུ་བོ་༧ཡོངས་འཛིན་སངས་རྒྱས་བསྟན་འཛིན་གྱི་དྲུང་ནས་ཐོག་མར་སྙན་བརྒྱུད་འཕོ་ཁྲིད་སོགས་རྫོགས་པ་ཆེན་པོ་ཞང་ཞུང་སྙན་བརྒྱུད་བཀའ་རྒྱུད་སྐོར་བཞི་ཆ་ལག་རྣམ་ཐར་དང་བཅས་པ་ཉམས་རྒྱུད་རྒྱས་འབྲིང་བསྡུས་གསུམ་སོགས་ཀྱི་ཁྲིད་ལུང་དབང་གསུམ་ཞུས་ཤིང་། སྐབས་བབས་ཀྱི་སེམས་སྦྱོང་ཐུན་མཚམས་གཅད་རྒྱུ་སོགས་ཆགས་མེད་དང་སྐབས་དེར་རིགས་དྲུག་རང་སྦྱོང་གི་གདམས་པ་ཉིན་ཉེར་གཅིག་དང་མུན་མཚམས་ཞག་ཞེ་དགུ་སོགས་ཀྱི་ཉམས་ལེན་གནང་།
དེ་རྗེས་༡༩༤༨ལོར་སྐྱབས་རྗེ་༧སྨན་རིའི་ཁྲི་འཛིན་རིན་པོ་ཆེ་མཆོག་གིས་ཐུགས་བསྐྱེད་གཟེངས་མཐོའི་སྒོ་ནས་གཡུང་དྲུང་བོན་གྱི་བཤད་སྒྲུབ་སློབ་གཉེར་འདུས་སྡེ་དབུ་བཙུགས་གནང་བ་ལྟར། ཡོངས་འཛིན་སྨྲ་དབང་༧བསྟན་འཛིན་རྣམ་དག་རིན་པོ་ཆེའི་སྐུ་མདུན་ནས་དག་ཡིག་གི་མིང་གཞི་དང་། སུམ་རྟགས། སྙན་ངག སྒྲ་དང་སྡེབ་སྦྱོར། རྩིས་སྐར་ནག གསོ་བ་རིག་པ། དཀྱིལ་འཁོར་གྱི་ཐིག་རྩ། ཆོ་ག་ཕྱག་ལེན་དང་། སྐད་ཀྱི་བྱེ་བྲག་སོགས་སློབ་སྦྱོང་མཛད། ལྷག་པར་དུ་བོན་གྱི་མདོ་སྔགས་སེམས་གསུམ་ལ་བདག་དོན་དུ་ཐོས་བསམ་སྒོམ་གསུམ་གཞན་དོན་དུ་འཆད་རྩོད་རྩོམ་གསུམ་བཅས་ལོ་ངོ་བརྒྱད་ལྷག་གི་རིང་ལ་སློབ་སྦྱོང་གནང་སྟེ། ༡༩༨༦ལོར་བཀའ་རབ་འབྱམས་པ་དགེ་བའི་བཤེས་གཉེན་གྱི་མཚན་བཏགས་བཞེས། ལོ་དེར་གཅེས་པའི་རང་ཡུལ་བོད་གངས་ཅན་ལྗོངས་སུ་ཕེབས་ནས། མདོ་སྟོད་སྨད་བར་གསུམ་གྱི་གནས་རི་གྲགས་ཅན་དང་། དགོན་སྡེ་ཁག་དང་། ལོ་རྒྱུས་ཅན་གྱི་ས་གནས། གྲགས་ཅན་གྱི་མི་སྣ་ཁག་མཇལ་འཕྲད་དང་ལྷག་པར་དུ་ཀྲུང་གོའི་ནང་བསྟན་མཐུན་ཚོགས་ཀྱི་གཙོ་འཛིན་པཎ་ཆེན་རིན་པོ་ཆེར་མཇལ་འཕྲད་དང་འབྲེལ་གཡུང་དྲུང་བོན་གྱི་རིང་ལུགས་འདི་མི་ཉམས་རྒྱུན་སྐྱོང་དང་ཉམས་པ་སླར་གསོ་ཡོང་བའི་འབོད་སྐུལ་ཞུས།
དེ་ནས་༡༩༨༧ལོར་རྡ་ས་བོད་ཀྱི་དཔེ་མཛོད་ཁང་དུ་ཡོད་པའི་གཡུང་དྲུང་བོན་གྱི་གསུང་རབ༼༡༩༥༥ནས་༡༩༨༥བར་དཔར་བསྐྲུན་གནང་བ༽ཁག་གི་དཀར་ཆག་རྩོམ་བསྒྲིགས་གནང་། ༡༩༨༩ལོར་མཁས་དབང་ནམ་མཁའི་ནོར་བུས་གདན་ཞུས་ལྟར་ཨི་ཊ་ལིITALYམེ་རི་སྒར་ཆོས་ཚོགས་སུ་ཕེབས་ནས་དེར་བཞུགས་སློབ་མ་རྣམས་ལ་དཔེ་ཁྲིད་གནང་། སྐབས་དེར་ITALYROMEམཐོ་སློབ་ཤར་ཕྱོགས་སློབ་གཉེར་ཁང་ཆེན་མོའི་ནང་བོད་ཀྱི་ཆོས་ལུགས་ཁག་གི་གསུང་རབ་རྣམས་ཀྱི་དཀར་ཆག་རྩོམ་བསྒྲིགས་གནང་བ་མ་ཟད། ཨི་ཊ་ལི་དང་རྒྱལ་ཁབ་གཞན་གྱི་མི་རིགས་ཁག་གི་སློབ་མ་རྣམས་ལ་བོན་གྱི་རྒྱལ་རབས་ལོ་རྒྱུས་དང་རིག་གཞུང་བཅས་ཀྱི་སློབ་ཁྲིད་གནང་། ༡༩༩༠ལོར་ཨ་རི་ལ་ཐེངས་དང་པོར་ཕེབས་ནས་ཟླ་བ་གསུམ་གྱི་རིང་ལ་ཚོགས་པ་ཁག་འདྲ་མིན་དང་། མཐོ་སློབ་ཁག་ཁ་ཤས་ནང་བོད་ཀྱི་ཤེས་རིག་དང་། རྒྱལ་རབས་དང་ལོ་རྒྱུས་ལྷག་པར་དུ་གཡུང་དྲུང་བོན་གྱི་སེམས་སྡེའི་སྐོར་བཤད་ཁྲིད་རྒྱ་ཆེར་མཛད། ༡༩༩༡ལོར་ཡོངས་གྲགས་རྒྱལ་སྤྱིའི་མཁས་པའི་གཟེངས་རྟགས་གནང་མཁན་གྱི་ཚོགས་པROCKFELLERFELLOWSHIPནས་གདན་ཞུས་གནང་བ་ལྟར་ཨ་རིའི་RICEUNIVERSITYHOUSTONལ་ཕེབས་ནས་རྩ་བའི་བོད་ཀྱི་རིག་གཞུང་དང་རྒྱལ་རབས་ལོ་རྒྱུས་བཅས་བཤད་ཁྲིད་གནང་རྒྱུའི་ཐུགས་འགན་བཞེས་ཤིང་། དེའི་ལས་ཞོར་དུ་ཨ་རིའི་ཡུལ་ཁག་འགའ་ཞིག་ནས་གདན་ཞུས་གནང་བ་ལྟར་ཕེབས་ནས། སྤྱིར་བོན་གྱི་ཤེས་རིག་ལོ་རྒྱུས་དང་། སྒོས་སུ་གཡུང་དྲུང་བོན་གྱི་རིང་ལུགས་སྔོན་འགྲོ་བསགས་སྦྱོང་སྐོར་དང་དངོས་གཞི་སེམས་ཁྲིད་བཅས་ཀྱི་དཔེ་ཁྲིད་བཅས་ཀྱི་དཔེ་ཁྲིད་གནང་། ༡༩༩༢ལོར་ཨ་རིར་ལིག་མི་རྐྱའི་སློབ་གཉེར་ཁང་CHARLOTTESVILLAV.A.གསར་འཛུགས་གནང་སྟེ། ཁྲིམས་མཐུན་དེབ་སྐྱེལ་གྱི་ལག་འཁྱེར་ཐོབ། སློབ་གཉེར་ཁང་འདི་བོད་ཀྱི་ཤེས་རིག་དང་རྒྱལ་རབས་ལོ་རྒྱུས། གཡུང་དྲུང་བོན་གྱི་སྔོན་འགྲོ་འབུམ་དགུ། རྫོགས་པ་ཆེན་པོའི་སེམས་ཁྲིད་ཀྱི་ཉམས་ལེན་དང་འབྲེལ་བའི་ཨ་སྙན་རྫོགས་གསུམ་སྐོར་གྱི་གདམས་ངག་ཟབ་མོ་སློབ་གཉེར་གནང་ས་ཞིག་རེད།
སློབ་གཉེར་ཁང་གི་མཛད་འཆར་སློབ་སྦྱོང་དེ་དག་གོམ་པ་རིམ་བགྲོད་ཀྱི་ཚུལ་དུ་ལོ་བདུན་རིང་སློབ་སྦྱོང་གནང་ཚུལ་གྱི་འཆར་གཞི་ཆ་ཚང་གཞན་དག་ནས་གསལ་ཡོད། སློབ་གཉེར་ཁག་གི་ལོ་གཅིག་ནང་དབྱར་དགུན་སྟོན་དཔྱིད་རེ་ལ་དུས་དེབ་རེ་མདོར་ན་ལོ་གཅིག་ལ་དུས་དེབ་ཁག་བཞི་དཔར་བསྐྲུན་གནང་བཞིན་པ་དང་། དུས་དེབ་དེའི་བརྗོད་བྱ་ལ་བོད་ཀྱི་ཤེས་རིག་དང་འབྲེལ་བའི་ལོ་རྒྱུས། གཡུང་དྲུང་བོན་གྱི་ལྟ་སྒོམ་ཉམས་ལེན་སྐོར། བླ་མའི་མཛད་རྣམ་དང་སློབ་ཁྲིད་གནང་ཚུལ། སློབ་མ་རྣམས་ཀྱི་ཉམས་ལེན་བྱེད་ཚུལ་བཅས་ཡིན།
ཁོང་གི་སློབ་མའི་ནང་ལ་ལྷོ་བྱང་གཉིས་ཀྱི་ཨ་རི་བ་དང་། ཉི་ཧོང་། ལྷོ་ཀོ་རི་ཡ། དབྱིན་ཇི། ཧྥ་རན་སི། པོ་ལན་ཊི། ཨོའུ་སི་ཀྲིར་ཡ། ཨི་ཊ་ལི། སི་པན། ཌན་མག། ཁེ་ན་ཌ། སུས་རྫི་ལན་ཌི་སོགས་རྒྱལ་ཁབ་མང་པོའི་མི་སྣ་ཡོད་པ་རེད། གོང་གསལ་ཁོང་གིས་དབུ་འཛུགས་གནང་བའི་དབུས་ལིག་མི་རྐྱའི་སློབ་གཉེར་ཁང་གི་འོག་ལ་དེའི་ཡན་ལག་ཏུ་གྱུར་པ་ཁྱུང་རྫོང་ཞེས་པའི་ཚོགས་པ་ཁག་དུ་མ་ཞིག་གསར་འཛུགས་གནང་ཡོད་པ་དཔེར་ན། CALIFORNIAཁྱུང་རྫོང་དང་། HOUSTONཁྱུང་རྫོང་MEXICOཁྱུང་རྫོང་POLANDཁྱུང་རྫོང་DENMARKཁྱུང་རྫོང་བཅས་ཡོད།
དེ་བཞིན་བསྟན་འཛིན་དབར་རྒྱལ་རིན་པོ་ཆེ་ཡི་སློབ་གཉེར་ཁང་འདིར་སློབ་མ་རྣམས་སྔོན་འགྲོ་དང་། དངོས་གཞི། གཞན་ཡང་། རྫོགས་པ་ཆེན་པོའི་གནད་དོན་སོགས་ཀྱི་ཁྲིད་ཀ་གང་ལ་གང་དགོས་དང་། དྭོགས་དཔྱོད་དཀའ་འགྲེལ་སོགས་སློབ་མ་རྣམས་ཀྱི་བློ་དང་འཚམས་པ་བཤད་ཁྲིད་གསལ་པོར་གནང་བར་བརྟེན་སློབ་མ་རྣམས་དང་ཕྱོགས་ཕན་གྱི་མི་རྣམས་ཀྱིས་ཁོང་ལ་བསྔགས་བརྗོད་ཀྱི་མེ་ཏོག་སྤེལ་བ་དང་ཡིད་ཆེས་ཚད་མེད་གནང་བཞིན་འདུག གོང་གི་རྒྱལ་ཁབ་ཁག་གི་མི་སྣ་འདྲ་མིན་ཁོང་གི་སློབ་མར་གྱུར་པ་སྟོང་ཕྲག་ལྷག་ལས་བརྒལ་བ་མ་ཟད། ཉིན་ལྟར་ཁོང་གི་སློབ་ཁྲིད་དུ་འཛུལ་ཞུགས་གནང་མཁན་ཡང་ཡར་ངོའི་ཟླ་ལྟར་འཕེལ་རྒྱས་འགྲོ་དང་འགྲོ་མུས་བཅས་རེད། ཁོང་གིས་ལྗགས་བརྩམས་གནངས་བ་གཤེན་རབ་ཀྱི་མཛད་རྣམ་རྒྱས་པ་གཟི་བརྗིད་ཀྱི་དཀར་ཆག་དེབ་གཅིག་དང་།
དེ་བཞིན་དཔྱད་རྩོམ་ཆུང་བའི་རིགས་མང་ལ་ལྷག་པར་དུ་རྫོགས་ཆེན་གྱི་ལྟ་ཁྲིད་དང་འབྲེལ་བWONDERSOFTHENATURALMINDཅེས་པའི་དེབ་ཅིག་དབྱིན་སྐད་ཐོག་བྲིས་གནང་ཡོད་པ་དང་། ༡༩༩༥ལོརPOLISHསྐད་ཐོག་ཏུ་བསྒྱུར་ནས་དཔར་ཐེངས་དང་པོར་ཚར་གྲངས་༣༠༠༠དང་། ༡༩༩༥ལོར་SPANISHསྐད་ཐོག་ཏུ་བསྒྱུར་ཟིན་ནས་དཔར་བསྐྲུན་བྱས་ཡོད་པ་དང་བཅས་སྔ་ཕྱིར་དཔར་བསྐྲུན་ཟིན་པའི་གསུང་རྩོམ་དེབ་༢༠ལྷག་ཅིག་བཞུགས་ཡོད་པ་དང་། རྒྱལ་ཁབ་འདྲ་མིན་ཏུ་གསར་འཛུགས་གནང་ཡོད་པའི་ཆོས་ཚོགས་ཀྱང་༣༥་ཡོད་པ་བཅས་ཀྱི་ཁོང་གི་ངོ་སྤྲོད་གནད་བསྡུས་ཙམ་དུ་གཡུང་དྲུང་བོན་དྲ་ཚིགས་ལས་ཁང་ནས།
1,697 total views, 1 views today


text:
2018年1月28日有六种不同教派的代表人物和尼姑代表,社会代表,医务代表人物等九大体系的人物近400多名人员在兴海县举行了纪念十世班禅大师逝世二十九周年暨第二期《健康指南》系列光盘发行仪式,与此同时藏族著名教育家,作家东·永丹嘉措大师在这个仪式上荣获藏区无私奉献人物奖.
怀念宗师尊贵身
རྗེ་བླ་མའི་སྐུ་ཡི་གཟི་བྱིན་དྲན།། 怀念宗师尊贵身 ངའི་ལུས་ཀྱི་སྡིག་སྒྲིབ་འདག་པར་ཤོག ། 吾之身障请洗净 རྗེ་བླ་མའི་གསུང་གི་ཟབ་ཚད་དྲན།། 怀念宗师精妙语 ངའི་ངག་གི་ཉེས་པ་སེལ་བར་ཤོག། 吾之语罪请消除 རྗེ་བླ་མའི་ཐུགས་ཀྱི་རྣོ་དབལ་དྲན།། 怀念宗师尖锐意 ངའི་སེམས་ཀྱི་སྒྲིབ་གཉིས་སངས་པར་ཤོག། 吾心二障请明觉 དུས་དེ་རིང་རྒྱ་མཁར་དཀྱིལ་དུ་ཡོད།། 今天身在都市里 ཕྱིའི་མུན་སེལ་མར་མེ་མཆོད་ཐབས་བྲལ།། 无法供养酥油灯 ཡིད་མོས་གུས་གསོལ་འདེབས་གཙང་མ་ཡིས།། 满怀敬仰清净之 རྗེ་བླ་མའི་གསང་གསུམ་ཡོན་ཏན་དྲན།། 心念宗师三密功 རྗེ་བླ་མར་མི་ཕྱེད་པའི་དད་པ་བརྟན་པོ་ཐོབ་པའི་ལས་སྐལ་བཟང་བོ་ཅན་ལྡོང་ཡོན་ཏན་རྒྱ་མཚོས་དགའ་ལྡན་ལྔ་མཆོད་ཉིན་རྒྱ་ནག་སྤོས་ལྡན་གྲོང་ཁྱེར་དུ་བྲིས། 对宗喀巴大师怀有坚定信心的善缘人士东永丹嘉措于燃灯节汉地蓉城敬造 2017-12-12
修心的另一面
东永丹嘉措 作为一名佛教徒未必要无视很多人生琐事.只要自己有方,在繁杂的社会中我们仍然可以得到合法的修心. 我们学了很多,当然,相对来讲也懂得了不少.但是,我们所学到的东西切身经历的却少而又少.这种现象导致那些不信佛教的人和和过于依赖的,处于怀疑状态的,不了解的都离佛教渐行渐远.
修心的另一面
二 东•永丹嘉措 皈依三宝是为自己终究的胜利自由选取的一种方式.而为敌人怀揣慈悲是另一种殊胜之道.因此,这些神圣的思维跟一些奴隶和懦夫等术语毫无关系.
修心的另一面
三 东•永丹嘉措 难道我们所享用的一切都是痛苦吗?连我们自己也被痛苦淹没?其实,希望得到幸福快乐的背后定会有很多无奈和苦恼.难以言喻的舒适之感也会变成无法忍受的伤感和刺痛.那些动粗所受的皮肉之痛视为痛苦的智慧旁生都有.但是,能够分辨出那些近似幸福的背后隐藏的真正痛苦和掩盖所有痛苦并且发动其真实痛苦的智慧只有人类才会拥有.如果厌恶痛苦并想避开它,只有从根除掉一刹那变化莫测且弥散在我们身心的痛苦.
索达吉堪布对东永丹嘉措的敬佩
今天藏族著名教育家东永丹嘉措来到炉霍县乐阔仁慈学院,全体师生有一场难得的机遇聆听他的讲座.当今他到藏区很多地方讲座过,而且他的很多讲座录音和碟片对现在藏族社会影响极大.所以我对在座的各位师生可能不要做过多的介绍,因为当今科学技术迅速发展,很多师生通过不同渠道可以学习他的讲座.但是能够亲自在他跟前授课的机会是极少的,也是非常难遇的.总体条件来讲我们这边地方不算大,况且我们学校也没有什么特殊的条件.可是我和东永丹嘉措是多年的法友,不论是社会问题或宗教问题从各方面探讨过而且维持着友好关系.很多年以来我恳求他要到这边来讲座,于是今年他特意亲临到这边.
ལྡོང་ཡོན་ཏན་རྒྱ་མཚོ་མཆོག་གི་ངོ་སྤྲོད།
༄༅། ། དེང་རབས་བོད་ཀྱི་གྲྭ་བཙུན་སློབ་གསོ་བ་སློབ་དཔོན་ཆེན་མོ་ལྡོང་ཡོན་ཏན་རྒྱ་མཚོ་མཆོག་ནི། 1974 ལོར་སི་ཁྲོན་རྔ་བར་སྐུ་འཁྲུངས། སློབ་ཆུང་མཐར་ཕྱིན་རྗེས་རབ་ཏུ་བྱུང་སྟེ་སྒོ་མང་དགོན་ཆེན་གྱི་ཚོགས་གྲལ་དུ་ཞུགས། ལོ་བཅུ་ཕྲག་ལྷག་ལ་ཚོགས་དང་ཆོས་གྲྭར་ཆད་མེད་དུ་ཕེབས། གསང་བདེ་འཇིགས་གསུམ་སོགས་དགོན་པའི་ཚོགས་འདོན་དང་བཅའ་བཟོ། ཐིག་རྡུལ་ཚོན། དབྱངས་བར་རྟ་སོགས་ཞིབ་རྒྱས་སུ་བསླབས་ཏེ་དགུང་ལོ་བཅུ་གསུམ་པར་གྲྭ་ཚང་རང་གི་རྒྱུགས་ཆེན་སྤྲད་རྗེས་རྗེ་བཙུན་དམུ་དགེ་བསམ་གཏན་ཚང་དང་། སྒང་བ་རྒྱ་ནག་མཁན་སྤྲུལ་བསམ་གཏན་བསྟན་པའི་རྒྱལ་མཚན་སོཊ་བཤེས་མཁས་པ་མང་དུ་བསྟེན་ནས་མདོ་སྔགས་རིག་གནས་ཀྱིས་བསྡུས་པའི་གཞུང་ལུགས་དུ་མར་སློབ་གཉེར་གཤའ་མ་བྱས། དགེ་འདུན་པ་སྟོང་ཕྲག་གཉིས་ལ་ཉེ་བའི་དབུས་སུ་བྱང་ཆུབ་ལམ་རིམ་ཆེན་མོ་ཡོངས་རྫོགས་བློ་རྒྱུགས་སུ་ཕུལ་བས་ཨང་དང་བོའི་གསེར་གྱི་རྟགས་མ་ཐོབ། སྔགས་རིམ་ཆེན་མོའི་ཕྱེད་ཙམ་དང་གཞན་གཞུང་ཆེན་མང་བོ་ཐུགས་འཛིན་གནང་སྟེ་ཚོགས་རྒྱུགས་སུ་སྤྲད། སྤྱི་ལོ་1993ལོ་ནས་བླ་བྲང་བཀྲ་ཤིས་འཁྱིལ་དུ་ཕེབས་ཏེ་རྩིས་རམས་པ་རྗེ་བསམ་འགྲུབ་རྒྱ་མཚོ་དང་རྩིས་རམས་པ་ཤེས་རབ་ཆོས་འཕེལ། སྨད་སོག་བཛྲ་རིན་པོ་ཆེ་རྗེ་བློ་བཟང་སྦྱིན་པ་ཚང་སོགས་ངེས་དོན་དྲན་དབང་དུ་མའི་སྤྱན་སྔར་སྒྲ་དང་ཚད་མ། ནང་དོན་རིག་པ། རྩིས་དཀར་ནག་སོགས་ལ་སྦྱངས་ཤིང་། གུང་ཐང་བསྟན་པའི་དབང་ཕྱུག་དཔལ་བཟང་བོ་རིགས་ཀྱི་ཅོད་པན་ཏུ་བཀུར་ཏེ་དབང་ལུང་མན་ངག་གི་སྐོར་མང་དུ་གསན། སྤྱི་ལོ་1995ལོ་ནས་གངས་ལྗོངས་ཤེས་རིག་ནོར་བུའི་སློབ་གླིང་ཆེན་མོའི་དགེ་རྒན་དུ་གདན་འདྲེན་ཞུས་པ་བཞིན་ཕེབས་ཏེ་ད་བར་དུ་ཐུན་མོང་དང་ཐུན་མོང་མ་ཡིན་པའི་རིག་གཞུང་མང་བོའི་དཔེ་ཁྲིད་ཆད་མེད་དུ་གནང་བས་ཀུན་སྤྱོད་ལེགས་ལ་ཤེས་རིག་གིས་ཕྱུག་པའི་བུ་སློབ་སྟོང་ཕྲག་ལྷག་བསྐྱེད་བསྲིངས་བྱས། སློབ་གླིང་དེའི་སྲོག་དང་ཀ་བ་ལྟ་བུའི་རྐང་འཛིན་དགེ་རྒན་ཡིན་ལ་སློབ་གཙོ་གཞོན་པའི་འགན་ཡང་བཞེས་མྱོང་། ད་ལྟ་ཆེས་མཐོའི་བློ་འདྲི་ས་གཞོན་པ་ཡིན། སློབ་གླིང་གི་དབྱར་དགུན་གྱི་ངལ་གསོའི་སྐབས་སུའང་ལྷོད་པོར་བཞུགས་ཁོམ་མེད་པར་ད་བར་དུ་དགོན་སྡེ་བརྒྱ་ཕྲག་ལ་ཉེ་བར་མདོ་སྔགས་རིག་གནས་དང་བཅས་པའི་དཔེ་ཁྲིད་གནང་ཡོད་ལ། གཅིག་སྒྲིལ་རྫོང་ཁང་སར་དགོན་དང་ཁྱུང་མཆུ་རྫོང་ཁང་དམར་དགོན་གཉིས་ལ་ལོ་ལྟར་ཆད་མེད་དུ་ཕེབས་ཏེ་དཔེ་ཁྲིད་གནང་བཞིན་ཡོད། སྤྱི་ལོ་1995ལོ་ནས་ཁོང་དང་གྲྭ་བཙུན་སྙན་ངག་པ་ཨར་མའི་དགའ་བ་རྒྱ་མཚོ་སོགས་ཀྱིས་བོད་ཀྱི་སྒེར་གཉེར་དུས་དེབ་ཐོག་མའི་གྲས་གུར་ཀུམ་ཆུན་པོ་ཞེས་པའི་ལོ་དེབ་ཅིག་གསར་སྤེལ་གནང་སྟེ་རྩོམ་པ་བོ་རྒན་གཞོན་སྟོང་ཕྲག་གཉིས་ཙམ་གྱི་རྩོམ་ཡིག་ཆེད་བཀོད་དང་གསར་སྐྱེས་སྨྱུག་ཐོགས་པ་དུ་མ་བསྐྱེད་བསྲིངས་བྱས་པས་བོད་ཀྱི་རྩོམ་རིག་འཕེལ་རྒྱས་ཐད་ལ་བྱས་རྗེས་ཆེན་པོ་བཞག སྤྱི་ལོ་2004ལོར་རྔ་བ་ཁུལ་ནས་མཁས་དབང་དམུ་དགེ་རིན་པོ་ཆེའི་རྗེས་དྲན་དང་འབྲེལ་ཏེ་གུར་ཀུམ་ཆུན་པོའི་རྩོམ་རིག་བྱ་དགའི་ཚོགས་ཆེན་དུ་ཞིང་ཆེན་སོ་སོ་ནས་མི་སྣ་ལྔ་བརྒྱ་ཙམ་བསྡུས་ཏེ་བོད་ཀྱི་རྩོམ་རིག་བགྲོ་གླེང་་གི་ཐད་ཞབས་ཕྱི་དྲོན་མོ་ཞིག་བསྒྲུབས། མཚོ་སྔོན་མི་རིགས་སློབ་གྲྭ་ཆེན་མོ་དང་། བོད་ལྗོངས་སློབ་གྲྭ་ཆེན་མོ། ནུབ་ཕྱོགས་ཁ་ཎ་ཊ་རྒྱལ་ཁབ་ཀྱི་ཡའོ་ཁུར་སློབ་གྲྭ་ཆེན་མོ། ཁྲའོ་རུང་ཁྲའོ་སློབ་ཆེན་སོགས་རྒྱལ་ཕྱི་ནང་གི་སློབ་གྲྭ་ཆེས་མང་བོ་དང་། ཨ་མདོ་བརྙན་འཕྲིན་ཁང་དང་ཁམས་པ་བརྙན་འཕྲིན་ཁང་། མཚོ་སྔོན་རྒྱང་བསྒྲགས་ཁང་སོགས་ཀྱིས་གདན་འདྲེན་ཞུས་པ་བཞིན་ཉེ་བར་མཁོ་ཞིང་དུས་སུ་བབས་པའི་འཆད་ཁྲིད་ཡང་ཡང་གནང་བས་དགེ་སློབ་དང་ཉན་མཁན་ཁྲི་སྟོང་གི་དགའ་བསུ་ཚད་མེད་ཐོབ། སྤྱི་ལོ་2007ལོར་ཕ་ཡུལ་རྔ་བ་ནས་གཟའ་འཁོར་གཉིས་ཙམ་ལ་དགེ་རྒན་གསོ་སྦྱོང་འཛིན་གྲྭ་ཞིག་བསྒྲུབས་པར་དགེ་སློབ་བཞི་བརྒྱ་ལྷག་འཆད་ཁྲིད་ལ་ཞུགས་པས་རྔ་བའི་སློབ་གསོར་ཕན་འབྲས་བླ་མེད་ཐོན་ཞེས་ཀུན་གྱིས་གླེང་བཞིན་ཡོད། ཁ་ཆར་བུ་ཡུག་དང་ལམ་གྱི་དཀའ་ཁག་ཕྱི་ནང་གི་གནོན་ཤུགས་སོགས་གང་ལའང་མི་འཛེམ་པར་ད་བར་དུ་སློབ་གྲྭ་དང་དགོན་སྡེ། རྫོང་དང་སྡེ་བ་སོགས་བརྒྱ་ཕྲག་གསུམ་ལ་ཉེ་བས་གདན་ཞུས་པ་ལྟར་དུས་ཐུང་འཆད་ཁྲིད་ལ་ཡང་ཡང་ཕེབས་པས་མིག་མཐོང་ལག་ཟིན་གྱི་ཕན་བསྐྱེད་ཐོབ་ཅེས་སྤྱི་ཚོགས་ཁྲོད་ན་གླེང་། སྤྱི་སྒེར་མང་བོས་མ་བསྐུལ་དང་བླང་སྒོས་གསུང་གི་བསླབ་བྱ་དང་ཆོས་ཁྲིད་སྣ་ཚོགས་བརྙན་གཟུགས་དང་སྒྲ་རྐྱང་ཅི་རིགས་ཀྱི་ལམ་ནས་དཔར་བསྐྲུན་འགྲེམ་སྤེལ་ཐེངས་མང་བྱས་པས། གྲུབ་མཐའ་རིས་མེད་ཀྱི་དགོན་སྡེ་དང་། སློབ་གྲ་ཆེ་འབྲིང་ཆུང་གསུམ། གྲོང་ཁྱེར་དང་གྲོང་བརྡལ། རུ་སྡེ་དང་ཁྱིམ་ཚང་སོ་སོར་ཁོང་གི་གསུང་གི་འོད་ཟེར་དཀར་བོས་ཁྱབ་ཡོད་ལ། དུས་རབས་གཅིག་གི་ནང་གྲྭ་བཙུན་དཀྱུས་མའི་ཁྲོད་ཁོང་ལས་ལྷག་པའི་ཤུགས་རྐྱེན་ཆེ་བ་ཞིག་ཕལ་ཆེར་བྱུང་མ་མྱོང་བ་ལྟ་བུའི་ཚད་དུ་སླེབས་པས།…
ལྡོང་ཡོན་ཏན་རྒྱ་མཚོ་མཆོག་ངོ་སྤྲོད།
༄༅། ། དེང་རབས་བོད་ཀྱི་གྲྭ་བཙུན་སློབ་གསོ་བ་སློབ་དཔོན་ཆེན་མོ་ལྡོང་ཡོན་ཏན་རྒྱ་མཚོ་མཆོག་ནི། 1974 ལོར་སི་ཁྲོན་རྔ་བར་སྐུ་འཁྲུངས། སློབ་ཆུང་མཐར་ཕྱིན་རྗེས་རབ་ཏུ་བྱུང་སྟེ་སྒོ་མང་དགོན་ཆེན་གྱི་ཚོགས་གྲལ་དུ་ཞུགས། ལོ་བཅུ་ཕྲག་ལྷག་ལ་ཚོགས་དང་ཆོས་གྲྭར་ཆད་མེད་དུ་ཕེབས། གསང་བདེ་འཇིགས་གསུམ་སོགས་དགོན་པའི་ཚོགས་འདོན་དང་བཅའ་བཟོ། ཐིག་རྡུལ་ཚོན། དབྱངས་བར་རྟ་སོགས་ཞིབ་རྒྱས་སུ་བསླབས་ཏེ་དགུང་ལོ་བཅུ་གསུམ་པར་གྲྭ་ཚང་རང་གི་རྒྱུགས་ཆེན་སྤྲད་རྗེས་རྗེ་བཙུན་དམུ་དགེ་བསམ་གཏན་ཚང་དང་། སྒང་བ་རྒྱ་ནག་མཁན་སྤྲུལ་བསམ་གཏན་བསྟན་པའི་རྒྱལ་མཚན་སོཊ་བཤེས་མཁས་པ་མང་དུ་བསྟེན་ནས་མདོ་སྔགས་རིག་གནས་ཀྱིས་བསྡུས་པའི་གཞུང་ལུགས་དུ་མར་སློབ་གཉེར་གཤའ་མ་བྱས། དགེ་འདུན་པ་སྟོང་ཕྲག་གཉིས་ལ་ཉེ་བའི་དབུས་སུ་བྱང་ཆུབ་ལམ་རིམ་ཆེན་མོ་ཡོངས་རྫོགས་བློ་རྒྱུགས་སུ་ཕུལ་བས་ཨང་དང་བོའི་གསེར་གྱི་རྟགས་མ་ཐོབ། སྔགས་རིམ་ཆེན་མོའི་ཕྱེད་ཙམ་དང་གཞན་གཞུང་ཆེན་མང་བོ་ཐུགས་འཛིན་གནང་སྟེ་ཚོགས་རྒྱུགས་སུ་སྤྲད། སྤྱི་ལོ་1993ལོ་ནས་བླ་བྲང་བཀྲ་ཤིས་འཁྱིལ་དུ་ཕེབས་ཏེ་རྩིས་རམས་པ་རྗེ་བསམ་འགྲུབ་རྒྱ་མཚོ་དང་རྩིས་རམས་པ་ཤེས་རབ་ཆོས་འཕེལ། སྨད་སོག་བཛྲ་རིན་པོ་ཆེ་རྗེ་བློ་བཟང་སྦྱིན་པ་ཚང་སོགས་ངེས་དོན་དྲན་དབང་དུ་མའི་སྤྱན་སྔར་སྒྲ་དང་ཚད་མ། ནང་དོན་རིག་པ། རྩིས་དཀར་ནག་སོགས་ལ་སྦྱངས་ཤིང་། གུང་ཐང་བསྟན་པའི་དབང་ཕྱུག་དཔལ་བཟང་བོ་རིགས་ཀྱི་ཅོད་པན་ཏུ་བཀུར་ཏེ་དབང་ལུང་མན་ངག་གི་སྐོར་མང་དུ་གསན། སྤྱི་ལོ་1995ལོ་ནས་གངས་ལྗོངས་ཤེས་རིག་ནོར་བུའི་སློབ་གླིང་ཆེན་མོའི་དགེ་རྒན་དུ་གདན་འདྲེན་ཞུས་པ་བཞིན་ཕེབས་ཏེ་ད་བར་དུ་ཐུན་མོང་དང་ཐུན་མོང་མ་ཡིན་པའི་རིག་གཞུང་མང་བོའི་དཔེ་ཁྲིད་ཆད་མེད་དུ་གནང་བས་ཀུན་སྤྱོད་ལེགས་ལ་ཤེས་རིག་གིས་ཕྱུག་པའི་བུ་སློབ་སྟོང་ཕྲག་ལྷག་བསྐྱེད་བསྲིངས་བྱས། སློབ་གླིང་དེའི་སྲོག་དང་ཀ་བ་ལྟ་བུའི་རྐང་འཛིན་དགེ་རྒན་ཡིན་ལ་སློབ་གཙོ་གཞོན་པའི་འགན་ཡང་བཞེས་མྱོང་། ད་ལྟ་ཆེས་མཐོའི་བློ་འདྲི་ས་གཞོན་པ་ཡིན། སློབ་གླིང་གི་དབྱར་དགུན་གྱི་ངལ་གསོའི་སྐབས་སུའང་ལྷོད་པོར་བཞུགས་ཁོམ་མེད་པར་ད་བར་དུ་དགོན་སྡེ་བརྒྱ་ཕྲག་ལ་ཉེ་བར་མདོ་སྔགས་རིག་གནས་དང་བཅས་པའི་དཔེ་ཁྲིད་གནང་ཡོད་ལ། གཅིག་སྒྲིལ་རྫོང་ཁང་སར་དགོན་དང་ཁྱུང་མཆུ་རྫོང་ཁང་དམར་དགོན་གཉིས་ལ་ལོ་ལྟར་ཆད་མེད་དུ་ཕེབས་ཏེ་དཔེ་ཁྲིད་གནང་བཞིན་ཡོད། སྤྱི་ལོ་1995ལོ་ནས་ཁོང་དང་གྲྭ་བཙུན་སྙན་ངག་པ་ཨར་མའི་དགའ་བ་རྒྱ་མཚོ་སོགས་ཀྱིས་བོད་ཀྱི་སྒེར་གཉེར་དུས་དེབ་ཐོག་མའི་གྲས་གུར་ཀུམ་ཆུན་པོ་ཞེས་པའི་ལོ་དེབ་ཅིག་གསར་སྤེལ་གནང་སྟེ་རྩོམ་པ་བོ་རྒན་གཞོན་སྟོང་ཕྲག་གཉིས་ཙམ་གྱི་རྩོམ་ཡིག་ཆེད་བཀོད་དང་གསར་སྐྱེས་སྨྱུག་ཐོགས་པ་དུ་མ་བསྐྱེད་བསྲིངས་བྱས་པས་བོད་ཀྱི་རྩོམ་རིག་འཕེལ་རྒྱས་ཐད་ལ་བྱས་རྗེས་ཆེན་པོ་བཞག སྤྱི་ལོ་2004ལོར་རྔ་བ་ཁུལ་ནས་མཁས་དབང་དམུ་དགེ་རིན་པོ་ཆེའི་རྗེས་དྲན་དང་འབྲེལ་ཏེ་གུར་ཀུམ་ཆུན་པོའི་རྩོམ་རིག་བྱ་དགའི་ཚོགས་ཆེན་དུ་ཞིང་ཆེན་སོ་སོ་ནས་མི་སྣ་ལྔ་བརྒྱ་ཙམ་བསྡུས་ཏེ་བོད་ཀྱི་རྩོམ་རིག་བགྲོ་གླེང་་གི་ཐད་ཞབས་ཕྱི་དྲོན་མོ་ཞིག་བསྒྲུབས། མཚོ་སྔོན་མི་རིགས་སློབ་གྲྭ་ཆེན་མོ་དང་། བོད་ལྗོངས་སློབ་གྲྭ་ཆེན་མོ། ནུབ་ཕྱོགས་ཁ་ཎ་ཊ་རྒྱལ་ཁབ་ཀྱི་ཡའོ་ཁུར་སློབ་གྲྭ་ཆེན་མོ། ཁྲའོ་རུང་ཁྲའོ་སློབ་ཆེན་སོགས་རྒྱལ་ཕྱི་ནང་གི་སློབ་གྲྭ་ཆེས་མང་བོ་དང་། ཨ་མདོ་བརྙན་འཕྲིན་ཁང་དང་ཁམས་པ་བརྙན་འཕྲིན་ཁང་། མཚོ་སྔོན་རྒྱང་བསྒྲགས་ཁང་སོགས་ཀྱིས་གདན་འདྲེན་ཞུས་པ་བཞིན་ཉེ་བར་མཁོ་ཞིང་དུས་སུ་བབས་པའི་འཆད་ཁྲིད་ཡང་ཡང་གནང་བས་དགེ་སློབ་དང་ཉན་མཁན་ཁྲི་སྟོང་གི་དགའ་བསུ་ཚད་མེད་ཐོབ། སྤྱི་ལོ་2007ལོར་ཕ་ཡུལ་རྔ་བ་ནས་གཟའ་འཁོར་གཉིས་ཙམ་ལ་དགེ་རྒན་གསོ་སྦྱོང་འཛིན་གྲྭ་ཞིག་བསྒྲུབས་པར་དགེ་སློབ་བཞི་བརྒྱ་ལྷག་འཆད་ཁྲིད་ལ་ཞུགས་པས་རྔ་བའི་སློབ་གསོར་ཕན་འབྲས་བླ་མེད་ཐོན་ཞེས་ཀུན་གྱིས་གླེང་བཞིན་ཡོད། ཁ་ཆར་བུ་ཡུག་དང་ལམ་གྱི་དཀའ་ཁག་ཕྱི་ནང་གི་གནོན་ཤུགས་སོགས་གང་ལའང་མི་འཛེམ་པར་ད་བར་དུ་སློབ་གྲྭ་དང་དགོན་སྡེ། རྫོང་དང་སྡེ་བ་སོགས་བརྒྱ་ཕྲག་གསུམ་ལ་ཉེ་བས་གདན་ཞུས་པ་ལྟར་དུས་ཐུང་འཆད་ཁྲིད་ལ་ཡང་ཡང་ཕེབས་པས་མིག་མཐོང་ལག་ཟིན་གྱི་ཕན་བསྐྱེད་ཐོབ་ཅེས་སྤྱི་ཚོགས་ཁྲོད་ན་གླེང་། སྤྱི་སྒེར་མང་བོས་མ་བསྐུལ་དང་བླང་སྒོས་གསུང་གི་བསླབ་བྱ་དང་ཆོས་ཁྲིད་སྣ་ཚོགས་བརྙན་གཟུགས་དང་སྒྲ་རྐྱང་ཅི་རིགས་ཀྱི་ལམ་ནས་དཔར་བསྐྲུན་འགྲེམ་སྤེལ་ཐེངས་མང་བྱས་པས། གྲུབ་མཐའ་རིས་མེད་ཀྱི་དགོན་སྡེ་དང་། སློབ་གྲ་ཆེ་འབྲིང་ཆུང་གསུམ། གྲོང་ཁྱེར་དང་གྲོང་བརྡལ། རུ་སྡེ་དང་ཁྱིམ་ཚང་སོ་སོར་ཁོང་གི་གསུང་གི་འོད་ཟེར་དཀར་བོས་ཁྱབ་ཡོད་ལ། དུས་རབས་གཅིག་གི་ནང་གྲྭ་བཙུན་དཀྱུས་མའི་ཁྲོད་ཁོང་ལས་ལྷག་པའི་ཤུགས་རྐྱེན་ཆེ་བ་ཞིག་ཕལ་ཆེར་བྱུང་མ་མྱོང་བ་ལྟ་བུའི་ཚད་དུ་སླེབས་པས། བོད་པ་ཚོས་མགྲིན་དབྱངས་གཅིག་གྱུར་ལྟ་བུས་ཕན་འབྲས་མངོན་གསལ་ཆེ་བའི་སློབ་གསོ་བ་དང་ཆོས་ཁྲིད་པ་ཞེས་བསྔགས་བརྗོད་བྱེད་ཀྱིན་ཡོད།…


text:
གྲུབ་པ་ཐོབ་པའི་གནས་དགུ་ནི།
རྩོམ་བྲིས་པ། སྐྱབས་སྟོན་རིན་ཆེན་འོད་ཟེར།
སྐྱབས་སྟོན་ཁྲོ་འགྲེལ་ལས། ” གཉིས་པ་གྲུབ་པ་ཐོབ་པའི་གནས་དགུ་ནི། དབལ་བོན་གྱིས་བདུད་དང་སྲིན་པོ་དབང་དུ་བསྡུ་བའི་ཕྱིར། དབལ་གྱི་མ་མོ་ཉེར་བདུན་རྫུ་འཕྲུལ་བཅུ་གསུམ་སྒོ་ནས་སྒྲུབ་པའི་གནས་ནི། སྟོད་ན་དབལ་གྱི་བྲག་ཕུག་རོང་ཆེན་བྱ་བ་འབྲུབ་ཁུང་གཏིང་ཟབ་རྦ་ཀློང་བཅས་པ་ཡོད་ཅིང་། མ་རྒྱུད་ནས། དེའི་ཤར་ཉི་གོང་གཉན་དམར་ལྷ་རྒོད་ཀྱི་སྒྲུབ་གནས་དང་། བྱང་ན་གེ་ཁོད་གཉན་ལུང་གེ་ཁོད་ཀྱི་དང་། ནུབ་ན་སེང་གེ་རྒྱ་མཆོང་མ་རྒྱུད་ཀྱི་དང་།
ལྷོ་ན་དབལ་རི་ཟུར་གསུམ་ཕུར་པའི་སྒྲུབ་གནས་ཅེས་དང་། བྱམས་མ་ནས། འཛམ་གླིང་ཕག་ནག་འཁྲོས་པ་འདྲ་བའི་གནས། དབལ་གྱི་རི་བོ་ཟུར་གསུམ་ཟླ་གམ་གཏིང་རིང་གི་བྲག་ཕུག་ཟེར་བ་ཕུར་པའི་གནས་སོ། །
ལྷ་གཤེན་གྱི་ལྷ་ཁམས་དབང་དུ་བསྡུ་ཞིང་ལྟུང་བའི་སྡུག་བསྔལ་ཞི་བའི་ཕྱིར་དུ་ཁ་དོག་མཚལ་གྱིས་བྱུག་པ་ལྟ་བུའི་རི་བོ་ཟུར་གསུམ་པ་ལྷ་རྣམས་ཀྱི་འདུ་ཞིང་འཚོགས་པའི་ས་གནས་དང་ནང་ནས་ཨར་མོ་ལི་ཀའི་གཅལ་དུ་རིན་པོ་ཆེའི་བཀའ་སྟེགས་ལ་སོགས་བཤད་པ་དེ་ལ་རི་རབ་ཀྱི་ལྷོ་ནུབ་མཚམས་ཏེ། སྲིན་པོའི་གདོན་འདུལ་ཕྱིར་ཏེ་གཉེན་པ་(པོས་)འདུལ་བའི་དོན་ནོ། །དེ་ནི་གཡུ་ལུང་གི་ལྷོ་ན་ཡོད་པར་གོང་དུ་བཤད་པ་བཞིན་ནོ། །མི་ལུས་ནི་གླིང་བཞི་ལ་དབང་སྒྱུར་ཅིང་འཕོ་འགྱུར་རྒྱུན་གཅོད་པའི་ཕྱིར། འགྲེལ་ལས། རྒྱ་མཁར་ཟེར་བ་མཁར་བདག་གི་མིང་དང་བསྟུན་ལ། རྒྱ་མཁར་ནི་དམུ་རྫོང་སྟེ་སྟོད་ན་མ་བརྩེག་མཁར་བཞི་བཤད་པའི་གཅིག་ཡིན་ལ། ཆོད་ནི་བྱི་བ་མཁར་ལྟར་སྟག་གཡག་གི་བ་གམ་ཡོད་པའོ། །ཀླུ་གྲུབ་ནི་ཀླུ་ཁམས་དབང་དུ་བསྡུད་ཅིང་རྨོངས་པའི་སྡུག་བསྔལ་བསལ་ཕྱིར་དུ། ཡར་ཆབ་གཙང་པོ་འདི་ཟད་པའི་འགོ་ན་གཡུའི་ཆུ་མིག་བརྒྱད་ཅུ་རྩ་གཉིས་བྱ་བ་ནི། མདོ་ན་བོད་དང་ཞང་ཞུང་གི་ས་མཚམས་བཤད་ཅིང་སྟོན་པའི་ཞབས་རྗེས་དང་བཅས་པ་ཡོད་དེ། །བྱམས་མ་ནས་ཀྱང་ཀླུ་གྲུབ་ཀྱི་གནས་སུ་བཤད་དོ། །སྣང་མདོག་ནི་ལོག་འདྲེན་འདུལ་ཞིང་ཉོན་མོངས་བསལ་ཕྱིར་ཏེ། རི་རྒྱལ་ལྷུན་པོའི་ཕོ་བྲང་ཟེར་བ་རི་རབ་ངོས་ལ་འདོད་པ་མང་ཡང་། སྟག་གཟིག་གི་གནས་དང་། མ་རྒྱུད་ནས་དབུས་ཀང་ཀ་སྟོབས་ཆེན། ཤར་སྤོས་རི་ངད་ལྡན། བྱང་ཕྱོགས་ན་གསེར་བྲག་བྱ་སྐྱིབ། ནུབ་ཕྱོགས་ན་འོལ་ཕུག་དགའ་ལྡན། ལྷོ་ཕྱོགས་ན་གཙུག་རུམ་འབར་བ་ཞེས་བཤད་པ་ལྟར་ལེགས་ཤིང་། ཀུན་རིགས་ནས་བྱ་རྒོད་སྤུངས་པའི་རི་ཞེས་ཀྱང་བྱ། བོད་(འོད་)ཀྱི་ལྷ་རི་སྤོས་མཐོན་ཞེས་ཀྱང་བྱ། ཞེས་མིང་རྣམས་གྲངས་སུ་བཤད་དོ། །འབུམ་སྡེའི་ལུགས་ཀྱི་གསུང་རབ་ཐམས་ཅད་གསུངས་པའི་གནས་དེའོ། །མུ་ཁྲི་ནས་སྡེ་བརྒྱད་དབང་དུ་བསྡུ་ཞིང་མཐུ་རྩལ་བསྐྱེད་པའི་ཕྱིར་ཏེ། ཐོག་མར་གཉའ་ཁྲི་བཙད་པོ་ལྷ་ལས་བབས་པའི་རི་ཡིན་པ་དང་། གྱང་ཐོ་ནི་ཕུག་པ་ལྟ་བུའམ་མིན་པར་རྩལ་གྱིས་སྒྲུབ་ཆའོ། །དེའི་རི་མགུལ་དུ་དེང་སང་ཡང་སྨན་ཆུ་དང་སྨན་ཕུག་ཡོད་ཟེར་ལྟར་ན་ས་ཕུག་གི་དོན་ཡིན་སྲིད་དོ། །དེ་ཕྱི་ནང་གི་འདུ་གནས་ཀུན་ལས་བཤད་དོ། །མོན་བོན་ནས་ནི་འདྲེ་སྲིན་བྱུར་གསུམ་དབང་དུ་བསྡུ་ཞིང་མཐུ་སྟོབས་དབང་ལྡན་པའི་ཕྱིར་དུ། ལྷོ་རྒྱ་མོན་གསུམ་ལ་བལྟས་པའི་རི་ཟུར་གསུམ་ཡོད་པ་ལ་སྔོན་སྤུན་གསུམ་གྱིས་ས་བགོས་བྱས་བས་དེང་སང་ཡང་རྒྱ་གྲོང་དང་མོན་གྲོང་ལ་སོགས་ཁྲིག་གེ་ཡོད་སྐད་དོ། །སྒྲུབ་པ་མེད་པ་ནི་གོང་དུ་བཤད་པ་ལྟར་བཀའ་གནམ་བབས་སུ་བྱུང་བའོ། །གནས་མིག་ཀྱང་རྩེ་མོ་ན་ཕུག་པ་ཡོད་ཟེར་བ་རྐོང་པོའི་ཡུལ་གྱི་ཟུར་ནའོ། །ལི་ཤུའི་འདུ་གནས་བཤད་པ་ལ་བོད་དང་མོན་གྱི་རུ་མཚམས་ལ་བྱ་རི་སེང་ཤོ་ཟེར་བ་དང་གཅིག་པར་འདོད་ཀྱང་། དེ་མཆོད་རྟེན་བྱ་རུང་ཁ་ཤོར་ཡིན་པས་ཐ་དད་དོ། །སྟག་ཝེར་ནི་ཀླུ་བདུད་མཚོ་སྨན་དབང་དུ་བསྡུ་ཞིང་དངོས་གྲུབ་རྣམ་གཉིས་ཐོབ་པའི་ཕྱིར་དུ། མཚོ་མུ་ལེ་ཁྱུད་ནི་མུ་ཁྱུད་བདལ་བའི་མཚོ་མིང་གཅིག་པས་རི་མུ་ཁྱུད་འཛིན་གྱི་རྩ་བའམ། མ་རྒྱུད་ནས་སྟག་གཟིག་ཡུལ་དུ་བཤད་དོ། །ཤར་ན་མུ་ཡང་སྤྲུལ་པ་སྟེ། བྱང་ཕྱོགས་ན་མུ་མེད་འཁྱིལ་བ། ནུབ་ཕྱོགས་ན་སྟག་སྡེ་རྔམ་ལུང་། ལྷོ་ཕྱོགས་ན་གཟིག་འཕན་འཇིགས་པ་ཞེས་སོ། །འགྲམ་ནི་མདོ་ལས་ཀྱང་མུ་ཁྱུད་བདལ་པའི་མཚོ་འགྲམ་དུ། གཞི་བཙལ་གནས་ཀྱི་ཕོ་བྲང་བཏིང་ཞེས། ཀློང་རྒྱས་ཞལ་སྲོའི་གནས་སུ་བཤད་པས། ཕྱི་ནང་འགྲམ་གྱི་ཁྱད་ཡོད་ཀྱང་སྲིད་དོ། །ཕྲག་ཐག་གིས་གནོད་སྦྱིན་དྲེགས་པ་ཅན་རྣམས་དམ་ལ་བཏགས་ཤིང་གཡུང་དྲུང་བོན་གྱི་བསྟན་པ་སྲུང་བའི་ཕྱིར། བོད་ཡུལ་དབུས་ཀྱི་གངས་ཏི་སེ་ཟེར་བ་ཞང་སྐད་ལ་བོད་དུ་གཅན་(གཅེན་)པོ་ཟེར་བ་དང་། སྤུན་དགུ་གཅེ་(གཅེན་)པོ་ཡར་སྐྱེས་ཞེས་བྱ་བས་འཛིན་པའོ། །གནས་མིག་ན་དེང་སང་ཡང་སྒྲུབ་ཕུག་ཡོད་སྐད། འདུ་གནས་དང་ས་ཚིགས་དང་གནས་མཚན་དང་ལྡན་པ་ཡོ་འཛོམས་པའོ། །” ཞེས་སོ།། །།


text:
དབྱིན་ཡིག་ནི་འཛམ་གླིང་ན་བཀོལ་སྤྱོད་བྱེད་པའི་མི་གྲངས་ཆེས་མང་བའི་སྐད་རིགས་ཤིག་ཡིན་ཞིང་། དེ་ནི་ཨ་མེ་རི་ཁའི་གཞུང་ཕྱོགས་ཀྱི་སྐད་ཆའང་ཡིན། འོ་ན་དབྱིན་སྐད་འཆད་པའི་ཨ་མེ་རི་ཁས་དབྱིན་ཡིག་ཅེས་པའི་འཛམ་གླིང་རང་བཞིན་ཅན་གྱི་སྐད་རིགས་དེ་ཤེས་ན་སྐད་ཡིག་གཞན་ཤེས་མི་དགོས་པར་འདོད་དམ་ཞེ་ན་མ་ཡིན་ཏེ། ཨ་རིས་སྔར་ནས་ད་བར་དུ་སློབ་མས་སློབ་གྲྭ་རུ་ཕྱི་སྐད་ལེགས་པར་སྦྱོང་བར་དར་སྤེལ་དང་བསྔགས་སྐུལ་བྱེད་པ་ཡིན། ཨ་རིས་སྐད་རིགས་དང་རིག་གནས་གཞན་ཞིག་ལ་སློབ་སྦྱོང་བྱེད་པའི་ཐད་ལ། རང་སྟེང་ནས་བཤད་ན། དེ་ནི་བྱ་དངོས་ཀྱི་ཁྱད་པར་དང་བྱ་དངོས་ཀྱི་རྙོག་འཛིང་རང་བཞིན་གྱི་སྦྱོང་བརྡར་ལ་ངོས་འཛིན་བྱེད་པ་ཞིག་ཡིན་པ་སྔར་ནས་ཤེས།
ལོ30ལྷག་གི་ཡར་སྔོན་དུ། ཨ་རིའི་རྒྱལ་ཕྲན་མཉམ་འབྲེལ་སྲིད་གཞུང་དང་དེའི་མངའ་འོག་གི་སྲིད་འཛིན་སྒྲིག་གཞི་སོ་སོས་ཕྱི་སྐད་སློབ་གསོ་ཡིས་དེང་སྐབས་ཨ་རིར་གལ་ཆེན་རང་བཞིན་ལྡན་པ་དེ་རྟོགས་ཏེ། གཅིག་ནས་ཕྱི་སྐད་བསླབ་ན་སློབ་མར་ནུས་པ་ལྡན་ཏེ། ཁོ་ཚོས་མི་རིང་བར་འཕྲད་སྲིད་པའི་འགྱུར་ལྡོག་དང་ཁྱད་པར་ལ་ངོས་འཛིན་བྱེད་ཐུབ་པ། གཉིས་ནས་ཕྱི་སྐད་ནི་ལག་ཆ་ཞིག་ཡིན་ཏེ། འཛམ་གླིང་གི་རྙོག་འཛིང་རང་བཞིན་དང་རྒྱལ་ཁབ་ལ་འཕྲད་པའི་དམག་འཁྲུག་སྣ་ཚོགས་སློང་བ་ལ་ཁ་གཏད་འཇལ་ཆོག་པ།
ད་ལྟ། ཨ་རིའི་སློབ་གྲྭ་ཆུང་འབྲིང་གི་སློབ་མ་མང་པོ་ཞིག་གིས་ཕྱི་སྐད་སློབ་སྦྱོང་བྱེད་དགོས་པའི་གལ་ཆེན་རང་བཞིན་ཤེས་ཡོད། གཤམ་གྱི་སྡོམ་རྩིས་འགའ་ལས་ཟུར་ཙམ་ཤེས་ཐུབ་སྟེ། ད་བར་དུ། ཕྱི་སྐད་སློབ་པར་ཐོ་འགོད་བྱས་པའི་མཐོ་འབྲིང་སློབ་མ་ཁྲི700ལྷག་ལས་བརྒལ། སློབ་གྲྭས་བཙུགས་པའི་ཕྱི་སྐད་སློབ་ཚན་གྱི་སྐད་རིགས་གྲངས་འབོར་དང་སློབ་མས་བདམས་པའི་སྐད་རིགས་གྲངས་འབོར་ཡང་རྒྱུན་ཆད་མེད་པར་གོང་ནས་གོང་དུ་འཕར་བཞིན་ཡོད། ལོ30སྔོན་དུ། ཁུལ་གཉིས་ཀྱི་སློབ་འབྲིང་གིས་ལྗར་སྐད་དང་རྒྱ་ཡིག་གི་སློབ་ཚན་བཙུགས་ཡོད། རྒྱལ་ཡོངས་སུ་ཨ་རབ་སྐད་ཀྱི་སློབ་ཚན་བཙུགས་པའི་སློབ་འབྲིང་གཅིག་ཀྱང་མེད། ད་ལྟ་ཁུལ21ཏུ་སློབ་འབྲིང་གིས་ལྗར་སྐད་སློབ་ཚན་བཙུགས་ཡོད། ཁུལ17དུ་རྒྱ་ཡིག་གི་སློབ་ཚན་བཙུགས་ཡོད་པ་དང། ཁུལ5རུ་ཨ་རབ་སྐད་ཀྱི་སློབ་ཚན་བཙུགས་ཡོད། ཡ་ལི་སཱང་ན(亚利桑那)དང་ཨ་ཁཱན་སི(阿肯色)དང་ལའོ་ཡའེ་སི་ཨཱན་ན(路易斯安那)དང་པའེ་ཁཱ་ལའོ་ལའེ་ན(北卡罗莱那)དང་ཨི་ཁའི་ལཱ་ཧའི་མ(俄克拉荷马)སོགས་ཁུལ་དུ། མིག་སྔར་སློབ་ཆུང་དུ་ཕྱི་སྐད་སློབ་སྦྱོང་བྱེད་དགོས་པའི་རེ་ཞུ་བཏོན་ཟིན། ཁུལ་མང་པོ་ཞིག་གིས་ཕྱི་སྐད་སྦྱངས་འབྲས་དེ་མཐོ་འབྲིང་མཐར་ཕྱིན་པ་དང་སློབ་ཆེན་སློབ་ཞུགས་ཀྱི་དགོས་ངེས་ཆ་རྐྱེན་ཞིག་ཏུ་རྩི་བཞིན་ཡོད།
ཨ་རི་རྒྱལ་ཚོགས་ཀྱིས་ཀྱང་ཕྱི་སྐད་སློབ་པའི་གལ་ཆེན་རང་བཞིན་རྟོགས་ཏེ། 《མཐོ་རིམ་སློབ་གསོ་ཁྲིམས་གཞི》ཞིབ་དཔྱད་ཆོག་མཆན་འགོད་སྐབས། རྒྱལ་ཚོགས་ཀྱིས་ཕྱི་སྐད་དེ་དགེ་འོས་སློབ་གསོའི་གྲོས་བསྡུར་བྱ་གཞིའི་འགག་རྩ་དང་སྲོག་ཤིང་ཞིག་ཏུ་རྩིས་ནས《ཁྲིམས་གཞིའི》ནང་དུ་བཅུག་པར་མ་ཟད། ད་དུང་སྲིད་ཇུས་ཤིག་གཏན་འབེབས་བྱས་ནས། ཕྱི་སྐད་དེ་མཐོ་རིམ་སློབ་གྲྭ་སྡུད་ལེན་བྱེད་པའི་དགོས་ངེས་ཆ་རྐྱེན་ཞིག་ཏུ་རྩི། ཉེ་བའི་ལོར་སྐད་རིགས་སྣ་ཚོགས་ཀྱི་སློབ་གསོར་མ་དངུལ་ཇེ་མང་དུ་གཏོང་བ་ལས་གཞན། རྒྱལ་ཚོགས་ཀྱིས་ཨ་སྒོར་ཁྲི2000ཀྱི་གྲོན་དངུལ་བཏང་ནས་སྐད་རིགས་སློབ་ཁྲིད་མ་དཔེའི་ཞིབ་འཇུག་ལ་རོགས་དངུལ་སྤྲད་པའོ། །
འོ་ན་ཅི་ཞིག་གིས་རྒྱལ་ཚོགས་ཀྱིས་འདི་ལྟར་སྒྲུབ་པར་སྐུལ་འདེད་བྱས་པ་ཡིན་ཞེ་ན། དཔལ་འབྱོར་འགྲན་སྡུར་གྱི་དགོས་མཁོ་ནི་རྒྱུ་རྐྱེན་གཅིག་ཡིན། གྲོས་གཞི་གསར་བ་འགའ་རུ། དཔེར་ན། 《འཛམ་གླིང་ཡོངས་ཀྱི་སློབ་གསོ་གོ་སྐབས་ཁྲིམས་གཞི》དང《ཕྱི་སྐད་ཀྱིས་དཔལ་འབྱོར་འཕེལ་རྒྱས་གོང་དུ་སྤེལ་བའི་གྲོས་གཞི》སོགས་སུ་ཞིབ་ཕྲའི་དོན་ཚན་འདུ་ཞིང། རྒྱལ་ཕྱིའི་སྐད་ཡིག་གི་སློབ་གསོ་མཁོ་འདོན་བྱེད་པ་ལ་བརྟེན་ནས་ཁྲོམ་རའི་ཕྱིར་གཏོང་གི་འཕེལ་རྒྱས་དང་རྒྱལ་སྤྱིའི་མ་རྩ་གཏོང་བར་འགུགས་པ་དང། གཞན་ལས་ཞུགས་ཕྱོགས་ཀྱི་སྐད་རིགས་གཉིས་པ་སྟེ་ཕྱིའི་སྐད་ཡིག་གི་དགོས་མཁོ་སྐོང་བ་རེད།
རྒྱལ་ཚོགས་ཀྱི་ཚོགས་མིས་ཀྱང་ཕྱི་ཡིག་དང་རྒྱལ་སྤྱིའི་རིག་གནས་སྦྱངས་ན་རྒྱལ་ཁབ་ཀྱི་བདེ་འཇགས་གནས་ཚུལ་ཇེ་ལེགས་སུ་ཡོང་བར་ཕན་པ་ཡོད་པ་རྟོགས་ཏེ།“བྱེ་རླུང་འཚུབ་མའི་འགུལ་སྐྱོད”ཀྱི་ཁྲོད་དུ། མནའ་འབྲེལ་རྒྱལ་ཁབ18ཀྱིས་ཕན་ཚུན་ལ་སྐད་རིགས་འབྲེལ་འདྲིས་དང། འགུལ་སྐྱོད་མཐུན་སྦྱོར་བྱེད་དགོས། སྐབས་དེར་དབུས་ཤར་ས་རྒྱུད་ཀྱི་གཡུལ་ས་ན་ཨ་རིའི་དམག་ཁྲི50ཡི་ནང་ན་མི་ལྔས་མ་གཏོགས་ཨ་རག་དང་ཡུ་རག་གི་སྐད་མི་ཤེས་པ་རེད།
རྒྱལ་སྤྱིའི་རིག་གནས་ཤེས་བྱ་དང་ས་ཁོངས་རང་བཞིན་གྱི་རིག་གནས་གཉིས་འབྲེལ་འདྲིས་བྱེད་པ་དེས་ཟིང་ཆ་ལྷོད་འཇགས་དང་གོ་ལོག་ཐེབས་པ་སེལ་བར་མ་ཟད། གྲོས་མོལ་གཅིག་མཐུན་དུ་ཡོང་བར་ཕན་པའི་རྩ་བའི་རྒྱུ་རྐྱེན་ཡང་ཡིན། འཛམ་གླིང་ཡོངས་ཀྱི་ཁོར་ཡུག་གཏོར་བརླག་དང། དབུལ་ཕོངས། མུ་གེ་བཅས་ཀྱི་ཚབས་ཇེ་ཆེ་དང་། ནུས་ཁུངས་ཉམས་ཉེན། དྲག་ཆས་ཇེ་མང་སོགས་ཀྱི་གནད་དོན་ལ་འཕྲད་ཀྱིན་ཡོད་པ་རེད། མི་སྒེར་དང་རྒྱལ་ཁབ། གོ་ལ་ཧྲིལ་བོ་འདིའི་བདེ་འཇགས་ནི་འཛམ་གླིང་གི་གནད་དོན་འདི་དག་ལ་ཤེས་རྟོགས་དང་རྒྱུས་ལོན་བྱེད་པར་འབྲེལ་བ་ཡོད།
འོ་ན་ཕྱི་ཡིག་སྦྱངས་ན་དཔལ་འབྱོར་རམ་ཕྱི་ཕྱོགས་ཞབས་ཞུའི་ལས་གནས་ལ་སྙེག་པའི་སློབ་མ་དག་ཁོ་ན་ལ་མ་གཏོགས་དགོས་མཁོ་མེད་དམ་ཞེ་ནའང་མ་ཡིན་ཏེ། ཕྱི་ཡིག་བསླབ་ན་སློབ་མ་ཚང་མར་ཕན་པ་ཡོད་དེ། སྐད་ཡིག་གཞན་ཞིག་སྦྱངས་ན་མི་དེའི་རྟོགས་ནུས་དང་སློབ་སྦྱོང་གི་ནུས་པ་མཐོ་རུ་འདེགས་ཐུབ་པར་མ་ཟད། མི་རིགས་གཞན་གྱི་རྩོམ་རིག་དང་རིག་གནས་ལ་སློབ་སྦྱོང་བྱས་ནའང་མི་དེའི་ལྟ་རྒྱ་ཐོས་རྒྱ་ཇེ་ཆེར་འགྲོ་ལ། ལྟ་ཚུལ་གསར་བའམ་ལྟ་ཚུལ་རྙིང་བ་གང་ཞིག་འཛིན་པར་ཐབས་ལམ་གསར་བ་སྩོལ་བ་མ་ཟད། སློབ་མ་ལ་བློ་རིག་གི་འགྲན་རྩོད་ལྡན་པ་རེད།
ཨ་རིའིJ·ཏ་ཝེ་འེ་ཏུ་ཧྭ་ཙི་ཡིས་སློབ་གསོའི་བཅོས་སྒྱུར་ནི་གལ་སྲིད་དོན་སྙིང་ལྡན་པའི་བཅོས་སྒྱུར་ཞིག་བྱ་དགོས་པ་ཡིན་ན། ངེས་པར་ཕྱི་ཡིག་སྦྱངས་པ་ནས་མགོ་རྩོམ་དགོས་པ་དང་། དེ་ལྟར་མ་བྱས་ཚེ། ལོ་དུ་མའི་རྗེས་སུ་འགྱུར་ལྡོག་བར་མེད་ཁྲོད་གནས་པའི་འཛམ་གླིང་གི་མི་རྣམས་ཀྱིས་ཕན་ཚུན་ལ་རྒྱུས་ལོན་བྱ་དཀའ་བ་དང་། མི་རྣམས་ཀྱི་ཁ་གཏད་དུ་གནས་པའི་གནད་དོན་གང་རིགས་ལ་གདོང་གཏོད་མི་ནུས་སོ། ། ཞེས་གསུངས་སོ། །
(《བོད་ཀྱི་སློབ་གསོ།》ལས་བཤུས།)


text:
|
ཀྲུང་གོ་བོད་ཀྱི་དྲ་བའི་འཕྲིན། ཟླ4བའི་ཚེས18ཉིན། མཚོ་སྔོན་ཞིང་ཆེན་སྲིད་གཞུང་གིས2018ལོའི་ལོས་ཏོན་རང་བྱུང་སྲུང་སྐྱོབ་ས་ཁུལ་ལ་ལྟ་སྐུལ་ཞིབ་བཤེར་བྱེད་པའི་ཆེད་དམིགས་བྱ་འགུལ་ལ་བཀོད་སྒྲིག་རྒྱག་པའི་གྲོས་ཚོགས་བསྡུས་ཤིང་། མཚོ་སྔོན་ཞིང་ཆེན་གྱི་ཧྲིན་ཀྲང་གཞོན་པ་ཧན་ཅིན་ཧྭ་ཚོགས་འདུར་ཞུགས་ནས་གཏམ་བཤད།
གྲོས་ཚོགས་ལས་བསྟན་དོན། བསྟུད་མུར་སྤེལ་བའི་རང་བྱུང་སྲུང་སྐྱོབ་ས་ཁུལ་ལ་ལྟ་སྐུལ་ཞིབ་བཤེར་བྱེད་པའི་ཆེད་དམིགས་བྱ་འགུལ་ནི། ཞི་ཅིན་ཕིང་གི་དུས་རབས་གསར་བའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བསམ་བློ་དང་སྐྱེ་ཁམས་དཔལ་ཡོན་འཛུགས་སྐྲུན་འཐབ་ཇུས་བསམ་བློ་གཏིང་ཟབ་དུ་སྤེལ་བའི་བྱེད་ཐབས་གལ་ཆེན་ཞིག་ཡིན་པ་དང་། དེའི་དམིགས་ཡུལ་གཙོ་བོ་ནི་རང་བྱུང་སྲུང་སྐྱོབ་ས་ཁུལ་གྱི་ཁྲིམས་འགལ་ལུགས་འགལ་བྱ་འགུལ་ལ་རྩད་གཅོད་ནན་མོ་བྱེད་རྒྱུ་དེ་ཡིན་པར་མ་ཟད། ཁ་མིན་དོན་གྱིས་རང་བྱུང་སྲུང་སྐྱོབ་ས་ཁུལ་འཛུགས་རྒྱུན་བཟང་བོ་བྱེད་པ་དང་། དེར་སྲུང་སྐྱོབ་ལེགས་པོ་བྱེད་པ། ལྟ་སྐུལ་དོ་དམ་གང་ལེགས་བྱེད་པ་བཅས་བྱས་ཏེ། མི་དམངས་མང་ཚོགས་ལ་སྐྱེ་ཁམས་ཐོན་རྫས་སྤུས་དག་འདོན་སྤྲོད་བྱེད་རྒྱུ་དེ་ཡིན། འདས་པའི་ལོ་གཅིག་གི་རིང་ལ། ས་གནས་དང་སྡེ་ཁག་སོ་སོས་རྒྱལ་ཁབ་དང་ཞིང་ཆེན་གྱི་གཅིག་གྱུར་བཀོད་སྒྲིག་བླང་བྱ་ལྟར་དུ། གཞི་ཁྱོན་ཆེ་ལ་ལེགས་སྒྲིག་གི་ནུས་པ་འཛོམས་པའི་ཁྲིམས་འགལ་ལུགས་འགལ་བཟོ་མཁན་ལ་འགན་འཁྲི་བདའ་འདེད་གཏོང་བའི་ཆེད་དམིགས་བྱ་འགུལ་སྤེལ་བ་བརྒྱུད། དུས་རིམ་རང་བཞིན་གྱི་ཕན་འབྲས་ལེགས་པོ་ཐོབ་ཟེར།
གྲོས་ཚོགས་ལས་ནན་གྱིས་བསྟན་དོན། ཉིས་སྟོང་བཅོ་བརྒྱད་ལོའི་རང་བྱུང་སྲུང་སྐྱོབ་ས་ཁུལ་ལ་ལྟ་སྐུལ་ཞིབ་བཤེར་བྱེད་པའི་ཆེད་དམིགས་བྱ་འགུལ་ནི་ཉིས་སྟོང་བཅུ་བདུན་ལོའི་བྱ་བའི་འཕྲོ་མ་སྔར་བཞིན་གཏིང་ཟབ་དུ་སྤེལ་བ་ཞིག་ཡིན། ས་གནས་དང་སྡེ་ཁག་སོ་སོའི་ཆབ་སྲིད་ཀྱི་གོ་གནས་ཇེ་མཐོར་གཏོང་བ་དང་ཆབ་སྲིད་ཀྱི་འགན་འཁྲི་སྟོབས་ལྡན་དུ་བསྒྱུར་བ། རྒྱལ་ཁབ་དང་ཞིང་ཆེན་ཏང་ཨུ། ཞིང་ཆེན་སྲིད་གཞུང་བཅས་ཀྱི་ཇུས་ཆོད་བཀོད་སྒྲིག་ལག་བསྟར་ནན་མོ་བྱས་པ་དང་། རྩ་འཛུགས་མཐུན་སྦྱོར་ལ་ཤུགས་སྣོན་དང་ལས་དོན་གོ་རིམ་ལྡན་ཞིང་རྨང་རྐང་བརྟན་པོའི་སྒོ་ནས་སྤེལ་བ་བརྒྱུད། ཆེད་དམིགས་བྱ་འགུལ་བདེ་ལེགས་ངང་སྤེལ་བར་འགན་ལེན་བྱས་ཡོད་ཟེར། །
ཞེས་རོང་ཆེན་ལྷ་རྒྱལ་དཔལ་གྱིས་ཀྲུང་གོ་བོད་ཀྱི་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-5-28 01:36 , Processed in 0.275796 second(s), 21 queries .


text:
ཁྲིན་ཞི་ཡིས་དམར་ཤོག་སྒྲིག་ཁོངས་ཀྱི་དཔོན་རིགས་གསར་རྙིང་ཚོར་གོ་གནས་དགོས་ན་ལྷ་འདྲེ་ལ་ཡིད་རྟོན་མི་བྱེད་པར་དམར་ཤོག་ཚོགས་པར་ཡིད་ཆེས་བྱེད་དགོས་ལུགས་བཤད་འདུག
དེ་རིང་རྒྱ་ནག་ལྷོ་རྒྱུད་ཞོགས་པའི་ཆ་འཕྲིན་གྱི་གནས་ཚུལ་ལྟར་ན། ཁ་སང་རྒྱ་ནག་དམར་ཤོག་དབུས་རྩ་འཛུགས་ལྷན་ཁང་གི་གཙོ་འཛིན་ཁྲིན་ཞི་ (Chen Xi) ཟེར་བ་དེས། རྒྱ་ནག་གཞུང་འབྲེལ་མི་མང་ཉིན་རེའི་ཚགས་པར་ཐོག་རྩོམ་ཡིག་སྤེལ་ཏེ། ད་ལྟའི་རྒྱ་ནག་དབུས་གཞུང་གི་དཔོན་རིགས་གསར་རྙིང་ཚོས་ནུབ་ཕྱོགས་ཀྱི་དམངས་གཙོའི་ལམ་ལུགས་ལ་ཁ་ཕྱོགས་ཏེ་རྒྱ་ནག་གི་སྤྱི་ཚོགས་རིང་ལུགས་ཀྱི་ཡིད་ཆེས་བརླག་འགྲོ་ཡི་ཡོད་སྟབས། གལ་ཏེ་དམར་ཤོག་སྒྲིགས་ཁོངས་ཀྱི་དཔོན་རིགས་ཚོར་གོ་གནས་དགོས་ན། ལྷ་འདྲེ་ལ་ཡིད་རྟོན་མི་བྱེད་པར་དམར་ཤོག་ཚོགས་པར་ཡིད་ཆེས་བྱེད་དགོས་ཚུལ་བཤད་འདུག
ཁྲིན་ཞི་ཡི་རྩོམ་ཡིག་ནང་། སྒྲིག་ཁོངས་ཀྱི་དཔོན་རིགས་ཁ་ཤས་ལྷ་འདྲེ་མ་གཏོགས་མར་ཁེ་སི་ལེ་ཉིན་རིང་ལུགས་ལ་ཡིད་ཆེས་མི་འདུག དཔོན་རིགས་ལ་ལས་རང་ཉིད་གུ་ཡངས་རིང་ལུགས་པར་རྫུས་ཏེ་ཏང་གི་གཞི་རྩའི་ཆབ་སྲིད་གོ་དབང་བརྟན་སྲུང་བེྱད་པའི་འོས་འགན་ལ་གཡོལ་གྱི་འདུག ཆབ་སྲིད་སྐབས་འཚོལ་བ་ཚོར་ཞིབ་བཤེར་བྱེད་ཐབས་མེད་སྟབས ང་ཚོས་རྒྱུས་ཡོད་མི་མང་བརྒྱུད་ནས་ཆབ་སྲིད་སྐབས་འཚོལ་བ་ཚོར་ཞིབ་བཤེར་བྱེད་དགོས། མ་འོངས་གོ་གནས་དགོས་ན། སྒྲིག་ཁོངས་ཀྱི་དཔོན་རིགས་ཚོས་ནུབ་ཕྱོགས་རྒྱལ་ཁབ་ཁག་གི་ཁ་བྲལ་སྟོབས་ཤུགས་ལྟ་བུའི་ནོར་འཁྲུལ་ཅན་གྱི་བསམ་བློའི་ཁ་གཏད་དུ་ལངས་ཏེ། ཞི་ཅིན་ཕིན་ཏང་གི་སྲོག་སྙིང་དུ་འཛིན་དགོས་པར་མ་ཟད། སོ་སོའི་ཆབ་སྲིད་འོས་འགན་དང་། ཆབ་སྲིད་ཁ་ཕྱོགས། ཆབ་སྲིད་ཀྱི་ཉེན་ཁ་སོགས་ངེས་པར་དུ་ཤེས་དགོས། ཞེས་བྲིས་ཡོད་པ་དང་། ཁྲིན་ཞི་ཡི་སྐད་ཆ་དེ་ནི་ཉེ་སྔོན་དམར་ཤོག་ཚོགས་ཆེན་ཐེངས་བཅུ་དགུ་བའི་སྟེང་བཤད་པའི་ཞི་ཅིན་ཕིན་གྱི་གཏམ་བཤད་ཀྱི་གཙོ་སྙིང་གཞིར་བཟུང་སྟེ་བཤད་པ་ཞིག་ཡིན་འདུག
ཆབ་སྲིད་དབྱེ་ཞིབ་པ་ཚོས། ཕྱི་ལོ་ ༢༠༡༢ ལོ་ནས་ཞི་ཅིན་ཅིན་གྱིས་དམག་ཤོག་ཚོགས་པ་ནང་ཁུལ་གྱི་སྲིད་དབང་འཐབ་རྩོད་ཁྲོད་དབུས་ཆབ་སྲིད་ལྷན་ཁང་གི་མགོ་ཁྲིད་ཟུར་བ་ཀྲུའུ་ཡཱོང་ཁང་ (Zhou Yongkang) དང་། རྒྱ་ནག་མི་དམངས་སྲིད་གྲོས་ཀྱི་ཚོགས་གཞོན་དང་འཐབ་ཕྱོགས་གཅིག་གྱུར་ཁང་གི་ཚོགས་གཞོན་པ་ཟུར་བ་ལིན་ཅི་ཧྭ་ (Ling Jihua)། ཁྲོང་ཆིན་གྲོང་ཁྱེར་གྱི་དམར་ཤོག་དྲུང་ཆེ་ཟུར་བ་སུན་ཀྲིང་ཚཱེ་ (Sun Zhengcai) སོགས་མཐོ་རིམ་དཔོན་རིགས་མང་པོ་ཞིག་སྒྲིག་འགལ་དང་རུལ་སུངས། གུང་གཞོན་ཤོག་ཁག་ (CYLF) གི་སྟོབས་ཤུགས་ཉམས་རྒུད་བཟོས་པ་སོགས་ཀྱི་ཉེས་དོན་འོག དམར་ཤོག་ཚོགས་ཁོངས་ནས་ཕྱིར་ཕུད་བཏང་བ་དང་བཀག་བསྐྱིལ་བྱས་ཡོད་པར་མ་ཟད། ཚོགས་ཆེན་ཐེངས་བཅུ་དགུ་བའི་རྗེས་སུ་ཞི་ཅིན་ཕིན་གཞུང་གིས་དམར་ཤོག་ཚོགས་པའི་མཐོ་རིམ་དཔོན་རིགས་གཅིག་པུ་མིན་པར་སྒྲིག་ཁོངས་ཀྱི་དཔོན་རིགས་མཐོ་དམའ་བར་གསུམ་ཚང་མའི་གོ་གནས་འཕོ་འགྱུར་གཏོང་ཕྱོགས་གལ་གནད་དུ་བཟུང་ཡོད་པ་དང་། དེ་ནི་དམར་ཤོག་ཚོགས་པའི་གཙོ་འཛིན་ཟུར་བ་ཏིན་ཞོ་ཕིན་གྱིས་ཕྱི་ལོ་ ༡༩༨༠ ནང་རྒྱ་ནག་གི་སྤྱི་ཚོགས་རིང་ལུགས་དེ་དེང་རབས་ཅན་ལ་ཁ་ཕྱོགས་པའི་ཆབ་སྲིད་ལྟ་བ་ཞིག་ཡིན་པར་ངོས་འཛིན་བྱེད་ཀྱི་འདུག
ཁྲིན་ཞི་ཟེར་བ་དེ་རྒྱ་ནག་ལྷོ་ཤར་ཧྥུ་ཀྲུའུ་ (Fuzhou) གྲོང་ཁྱེར་གྱི་མི་ཡིན་པ་དང་། ཕྱི་ལོ་ ༡༩༧༨ ལོར་རྒྱ་ནག་དམར་ཤོག་ཚོགས་ཁོངས་སུ་ཞུགས་ཏེ། སྔ་རྗེས་སུ་རྒྱ་ནག་དམར་ཤོག་དབུས་འཛིན་སྐྱོང་ལས་ཁུངས་ཀྱི་དྲུང་ཆེ་དང་། ཞིན་ཧྭ་གཙུག་ལག་སློབ་ཆེན་གྱི་དམར་ཤོག་དྲུང་ཆེ། དབུས་ཆབ་སྲིད་ལྷན་ཁང་གི་ཚོགས་མི། དབུས་རྩ་འཛུགས་ལྷན་ཁང་གི་གཙོ་འཛིན་བཅས་སུ་བསྐོ་བཞག་བྱས་ཡོད་པ་རེད།
གསར་འགོད་པ། པདྨ་རྒྱལ།


text:
༄༅།།ཤིན་ལང་དཔོད་ཆུང་གིས་བྱེད་པོའི་འགན་ཡག་པོ་མ་འཁུར་བས་ཆད་པ་ཕོག་པ།
གསར་འགྱུར་སྤེལ་དུས། (2017ལོའི་ཟླ་ 04ཚེས་17ཉིན། 09:53) (རྩོམ་སྒྲིག་འགན་འཁུར་པ། སྙིང་ལྕགས།)
མི་དམངས་དྲ་བའི་འཕྲིན། ཉེ་དུས་མང་ཚོགས་ཀྱིས་ཐེར་འདོན་བྱས་པ་གཞིར་བཟུང་། རྒྱལ་ཡོངས་ཀྱི“འཆལ་རྡུང་ལོག་སེལ”གཞུང་དོན་ཁང་གི་བཀོད་སྒྲིག་ལྟར། པེ་ཅིང་གྲོང་ཁྱེར་རིག་གནས་ཁྲིམས་འཛིན་སྡེ་ཚན་གྱིས་ཤིན་ལང་དཔོད་ཆུང་ཐོག་རྒྱུན་དུ་ཁྲིམས་འགལ་བས་ཆགས་སྲེད་བརྙན་ཐུང་བརྒྱུད་བསྐུར་བྱས་རུང་ཐག་གཅོད་ཡག་པོ་མ་བྱེད་པའི་གནས་ཚུལ་ལ་ཞིབ་བཤེར་ཐག་གཅོད་བྱས་ཡོད། ཟླ་3ཚེས་28ཉིན་པེ་ཅིང་གྲོང་ཁྱེར་རིག་གནས་ཁྲོམ་རའི་སྲིད་འཛིན་ཁྲིམས་འཛིན་སྤྱི་ཁྱབ་རུ་ཁག་གིས་ཤིན་ལང་དཔོད་ཆུང་གཉེར་མཁན་པེ་ཅིང་ཝེ་མོང་ཁྲོང་ཁོའོ་དྲ་རྒྱ་ལག་རྩལ་ཚད་ཡོད་ཀུང་སིར་འབྲེལ་ཡོད་ཀྱི་སྲིད་འཛིན་ཆད་པ་བཅད་པ་དང་འབྲེལ་བཅོས་སྒྲིག་བྱེད་དུ་བཅུག་ཡོད།
འདི་ལོའི་ཟླ་དང་པོ་ནས་ཟླ་གསུམ་པའི་བར“འཆལ་རྡུང་ལོག་སེལ”སྡེ་ཚན་གྱིས་ལྟ་ཞིབ་ཚད་ལེན་བྱས་ནས་ཤིན་ལང་དཔོད་ཆུང་ཐོག་མི་ཉུང་ཤས་ཤིག་གིས་ཆགས་སྲེད་བརྙན་ཐུང་འབོར་ཆེན་བརྒྱུད་བསྐུར་བྱེད་པ་ཤེས་རྟོགས་བྱུང་བ་དང་། མི་ཁག་གཅིག་གིས་བརྙན་ཐུང་མུ་མཐུད་བསྐུར་ལ། དུས་ཚོད་རིང་པོ་བཞག་པས། བརྙན་ཐུང་ཁག་གཅིག་ལྟ་ཚད་སྟོང་ཕྲག་ལྷག་ཙམ་ཟིན་གྱི་ཡོད། དེར་བརྟེན་པེ་ཅིང་གྲོང་ཁྱེར་རིག་གནས་ཁྲོམ་རའི་སྲིད་འཛིན་ཁྲིམས་འཛིན་སྤྱི་ཁྱབ་རུ་ཁག་གིས་དྲ་རྒྱའི་ཐོག་དཔང་ལེན་དང་། རྒྱང་རིང་སྐོར་ཞིབ། ས་གནས་ས་ཐོག་ཏུ་ཞིབ་བཤེར། བརྟག་བཤེར་བློ་འདྲི་སོགས་བྱས་ཡོད། ཞིབ་བཤེར་བྱས་པ་བརྒྱུད་2015ལོའི་ཟླ་གཉིས་པ་ནས་2017ལོའི་ཟླ་གསུམ་པའི་བར་པེ་ཅིང་ཝེ་མོང་ཁྲོང་ཁོའོ་དྲ་རྒྱ་ལག་རྩལ་ཚད་ཡོད་ཀུང་སིས་《ཆ་འཕྲིན་དྲ་རྒྱའི་བརྒྱུད་བསྐུར་ལྟ་ཉན་ལེ་ཚན་གྱི་ཆོག་འཐུས་ལག་ཁྱེར་》ཐོབ་མེད་ནའང་རང་དགར་དྲ་སྦྲེལ་ལྟ་ཉན་ལེ་ཚན་གཉེར་ཡོད་ལ། དེས་གཉེར་སྐྱོང་བྱས་པར་ཤིན་ལང་དཔོད་ཆུང་ཐོག་ནས་ཆགས་སྲེད་ནང་དོན་ལྡན་པའི་དྲ་སྦྲེལ་ལྟ་ཉན་ལེ་ཚན་གཏོང་སྤེལ་གྱི་ཞབས་ཞུ་མཁོ་འདོན་བྱེད་ཀྱི་ཡོད། པེ་ཅིང་གྲོང་ཁྱེར་རིག་གནས་ཁྲོམ་རའི་སྲིད་འཛིན་ཁྲིམས་འཛིན་སྤྱི་ཁྱབ་རུ་ཁག་གིས་《དྲ་སྦྲེལ་ལྟ་ཉན་ལེ་ཚན་ཞབས་ཞུ་དོ་དམ་གཏན་འབེབས་》ཀྱི་དོན་ཚན་ཉེར་བཞི་པའི་ནང་གསེས་དང་པོའི་གཏན་འབེབས་གཞིར་བཟུང་ཀུང་སི་དེར་ཐ་ཚིག་སྒྲོག་པ་མ་ཟད། སྒོར་ཁྲི་གསུམ་གྱི་སྲིད་འཛིན་ཆད་པ་བཅད་ནས་དེ་མ་ཉིད་དུ་འབྲེལ་ཡོད་ཁྲིམས་འགལ་བྱེད་སྤྱོད་ཡོ་བསྲང་བྱེད་དུ་བཅུག་ཡོད།


text:
ཕྱི་ལོ་ ༢༠༡༧ ཟླ་ ༩ ཚེས་ ༡༨ རེས་གཟའ་ཟླ་བ།
༄༅། །འདི་གར་ཚོགས་དྲུང་ལས་ཁུངས་ནས་བཏང་གནས་ནང་འཁོད་དོན། སྐབས་ ༡༦ པའི་བོད་མི་མང་སྤྱི་འཐུས་རྣམས་བོད་མིའི་འདུ་སྡོད་གཞིས་ཆགས་ཁག་ལ་ཕྱོགས་བསྐྱོད་ཕེབས་རྒྱུའི་ས་བགོས་ཡོད་པ་ལྟར། སྤྱི་འཐུས་བློ་བཟང་ཡེ་ཤེས་ལགས་དང་། སྤྱི་འཐུས་དབྲ་རྩ་བསོད་ནམས་ནོར་བུ་ལགས་རྣམ་གཉིས་ཕྱི་ལོ་ ༢༠༡༧ ལོའི་ཟླ་ ༨ ཚེས་ ༢༡ ནས་ཟླ་ ༩ ཚེས་ ༢ བར་རྒྱ་གར་བྱང་ཕྱོགས་ཧི་མ་ཅཱལ་མངའ་སྡེའི་ནང་རྟེན་གཞི་བྱས་པའི་སིམ་ལ་དབྱངས་ཅན་དགའ་ཚལ་གླིང་དང་། ཌོ་ལན་ཇི་བོན་གཞིས། སྤོན་ཊ་ཆོལ་གསུམ། ཀུམ་རའོ། ས་ཊོན་ཁམས་ཀཿ་ཐོག སྤུར་ཝ་ལ་ས་སྐྱ་གཞིས་ཆགས་དང་། དེ་བཞིན་རྒྱ་གར་བྱང་ཕྱོགས་ཨུ་ཏྟར་ཁཎྜ་མངའ་སྡེའི་ནང་རྟེན་གཞི་བྱས་པའི་ཧར་པ་སྤུར་འདོད་རྒུ་གཡུལ་རྒྱལ་གླིང་གཞིས་ཆགས་བཅས་ལ་གཞུང་འབྲེལ་ཕྱོགས་བསྐྱོད་ལེགས་པར་གྲུབ་སྟེ་ཕྱི་ཚེས་ ༢ ཉིན་སྤྱི་འཐུས་རྣམ་པ་གཉིས་སོ་སོའི་བཞུགས་གནས་སུ་ཕེབས་འབྱོར་གནང་ཡོད་འདུག
དེ་ཡང་སྤྱི་འཐུས་རྣམ་པ་གཉིས་ཕྱི་ཟླ་ ༨ ཚེས་ ༢༢ ཉིན་སིམ་ལ་ས་གནས་སུ་འབྱོར་འཕྲལ་སིམ་ལ་ས་གནས་འགོ་འཛིན་བསྟན་འཛིན་ནོར་བུ་ལགས་ཀྱིས་གཙོས་འབྲེལ་ཡོད་འགན་ཁུར་བ་རྣམས་ཀྱིས་ཕེབས་བསུའི་སྣེ་ལེན་ཞུས་གནང་བ་དང་། དེ་བཞིན་གོང་འཁོད་གཞིས་ཆགས་གཞན་ཁག་ཏུ་ཕེབས་སྐབས་ཀྱང་ས་གནས་ཀྱི་གནད་ཡོད་མི་སྣས་གཙོས་མི་མང་ནས་ཕེབས་བསུའི་སྣེ་ལེན་གཟབ་རྒྱས་ཞུས་གནང་ཡོད་འདུག
ཕྱི་ཟླ་ ༨ ཚེས་ ༢༢ ཉིན་ནས་ས་གནས་ཁག་གི་ལས་རིམ་དབུ་འཛུགས་ཀྱིས་ཐོག་མར་སིམ་ལ་ས་གནས་འགོ་འཛིན་གྱི་ཁྱབ་ཁོངས་ཁ་འཐོར་བོད་མི་གནས་ཡུལ་ན་བྷ་ཧའོ་སིའི་ (Napa House) ཉེ་འགྲམ་དང་། སྣུམ་འཁོར་འབབ་ཚུགས། (Ladakhi Mohalla) རང་བཙན་གྲོང་སྡེ་བཅས་ཀྱི་ཁ་འཐོར་བོད་མི་རྣམས་ཀྱི་སྡོད་གནས་ཁག་ལ་གཟིགས་ཞིབ་གནང་བ་དང་། དེ་ནས་རྣམ་རྒྱལ་གྲྭ་ཚང་གི་རྒས་གསོ་ཁང་དང་དེའི་ཉེ་འཁོར་བོད་མིའི་སྡོད་ཁར་ཁག་ཏུ་གཟིགས་བསྐོར་གནང་གྲུབ་མཚམས་སིམ་ལ་གཏན་སློབ་ཏུ་གཟིགས་ཞིབ་གནང་ཡོད། རིམ་བཞིན་སྤོན་ཊ་ཆོལ་གསུམ་གཞིས་ཆགས་དང་། སྤུར་ཝ་ལ་ས་སྐྱ་གཞིས་ཆགས། ཧར་པ་སྤུར་འདོད་རྒུ་གླིང་གཞིས་ཆགས་བཅས་ཀྱི་ས་གནས་འགོ་འཛིན་ལས་ཁུངས་ཁག་དང་། ས་འཐུས་ཚོགས་ཁང་། ས་གནས་སྨན་རྩིས་ཁང་། འཕྲོད་བསྟེན་སྨན་ཁང་། བཟོ་གྲྭ་དང་སློབ་གྲྭ་ཁག ས་གནས་ཀྱི་གྲོང་སྡེ་དང་ཁྱབ་ཁོངས་ཁ་འཐོར་གྲོང་སྡེ་ཁག རྒས་གསོ་ཁང་། ལྷག་པར་དུ་སྤུ་ར་ཝ་ལ་ས་སྐྱ་གཞིས་ཆགས་ནང་ཡོད་པའི་༸དཔལ་ས་སྐྱ་༸སྐྱབས་མགོན་གོང་མ་རིན་པོ་ཆེ་མཆོག་གི་ཕོ་བྲང་དང་མ་དགོན་བཤད་གྲྭ ས་གནས་ཀྱི་ཤིང་འཛུགས་ལས་གཞི། གཞན་ཡང་ས་ཊོན་ཁམས་ཀཿ་ཐོག་གཞིས་ཆགས་དང་ཀུམ་རའོ་གཞིས་ཆགས་ཀྱི་གྲོང་སྡེ་ཁག་སོགས་ལ་གཟིགས་བསྐོར་དང་། མི་མང་དང་སློབ་ཕྲུག་མཇལ་འཕྲད། ས་གནས་ཁག་གི་གནས་སྟངས་རྒྱུས་ལོན་གནང་ཡོད་པ་མ་ཟད་གོང་གསལ་གཞིས་ཆགས་ཁག་ནང་ཡོད་པའི་རིས་མེད་དགོན་སྡེ་ཁག་ལ་མཆོད་མཇལ་ཡང་ཕེབས་གནང་ཡོད་འདུག
གཟིགས་བསྐོར་ཕྱོགས་ཕེབས་སྐབས་ས་གནས་སོ་སོའི་སློབ་ཕྲུག་དང་མི་མང་གི་བསམ་ཚུལ་བསྡུ་ལེན་དང་། བཞུགས་མོལ་ཚོགས་འདུ་ཐེངས་ ༡ ཚོགས་པ་མ་ཟད་མི་མང་དང་སློབ་ཕྲུག་འདུ་འཛོམས་ཐོག་སྤྱི་འཐུས་རྣམ་པ་གཉིས་ནས་གསུང་བཤད་ཐེངས་ ༡༢ གནང་ཡོད། ཐེངས་འདིའི་མི་མང་འདུ་འཛོམས་སྐབས་སོ་སོར། སྤྱི་འཐུས་བློ་བཟང་ཡེ་ཤེས་ལགས་ཀྱིས་བོད་ནང་གི་ཛ་དྲག་གནས་སྟངས་ཀྱི་སྐོར་དང་། བོད་དོན་དང་འབྲེལ་བའི་ཆབ་སྲིད་ཀྱི་གནས་བབ། བཙན་བྱོལ་བོད་མིའི་སྒྲིག་འཛུགས་དང་བོད་མི་མང་སྤྱི་འཐུས་ལྷན་ཚོགས་ནས་རྒྱ་གར་དང་རྒྱལ་སྤྱིའི་ཐོག་ལས་འགུལ་སྤེལ་ཕྱོགས། བོད་མིའི་སྒྲིག་འཛུགས་ནས་བཙན་བྱོལ་བོད་མི་སྤྱིའི་བདེ་དོན་དང་། དམིགས་བསལ་སློབ་ཕྲུག་ཚོར་སློབ་ཡོན་གྱི་མཐུན་རྐྱེན་གང་བསྐྲུན་བཞིན་པའི་སྐོར། སྤྱི་འཐུས་དབྲ་རྩ་བསོད་ནམས་ནོར་བུ་ལགས་ཀྱིས་གཙོ་བོ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་སྐུའི་མཛད་འཕྲིན་སྐོར་དང་། བཙན་བྱོལ་བོད་མིའི་སྒྲིག་འཛུགས་ཀྱི་བོད་དོན་བདེན་མཐའ་གསལ་ཐབས་ཀྱི་སྲིད་བྱུས་གཉིས་སྨན་དབུ་མའི་ལམ་གྱི་སྐོར། བཙན་བྱོལ་བོད་མིའི་མང་གཙོའི་འཕེལ་རིམ་སྐོར། ཕ་མས་ཕྲུ་གུ་གསོ་སྐྱོང་གནང་ཕྱོགས་དང་སློབ་སྦྱོང་སྤྲོད་ཕྱོགས། དེ་བཞིན་མ་འོངས་མདུན་ལམ་སོགས་ཀྱི་སྐོར་ལ་གསུང་བཤད་གནང་ཡོད། ཕྱོགས་མཚུངས་སྤྱི་འཐུས་རྣམ་པ་གཉིས་ནས་སིམ་ལ་གཏན་སློབ་དང་། བོན་གཞིས་ཐོབ་རྒྱལ་གསར་པའི་སློབ་གྲྭ སྤོན་ཊ་སམ་བྷོ་ཊ་གཏན་སློབ། སེ་ལ་ཀུའི་བོད་ཁྱིམ་ལས་རིགས་སློབ་གཉེར་ཁང་། སེ་ལ་ཀུའི་བོད་ཁྱིམ་སློབ་གྲྭ་བཅས་ཀྱི་དགེ་ལས་སློབ་ཕྲུག་རྣམས་ལ་སློབ་སྦྱོང་གི་གལ་གནད། མ་འོངས་མདུན་ལམ་དང་རང་རྐྱ་འཕེར་བའི་བསམ་བློ་དང་ཤེས་ཡོན་སོགས་ཀྱི་ཐོག་གསུང་བཤད་གནང་ཡོད་པ་མ་ཟད་དགེ་ལས་སློབ་ཕྲུག་རྣམས་ཀྱི་དྲི་བར་ལན་འདེབས་གསལ་བཤད་གནང་ཡོད་འདུག
དེ་བཞིན་སློབ་ཕྲུག་དང། མི་མང་། ཁོངས་སོ་སོ་ནས་དཀའ་སེལ་མཇུག་སྐྱོང་དགོས་རིགས་སྙན་ཞུ་དང་། ཉམ་ཐག་གི་གནས་ཚུལ་རྒྱུས་ལོན་དང་དཀའ་སེལ་མཇུག་སྐྱོང་། དགོན་སྡེ་ཁག་དང་། མི་མང་། སློབ་གྲྭ་སོགས་ཀྱི་གནས་སྟངས་ཐོག་གཟིགས་ཞིབ་གནང་ཆེད་ཕར་ཕེབས་ཚུར་འོང་ཐེ་བའི་ཁྱོན་ཉིན་གྲངས་ ༡༠ ཙམ་གྱི་གཞུང་འབྲེལ་ཕྱོགས་བསྐྱོད་ཀྱི་ལས་དོན་ཡོངས་སུ་གྲུབ་པ་གནང་ཡོད་འདུག ད་རེས་སྤྱི་འཐུས་རྣམ་པ་གཉིས་ས་བགོས་ལྟར་ཕྱོགས་བསྐྱོད་ཕེབས་རིང་ས་གནས་སོ་སོ་ནས་བདེ་སྡུག་ཞུས་ཁག་ལ་འབྲེལ་ཡོད་ལྷན་ཁང་སོ་སོས་དཀའ་སེལ་དགོངས་བཞེས་དང་འབྲེལ་བའི་ཕྱག་བསྟར་མཇུག་སྐྱོང་གནང་དགོས་རིགས་རྣམས་དོན་གནད་རེ་རེ་བཞིན་སྤྱི་འཐུས་རྒྱུན་ལས་བརྒྱུད་འཛིན་སྐྱོང་བཀའ་ཤག་ཏུ་འབུལ་ལམ་ཞུ་རྒྱུ་ཡིིན་པ་བཅས་ཀྱི་གནས་ཚུལ་སྙིང་བསྡུས་སུ།།


text:
༄༅། །ཕྱི་ལོ་ ༢༠༡༦ ཟླ་ ༡༢ ཚེས་ ༣༡ ཉིན་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ལ་ཆོས་ལུགས་འདྲ་མིན་གྱི་མཛའ་གྲོགས་ཀྱི་མཐུན་ཚོགས་ཞེས་པའི་ཇི་ལྟར་གསོལ་བ་བཏབ་པ་ལྟར་བྷེ་ཧར་མངའ་སྡེའི་ནང་གི་གཙུག་ལག་སློབ་གྲྭ་དང་མཐོ་སློབ་སོགས་སློབ་གྲྭ་ཁག་ ༢༥ ཡི་དགེ་ལས་སློབ་ཕྲུག་སྟོང་ཕྲག་བརྒལ་བར་རྡོར་གདན་དུས་དབང་གསུང་ཆོས་ར་བར་ཚགས་ཚུད་དང་བདེ་སྐྱིད་ལྡན་པའི་མི་ཚེའི་གསང་བ་ཞེས་པའི་བརྗོད་གཞིའི་ཐོག་བཀའ་སློབ་སྩལ་ཡོད་པ་རེད།
དེ་ཡང་གོང་ཚེས་ཉིན་གྱི་ཉིན་གུང་ཆུ་ཚོད་༡༢།༣༠ ཙམ་ལ་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་རྡོར་གདན་རྣམ་རྒྱལ་གྲྭ་ཚང་ཕན་བདེ་ལེགས་བཤད་གླིང་གི་ཡན་ལག་རྡོར་གདན་དགའ་ལྡན་འཕེལ་རྒྱས་གླིང་གི་གཟིམ་ཤག་ནས་དུས་དབང་གསུང་ཆོས་ར་བར་ཆིབས་བསྒྱུར་བསྐྱངས་ཡོད་པ་དང་། གསུང་ཆོས་ར་བའི་བཞུགས་ཁྲིའི་ལྡིང་ཆར་༧ཞབས་སོར་འཁོད་མཚམས་བཀྲ་ཤིས་པའི་ཚིགས་བཅད་གསུང་འདོན་དང་འབྲེལ་དགེ་འདུན་པ་ཆག་མཱ་(Ratneswar Chakma)ལགས་ཀྱིས་ཕེབས་བསུའི་གསུང་བཤད་གནང་བ་དང་། དེ་རྗེས་མཱ་གྷ་རྡ་གཙུག་ལག་སློབ་གྲྭ་ཆེན་མོའི་(Magadh University)ཉེ་བའི་རིགས་བདག་མའོ་ཧམ་མེ་ཌ་ས་(Dr.Prof. Mohammed Ishtiaq) ལགས་ཀྱིས་གཙུག་ལག་སློབ་གྲྭའི་ཚབ་བྱས་ཏེ་༧གོང་ས་མཆོག་ལ་ཕེབས་བསུའི་འཚམ་འདྲི་དང་འབྲེལ་ཆེ་བསྟོད་གཟེངས་རྟགས་ཤིག་འབུལ་ལམ་ཞུས། དེ་ནས་གྷ་ཡཱ་མཐོ་སློབ་ཀྱི་(Gaya Colege)སློབ་སྤྱི་ལགས་ཀྱིས་གཞོན་སྐྱེས་རྣམས་མ་འོངས་པའི་སོན་རྩ་ཡིན་པའི་ཆ་ནས་༧གོང་ས་མཆོག་ལ་བཀའ་སྩོལ་རྒྱུར་གསོལ་འདེབས་ཞུས་པ་དང་། མགོན་པོ་མཆོག་གི་བཀའ་སློབ་ཀྱིས་ཀུན་ལ་ཕན་ཐོགས་ཡོང་རྒྱུའི་རེ་བ་ཡོད་པའི་སྐོར་གསུང་བཤད་གནང་རྗེས་མཐོ་སློབ་ཀྱི་ཆེ་བསྟོད་གཟེངས་རྟགས་ཤིག་འབུལ་ལམ་ཞུས།
དེ་རྗེས་༧གོང་ས་མཆོག་གིས་འགྲོ་བ་མི་ལ་གཅིག་མཚུངས་ཀྱི་འདུ་ཤེས་འཛིན་དགོས་པ་དང་། བྱམས་བརྩེ་ལྡན་པའི་འཛམ་གླིང་ཞིག་བསྐྲུན་དགོས་པའི་སྐོར། དེ་བཞིན་དེང་རབས་ཤེས་ཡོན་ལམ་ལུགས་ནང་ཡ་རབས་བཟང་སྤྱོད་གོང་སྤེལ་གཏོང་དགོས་པའི་སྐོར་སོགས་ལ་བཀའ་སློབ་སྩལ་དོན། འདས་པ་སུས་ཀྱང་བཅོས་སུ་མེད་པ་དང་འཛམ་གླིང་མི་གྲངས་དུང་ཕྱུར་བདུན་ཅུའི་མ་འོངས་པ་ཇི་འདྲ་བྱུང་མིན་ཁྱོད་རང་ཚོ་དུས་རབས་ ༢༡ པའི་མི་རབས་ཀྱི་ལག་པར་ཡོད། ཡིན་ནའང་། ང་ཚོའི་དམིགས་ཡུལ་གཙོ་བོ་ནི་བྱམས་བརྩེ་ལྡན་པའི་འཛམ་གླིང་ཞིག་བསྐྲུན་དགོས་པ་དེ་རེད། དེ་ལྟ་བུའི་འཛམ་གླིང་ཞིག་བསྐྲུན་པ་ལ་ལག་ལེན་གྱི་ཐོག་ནས་མ་འོངས་པའི་དམིགས་ཡུལ་སྒྲུབ་ཐུབ་པ་ཞིག་དགོས། ཁོང་ཁྲོ་དང་འདོད་ཆགས་སོགས་ཉོན་མོངས་ཀྱི་སྟེང་ནས་འཛམ་གླིང་ལ་ཞི་བདེ་ཡོང་ཐབས་མེད། མིའི་རང་བཞིན་ལྷན་སྐྱེས་དེ་བྱམས་བརྩེ་ལྡན་པ་ཞིག་ཡིན་པས་དེའི་ཐོག་ནས་ང་ཚོས་མ་འོངས་པར་རེ་བ་བྱེད་ཐུབ་པ་ཞིག་ཡོད། གཞོན་སྐྱེས་ཚོའི་རྒྱུད་དུ་བྱམས་བརྩེའི་ཡོན་ཏན་གཙང་མར་གནས་པ་དེ་གོང་འཕེལ་གཏོང་དགོས། ཞེས་དང་།
ད་ཡོད་ཀྱི་ཤེས་ཡོན་ལམ་ལུགས་ཀྱི་ཐོག་ནས་ནང་གི་བཟང་པོའི་ཡོན་ཏན་གྱི་རིགས་བྱམས་པ་དང་སྙིང་རྗེ། ཡ་རབས་སྤྱོད་བཟང་སོགས་གོང་འཕེལ་གཏོང་བར་ལྡང་གི་མེད་པ་དང་། ཡ་རབས་སྤྱོད་བཟང་གོང་འཕེལ་གཏོང་རྒྱུར་ལྡང་གི་མེད་པར་བརྟེན་ཆོས་དང་མ་འབྲེལ་བའི་བཟང་སྤྱོད་དམ་ཡ་རབས་བརྗོད་བཟང་སྣོན་དགོས་པ་ངོས་ཀྱིས་བཤད་བཞིན་ཡོད། ང་རང་ཚོ་མི་ཡིན་པའི་ཆ་ནས་བྱམས་བརྩེ་ནི་མི་ཚེ་ཧྲིལ་བོར་ཧ་ཅང་གལ་ཆེན་པོ་ཆགས་ཡོད། བྱམས་བརྩེ་ནི་འཚོ་གནས་ཐུབ་མིན་གྱི་གཞི་རྩ་ཞིག་ཆགས་ཀྱི་ཡོད། ང་ཚོའི་དམིགས་ཡུལ་བྱམས་བརྩེ་ལྡན་པའི་འཛམ་གླིང་ཞིག་བསྐྲུན་པར་ནམ་རྒྱུན་སེམས་གཏིང་ནས་དོན་གཉེར་ཞིག་དགོས་ཀྱི་ཡོད། དོན་གཉེར་དེ་སླེབས་ཚེ་སོ་སོའི་ངོས་ནས་སྤོབས་པ་དང་ལྡན་པའི་ཐོག་ནས་ཤེས་ཡོན་སྤེལ་ཕྱོགས་སོགས་ལག་ལེན་བསྟར་དགོས། ནང་གི་སྤོབས་པ་དེ་ཡོང་བ་ལ་དྲང་ཚུགས་ལྡན་པ་ཞིག་དང་སེམས་བཟང་པོ་དགོས། དྲང་ཚུགས་ལྡན་པ་བྱུང་བ་ཡིན་ན་སེམས་བཟང་པོ་ཡོང་བ་དང་། སེམས་བཟང་པོ་ནི་སྙིང་སྟོབས་སླེབས་པའི་འབྱུང་ཁུངས་ལྟ་བུ་ཆགས་ཀྱི་ཡོད། སོ་སོའི་ངོས་ནས་དྲང་ཚུགས་ལྡན་པ་ཞིག་བྱས་པ་ཡིན་ན་དུས་ནམ་ཡང་སེམས་ཤུགས་མི་ཆགས་པར་གུ་ཡངས་པོ་བྱས་ནས་བསྡད་ཐུབ་པ་ཡོང་གི་རེད། ཅེས་སོགས་བཀའ་སློབ་སྩལ་རྗེས་སློབ་ཕྲུག་ཁག་གཅིག་གིས་བཀའ་འདྲི་ཞུས་པར་བཞིན་བཀའ་ལན་སྩལ།
དེ་ཡང་སློབ་ཕྲུག་གཅིག་གིས་ནང་སེམས་ཀྱི་ཞི་བདེ་ཅི་ལྟར་སྒྲུབ་དགོས་པའི་སྐོར་ལ་བཀའ་འདྲི་ཞུས་པར་དང་པོ་སེམས་ཀྱི་གནས་སྟངས་དང་སེམས་ཀྱི་འགྲོ་ལུགས་སམ་སེམས་ཀྱི་ས་ཁྲ་ལྟ་བུ་ཤེས་དགོས་པ་དང་། ས་ཁྲ་དེ་ཡོད་ཚེ་དེའི་སྟེང་ནས་སེམས་ཡར་རྒྱས་གཏོང་ཕྱོགས་དང་སེམས་ངན་པའི་རིགས་ཇི་ལྟར་སྤོང་དགོས་པ་དང་། སེམས་ངན་པའི་རིགས་སྐྱེ་ལུགས་སྐྱེ་སྟངས་ཤེས་པའི་ཐོག་ནས་སྤོང་ཐབས་སམ་གཉེན་པོ་གང་ཡིན་པ་དང་། གཉེན་པོ་བརྟེན་སྟངས་ཇི་ལྟར་ཡིན་པ་སོགས་སེམས་ཀྱི་སྦྱོང་བརྡར་བྱེད་དགོས་པ་དང་། ང་གཅིག་པུར་བསམ་བློ་མ་བཏང་བར་གཞན་གྱི་བདེ་སྡུག་ལ་བསམ་བློ་གཏོང་དགོས། བསམ་བློ་གཏོང་སྟངས་རྒྱ་ཆུང་ཆུང་བྱས་ཚེ་ཕྲག་དོག་སོགས་ཀྱི་བློ་སྐྱེ་བཞིན་ཡོད་ཅེས་སོགས་སྐོར་བཀའ་སྩལ་བ་དང་།
སློབ་མ་གསོ་སྐྱོང་བྱེད་པའི་ནང་དགེ་རྒན་དང་སློབ་ཕྲུག་གཉིས་ཀའི་ངོས་ནས་སྤྱོད་པ་མ་རབས་དང་ངན་པའི་རིགས་མེད་པ་བཟོ་ཐབས་ཅི་ལྟར་བྱེད་དགོས་པ་རེད་ཅེས་བཀའ་འདྲི་ཞུས་པར་འབད་བརྩོན་རྒྱུན་མཐུད་ནས་བྱེད་དགོས་པ་དང་། བྱམས་བརྩེ་དང་ལྡན་པའི་ཐོག་ནས་བྱིས་པར་ལམ་སྟོན་བྱེད་དགོས་པ་ལས་མགྱོགས་པོ་འགྱུར་བ་གཏོང་ཐབས་མེད་ཅེས་སོགས་བཀའ་ལན་སྩལ།
སེམས་ཀྱི་ཞི་བདེ་ཉར་ཐུབ་པའི་ཆེད་དུ་ཁོང་ཁྲོ་སོགས་ཅི་ལྟར་མེད་པ་བཟོ་དགོས་སྐོར་བཀའ་འདྲི་ཞུས་པར་སེམས་སྦྱོང་བརྡར་ཀྱི་ཐོག་ནས་ཁོང་ཁྲོའི་སྐབས་གྱོང་སུ་ལ་ཡོད་པ་དང་། ཁོང་ཁྲོ་སྤང་བའི་གཉེན་པོ་ཅི་ཞིག་ཡིན་པ་ཤེས་པར་བྱས་ཏེ་ལག་ལེན་བསྟར་དགོས་ཞེས་བཀའ་སྩལ་བ། གཞན་ཡང་། སེམས་ཀྱི་ཞི་བདེ་མ་ཉམས་པ་བྱེད་པར་ཁོང་ཁྲོ་ཅི་ལྟར་བཅོམ་དགོས་སྐོར་བཀའ་འདྲི་ཞུས་པར་ངོས་རང་ལོ་བཞི་བཅུ་གོང་ནས་སྤྱོད་འཇུག་གི་གསུང་ཆོས་ཞུས་ཏེ་སྤྱོད་འཇུག་གི་ནང་དུ་གསུངས་པ་དེ་ཡང་ནས་ཡང་དུ་གོམས་པར་བྱས་ནས་ལག་ལེན་བསྟར་བས་ཕན་ཐོགས་ཆེན་པོ་བྱུང་བ་དང་། སྤྱོད་འཇུག་ལ་གཟིགས་ཐུབ་ན་ཕན་ཐོགས་ཡོང་གི་རེད། ཉིན་ཤས་རྗེས་ནས་འདིར་སྤྱོད་འཇུག་གི་གསུང་ཆོས་ཡོད་ཅེས་སོགས་བཀའ་སྩལ།
དེ་ནས་སློབ་ཕྲུག་བུ་མོ་ཞིག་གིས་མ་འོངས་པའི་མདུན་ལམ་ཐོག་ལ་བསམ་བློ་གཏོང་དགོས་པ་གསུངས་སོང་། ཡིན་ནའང་མ་འོངས་པའི་སྐོར་ལ་བསམ་བློ་བཏང་བ་ཡིན་ན་སེམས་ལ་དཀའ་ངལ་ཡོང་གི་འདུག སེམས་ཁྲལ་དང་འཇིགས་སྣང་མང་པོ་ཡོང་གི་འདུག་ཅེས་ཞུས་པར་མ་འོངས་པར་བསམ་བློ་གཏོང་རྒྱུ་ལས་སླ་བོ་མ་རེད། མ་འོངས་པར་དཀའ་ངལ་འཕྲད་སྲིད་པའི་རིགས་ལ་གདོང་ལེན་བྱ་ཐབས་ཤེས་པ་བྱས་ཏེ་ཕུགས་རྒྱང་རིང་པོའི་དམིགས་ཡུལ་ཞིག་འཛིན་དགོས། ང་རང་ཚོ་མི་དུང་ཕྱུར་བདུན་ཅུའི་སྐད་ཆ་བཤད་ཀྱི་ཡོད་པ་རེད་མ་གཏོགས་མི་སྒེར་གཅིག་ལྟ་བུའི་སྐད་ཆ་བཤད་ཀྱི་ཡོད་པ་མ་རེད། ཡིན་ཡང་བཟང་པོ་ཡོང་བ་ལ་མི་སྒེར་གཅིག་ནས་མགོ་བཙུགས་ཏེ་རིམ་བཞིན་མི་ཚང་གཅིག་དང་། དེ་ནས་མི་ཚང་བརྒྱ། སྟོང་། ཁྲི། འབུམ་སོགས་རིམ་པར་ཡར་འཕེལ་བ་ཡིན་ན་རྒྱ་གར་ལྟ་བུའི་ལུང་པ་གཅིག་གི་ནང་འཕེལ་གྱི་ཡིན་པ་དང་། རིམ་བཞིན་འཛམ་གླིང་སྤྱི་ཡོངས་ལ་ཁྱབ་ཏེ་འཛམ་གླིང་ཞི་བདེ་ཡོང་བར་བསམ་བློ་དང་འབད་བརྩོན་བྱ་དགོས། ཞེས་སོགས་བཀའ་འདྲི་ཞུས་ཁག་ལ་བཀའ་སློབ་སྩལ་གྲུབ་རྗེས་ཆུ་ཚོད་ ༢།༣༠ ཙམ་ལ་མཛད་རིམ་ལེགས་པར་གྲུབ་སྟེ། ཐེག་མཆོག་རྣམ་གྲོལ་གླིང་གི་ཡན་ལག་རྡོར་གདན་སྔ་འགྱུར་དཔལ་ཡུལ་ཐུབ་བསྟན་བཤད་སྒྲུབ་ཆོས་འཁོར་དར་རྒྱས་གླིང་གིས་ཇི་ལྟར་གསོལ་བ་བཏབ་པ་ལྟར་་ཆིབས་བསྒྱུར་བསྐྱངས་ཏེ་དགོན་པ་དབུ་འབྱེད་རབ་གནས་མཛད་པ་དང་འབྲེལ་པད་ནོར་རིན་པོ་ཆེ་མཆོག་གིས་བསྟན་པ་ལ་ཐུགས་ཁུར་ཆེན་པོ་བཞེས་ཏེ་བྷེལ་ཀོབ་རྣམ་གྲོལ་གླིང་དུ་སྐུ་ངལ་འཛེམས་མེད་ཀྱིས་མཚན་ཉིད་ཀྱི་གཞུང་བཙུགས་ཏེ་འཆད་ཉན་བྱེད་བཞིན་པར་ངོས་ཀྱིས་དུས་རྟག་ཏུ་རྗེས་སུ་ཡི་རངས་བྱེད་ཀྱི་ཡོད། བསྟན་པ་འཛིན་སྐྱོང་སྤེལ་གསུམ་ནི་འཆད་ཉན་གྱི་ཐོག་ནས་བྱེད་པ་དང་ཉམས་ལེན་གྱི་ཐོག་ནས་བྱེད་པ་གཉིས་ཡོད། དེ་འཛིན་བྱེད་པ་སྨྲ་བྱེད་པ།། སྒྲུབ་པར་བྱེད་པ་ཁོ་ནའོ།། ཞེས་གསུངས་པ་ལྟར་བསྟན་པ་འཛིན་ཟེར་བ་ནི་འཆད་ཉན་གྱི་ཐོག་ནས་ལུང་སྡེ་སྣོད་གསུམ་གྱི་བསྟན་པ་འཛིན་པ་དང་། ལམ་བསླབ་པ་གསུམ་གྱི་ཉམས་ལེན་གྱི་ཐོག་ནས་རྟོག་པའི་བསྟན་པ་འཛིན་པ་ལས་གཞན་གྱི་ཐོག་ནས་སངས་རྒྱས་ཀྱི་བསྟན་པ་འཛིན་ཟེར་བ་ཞིག་མེད་པ་གསལ་པོ་གསུངས་པ་རེད། རྣམ་གྲོལ་གླིང་གི་ངོས་ནས་པད་ནོར་རིན་པོ་ཆེའི་དགོངས་པ་བཞིན་ད་ལྟའི་བར་འབད་བརྩོན་བྱས་ཡོད་པ་རེད་ལ་མ་འོངས་པར་ཡང་མུ་མཐུད་འབོད་བརྩོན་བྱོས་ཞེས་སོགས་བཀའ་སློབ་སྩལ་བ་དང་། མཛད་རིམ་ལེགས་པར་གྲུབ་རྗེས་རྡོར་གདན་དགའ་ལྡན་འཕེལ་རྒྱས་གླིང་གི་གཟིམ་ཤག་ཆིབས་ཞལ་བསྒྱུར་ཡོད་པ་བཅས།།


text:
མཚོ་ལྷོ་ཁུལ་མི་རིགས་མཐོ་རིམ་སློབ་འབྲིང་གཉིས་པ།
མཚོ་ལྷོ་ཁུལ་མི་རིགས་མཐོ་རིམ་སློབ་འབྲིང་གཉིས་པ་ནི་ཁྲི་ཀ་རྫོང་མི་རིགས་སློབ་འབྲིང་གི་ལོ་ངོ་སུམ་ཅུ་ལྷག་གི་རྒྱུན་རིང་བོའི་མཐོ་འབྲིང་དང་དམའ་འབྲིང་གི་སློབ་སྒྲུབ་གྲུབ་འབྲས་དང་ཉམས་མྱོང་གི་རྨང་གཞིའི་སྟེང་། སྤྱི་ལོ2009ལོའི་ཟླ9བར་ཁུལ་གཏོགས་སློབ་གྲྭ་རུ་བསྒྱུར་ཏེ་མཐོ་འབྲིང་རྐྱང་བས་གྲུབ་པའི་མཚོ་ལྷོ་ཁུལ་གྱི་མི་རིགས་མཐོ་རིམ་སློབ་འབྲིང་གཉིས་པ་རུ་བསྒྱུར་བ་ཞིག་ཡིན་ཞིང་། དེ་ནི་སྟོད་ན་སྲིན་པོ་རྫ་རི་བརྗིད་ཀྱིས་འགྱིང་བའི་སྨད་ཕྱོགས། སྨད་ན་རྨ་ཀླུང་དལ་འབབ་རིང་མོ་ལྷོད་གྱིས་རྒྱུ་བའི་ནང་ཀླུང་། ཀབ་རོན་དང་ཀོ་བ། གོང་བ་བཅས་ལུང་པ་གསུམ་གྱི་འདྲེས་མདོ། ལོ་རྒྱུས་ཀྱི་རྒྱུན་ཤིན་ཏུ་རིང་ཞིང་ཁུངས་བཙུན་གྱི་ལོ་རྒྱུས་ཡིག་ཚངས་མང་པོར་གནས་ཡུལ་འགངས་ཆེན་དུ་ངོས་འཛིན་མཛད་ཅིང་། སྔོན་བྱོན་དམ་པ་གྲངས་མེད་ཀྱིས་ཀྱང་ཞབས་ཀྱིས་བཅགས་ཤིང་བྱིན་གྱིས་བརླབས་མྱོང་ལ། རྟེན་དང་བརྟེན་པ་འགངས་ཆེན་བགྲང་གིས་མི་ལངས་བས་མདོ་སྨད་རྟེན་རྫོང་དང་རིག་གནས་རྫོང་ཆེན་ཞེས་སྙན་པའི་གྲགས་པ་ཕྱོགས་ཀྱི་བུ་མོའི་རྣ་རྒྱན་དུ་ཆེ་བའི་ཁྲི་ཀ་རྫོང་མཁར་ལྷོ་ཕྱོགས་ཀྱི་དགོ་ར་གྲོང་ཚོར་ཕྱིའི་བཀོད་ལེགས་གཞལ་མེད་ཁང་བཟང་དང་ནང་རྫོངས་ཡག་ཤེས་བྱའི་འདབ་བརྒྱ་ལྷུག་པོར་བཞད་པའི་ཚུལ་གྱིས་ཆགས་ཡོད།
མཚོ་ལྷོ་ཁུལ་གྱི་མི་རིགས་མཐོ་འབྲིང་གཉིས་པ་རུ་བསྒྱུར་བ་ནས་འགོ་ཚུགས་ཏེ། སློབ་གྲྭས་མྱུར་ཐབས་ཀྱིས་ཕྱོགས་ཡོངས་ཀྱི་སྒྲིག་ཆས་འཛུགས་སྐྲུན་ཆེ་ཆེར་བྱས་ཏེ། ད་ལྟ་སློབ་གྲྭའི་ཁོད་རྒྱ་མུའུ170.5ཡོད་ཅིང་། དེར་སྣ་འཛོམས་ཐོག་ཁང་གཅིག་དང་སློབ་ཁྲིད་ཐོག་ཁང་གསུམ། དཔེ་མཛོད་སྣ་འཛོམས་ཐོག་ཁང་གཅིག སློབ་མའི་ཞག་སྡོད་ཐོག་ཁང་བཞི། ཟ་ཁང་གཉིས་བཅས་འབྲེལ་ཡོད་མ་ལག་ཆ་ཚང་འཛུགས་སྐྲུན་བྱས་ཡོད་ཅིང་། སྤྱིའི་བཟོ་སྐྲུན་གྱི་རྒྱ་ཁྱོན་ལ་རྨིད་གྲུ་བཞི་མ24825.46ཡོད།
མིག་སྔར་སློབ་གྲྭ་འདིར་འཛིན་གྲྭ41དང་སློབ་མ2195ཡོད་ལ། དགེ་བཟོ་བ212ཡོད་པ་ལས་དགེ་རྒན་དངོས་མ146དང་ཚབ་ཁྲིད་དགེ་རྒན21སྐབས་ཐོག་གི་ལས་མི53ཡོད། དགེ་རྒན་ཚོའི་ཁྲོད་དུ་རབ་འབྱམས་པའི་བསླབ་གནས་ཅན18དང་སློབ་ཆེན་དངོས་གཞིའི་བསླབ་གནས་ཅན124དང་ཆེད་སྦྱོང་གི་བསླབ་གནས་ཅན4ཡོད། གཞན་མཐོ་རིམ་ལས་ཐོབ་ཅན25དང་འབྲིང་རིམ་ལས་ཐོབ་ཅན41དམའ་རིམ་ལས་ཐོབ་ཅན80ཡོད། སློབ་གྲྭའི་ཁོངས་སུ་ཏང་ཀྲི་པུའུ་དང་། སློབ་གཙོ་ཁང་། སློབ་གྲྭའི་གཞུང་སྒྲུབ་ཁང་། སློབ་ཁྲིད་དོ་དམ་ཁང་། སློབ་མའི་དོ་དམ་ཁང་། འཚོ་བའི་དོ་དམ་ཁང་། སློབ་གྲྭའི་བཟོ་ཚོགས། གུང་གཞོན་ཚོགས་ཨུ། ལོ་རིམ་ཚན་ཁག ཁྲིད་དཔྱོད་ཁག་སོགས་ཀྱི་སྒྲིག་གཞི་འཐུས་ཚང་རྩ་འཛུགས་བྱས་ཡོད།
སློབ་གྲྭ་འདིས"མཁས་པའི་སྤྱོད་ཡུལ་ཐོབ་འདོད་ན། ། བརྩོན་པས་དཀའ་བ་དང་དུ་ལོངས། །"ཞེས་པའི་ལེགས་བཤད་དགེ་སློབ་ཀུན་གྱི་མིག་གི་བགོ་སྐལ་དུ་བཤམས་ནས་དུས་རྒྱུན་དུ་སློབ་ལ་བརྩོན་དགོས་པའི་སྐུལ་མ་ནན་ཏུ་བཏབ་ཡོད་པར་མ་ཟད། ཤེས་ལྡན་གྱི་མཁའ་དབུགས་ཟབ་མོ་ཞིག་གིས་སློབ་གྲྭའི་ཁོར་ཡུག་ཀུན་དུ་ཚུལ་ལྡན་དང་ཞི་འཇམ་གྱི་རྣམ་པ་ཞིག་རྟག་ཏུ་འཆར་བར་བྱས་ཡོད། དེ་བཞིན་དུ"འཆམ་མཐུན་ནི་མཛེས་པ་དང་བརྩེ་བ་ནི་གཞི་མ། རང་ཚུགས་བརྟན་པོ། རང་རྒྱུད་ལེགས་སྤེལ"གྱི་རྩ་དོན་གཞིར་འཛིན་བྱས་ཤིང་"ཀུན་སྤྱོད་སློབ་གསོ་ཡིས་སློབ་གྲྭ་སྐྱོང་བ། རིག་གཞུང་ཞིབ་འཇུག་གིས་སློབ་གྲྭ་དར་རྒྱས། སྤུས་ཚད་མཐོར་འདེགས་ཀྱིས་སློབ་གྲྭ་སྟོབས་ལྡན"དུ་བསྒྱུར་བའི་ཁ་ཕྱོགས་རྒྱུན་འཁྱོངས་བྱས་ཏེ"དཔུང་བ་མཉམ་གཤིབ། ། བརྩོན་སེམས་མཉམ་བསྐྱེད། ། བློ་སེམས་གཅིག་སྒྲིལ"བཅས་ཀྱི་སྒོ་ནས་སློབ་གསོ་དེང་རབས་ཅན་དང་འཛམ་གླིང་ཅན་གྱི་ཕྱོགས་སུ་མངོན་པར་ཕྱོགས་བཞིན་ཡོད།
དུས་ཡུན་རིང་བོར་མཚོ་ལྷོ་ཁུལ་ཨུ་དང་ཁུལ་སྲིད་གཞུང་གི་ཤུགས་ཆེན་པོའི་རྒྱབ་སྐྱོར་དང་སློབ་གསོའི་སྲིད་འཛིན་སྡེ་ཁག་གི་ཡང་དག་པའི་འགོ་ཁྲིད། སློབ་གྲྭ་ཡོངས་ཀྱི་དགེ་བཟོ་བའི་ཐུན་མོང་གི་ཧུར་བརྩོན་འོག སློབ་གྲྭས་ཐོག་མཐའ་བར་གསུམ་དུ་ཏང་གི་སློབ་གསོའི་བྱེད་ཕྱོགས་ལག་ལེན་མཐིལ་ཕྱིན་དང་། མི་ནི་དམིགས་བྱའི་གཞི་ཉིད་དུ་འཛིན་པ་དང་། སྤུས་ཚད་ལ་བརྟེན་ནས་འཚོ་གནས་གཉེར་བ། གཞི་ཁྱོན་ལ་བརྟེན་ནས་འཕེལ་རྒྱས་གཏོང་བ་རྒྱུན་འཁྱོངས་བྱས་ཏེ"ཚད་གཞི་མཐོ་བ། བླང་བྱ་དམ་པ། ཁྱད་ཆོས་ལྡན་པ། བྱས་རྗེས་འཇོག་པ། ཡང་རྩེར་སྙེག་པ"ནི་སློབ་སྒྲུབ་ཀྱི་ལྟེ་བར་བཟུང་སྟེ"ནང་ཆས"དང་"ཕྱི་ཆས"གཉིས་ཀ་འཛུགས་སྐྲུན་མཉམ་འཛིན་རྒྱུན་འཁྱོངས་བྱས་པར་མ་ཟད། ཧུར་ཐག་གིས"སྐད་གསུམ"བཅའ་སྡོད་ཆ་ཚང་མི་རིགས་སློབ་འབྲིང་གི་སློབ་སྒྲུབ་ལམ་བུ་འཚོལ་ཞིབ་དང་། སློབ་ཁྲིད་སྤུས་ཚད་དོ་དམ་བྱེད་པ་གནད་སར་བཟུང་ནས"སྐད་གསུམ། མི་རིགས། བཅའ་སྡོད"ཀྱི་ཁྱད་ཆོས་གསུམ་འབུར་དུ་ཐོན་པར་བཅུག་སྟེ་རང་ངོས་ཀྱི་སློབ་སྒྲུབ་ཁྱད་ཆོས་བཙལ་ནས་སློབ་སྒྲུབ་བསམ་ཕྱོགས་དང་སློབ་ཁྲིད་སྤྱོད་ལམ་ཚད་ལྡན་དུ་གཏོང་བཞིན་ཡོད། དེ་མིན་དེང་རབས་སློབ་གསོའི་ཡོངས་ཁྱབ་རང་བཞིན་དང་མི་རིགས་སློབ་གསོའི་དམིགས་བསལ་རང་བཞིན་གཉིས་ཟུང་འབྲེལ་བྱེད་པ། ཚད་ལྡན་དོ་དམ་དང་ཁྱད་ལྡན་སློབ་སྒྲུབ་གཉིས་ཟུང་འབྲེལ་བྱེད་པ། མི་རིགས་སློབ་གསོ་དེང་རབས་ཅན་དང་དེང་རབས་སློབ་གསོ་མི་རིགས་ཅན་དུ་བསྒྱུར་བར་འབད་པ་བྱེད་པ། དུས་རབས་གསར་བའི་མདུན་དུ་གོ་སྐབས་དམ་འཛིན་སྒོས་འགྲན་སློང་གདོང་གིས་བསུ་ཞིང་བཅོས་སྒྱུར་གསར་གཏོད་དང་ཡང་དག་སློབ་སྒྲུབ་ཀྱི་ཁ་ཕྱོགས་རྒྱུན་འཁྱོངས། ནང་ཁུལ་བདག་གཉེར་དམ་འཛིན་སྒོས་བྱ་བའི་དམིགས་འབེན་གྱི་འགན་འཁྲིའི་ལམ་ལུགས་ལག་བསྟར་བྱེད་པ། འགྲན་རྩོད་ཀྱི་སྐལ་བ་ལག་ཏུ་བསྟར་ཏེ་དགེ་རྒན་གྱི་དཔུང་སྡེ་འཛུགས་སྐྲུན་ལ་ཤུགས་སྣོན་ལེགས་བཅོས་ཀྱིས་ཁྱོན་ཡོངས་ནས་སློབ་མའི་ཕྱོགས་བསྡུས་སྤུས་ཚད་མཐོར་འདེག་བྱེད་བཞིན་ཡོད།
དེ་བས་ཉེ་བའི་ལོ་འགའི་རིང་ལ་སློབ་གྲྭ་འདིའི་སློབ་སྦྱོང་གི་མཁའ་དབུགས་ཇེ་ལེགས་སུ་སོང་ཞིང་སློབ་སྲོལ་ཡག་པོ་ཞིག་ཆགས་པས་སློབ་མའི་རྒྱུགས་འབྲས་ཀྱང་ཡར་ངོའི་ཟླ་ལྟར་དུ་འཕེལ་བཞིན་ཡོད་དེ། 2015ལོའི་མཐོ་རྒྱུགས་ཀྱི་རྒྱུགས་འཕྲོད་ཚད99.32% ལ་སླེབས་ལ། དེའི་ཁྲོད་དུ་མི་རིགས་སློབ་གྲྭར་སློབ་མ210ཡིས་རྒྱུགས་འཕྲོད་པ་དང་། རྒྱུགས་འཕྲོད་ཚད35%སླེབས་པ་དང་། རྒྱའི་སློབ་གྲྭར་སློབ་མ329ཡིས་རྒྱུགས་འཕྲོད་ཅིང་། རྒྱུགས་འཕྲོད་ཚད64.45%སླེབས་ཡོད། ལོ་སྔོན་མ་དང་བསྡུར་ན་མི་རིགས་སློབ་གྲྭར་རྒྱུགས་འཕྲོད་ཚད་བརྒྱ་ཆའི1.9འཕར། 2016ལོར་མཐོ་རྒྱུགས་ཀྱི་རྒྱུགས་འཕྲོད་ཚད99.01%ལ་སླེབས། དེ་ལས་མི་རིགས་སློབ་གྲྭར་སློབ་མ198གྱིས་རྒྱུགས་འཕྲོད་པ་དང་། རྒྱུགས་འཕྲོད་ཚད32.62ལ་སླེབས་ཡོད། སློབ་མ601གིས་རྒྱའི་སློབ་གྲྭར་རྒྱུགས་འཕྲོད་པ་དང་། རྒྱུགས་འཕྲོད་ཚད99.09%ལ་སླེབས། དེ་ལོ་སྔོན་མ་དང་བསྡུར་ན་རྒྱའི་སློབ་གྲྭར་རྒྱུགས་འཕྲོད་ཚད་བརྒྱ་ཆའི34.56འཕར། 2017ལོར་རང་རེའི་སློབ་གྲྭའི་སློབ་མ629མཐོ་རྒྱུགས་ལ་ཞུགས་ཤིང་སློབ་མ་ཡོངས་ཀྱི་སྐར་གྲངས་ཚད་ཐིག་ཏུ་ལོངས། དེའི་ཁྲོད་སློབ་མ103གྱིས་དངོས་གཞིར་རྒྱུགས་འཕྲོད་ཅིང་། ལོ་སྔོན་མ་ལས་སློབ་མ35ཇེ་མང་དུ་སོང་། དངོས་གཞིར་རྒྱུགས་འཕྲོད་པའི་སློབ་མ་བརྒྱ་ལས་བརྒལ་བས་སློབ་གྲྭའི་སློབ་སྒྲུབ་ཀྱི་ཁ་ཕྱོགས་ཡང་དག་ལ་དགེ་སློབ་ཀུན་གྱི་བརྩོན་པའི་ས་བོན་ལ་གཡུར་ཟའི་འབྲས་བཟང་སྨིན་པའི་རྟགས་མཚན་དུ་གྲུབ་ཅིང་སྔར་མེད་ཀྱི་ཟིན་ཐོ་གསར་བ་བྲིས། དེ་བཞིན་དུ་ལོ་འདི་འགའི་རིང་ལ་ཞིང་ཆེན་རིམ་པ་དང་ཁུལ་རིམ་པའི་འགྲན་བསྡུར་ཡང་རབ་དང་རིམ་པར་ཞུགས་པས་དགེ་སློབ་ཀུན་གྱིས་གཟེངས་རྟགས་གྱ་ནོམ་པ་མང་པོ་བླངས།
སློབ་གྲྭས་ཀུན་སྤྱོད་སློབ་གསོ་གཙོར་བྱས་ཏེ་དགེ་སློབ་ཀུན་གྱི་བྱང་ཚད་མཐོར་འདེགས་དང་། སློབ་གསོའི་ཁྲིད་ཐབས་མན་ངག་ལ་ཞིབ་འཇུག་གང་ལེགས་བྱས་ཏེ་དགེ་རྒན་རྣམས་ཀྱི་འབྲེལ་ཡོད་ཤེས་བྱའི་རྨང་གཞི་སྲ་བརྟན་དུ་བཏང་ནས་སློབ་ཁྲིད་སྤུས་ཚད་ལྡན་པར་བྱ་བ། སློབ་གྲྭའི་ཕྱོགས་ཡོངས་ཀྱི་སྒྲིག་འཛུགས་མ་ལག་འཐུས་ཚང་དུ་གཏོང་བ་དང་དཔལ་ཡོན་ལྡན་པའི་སློབ་རའི་རིག་གནས་འཛུགས་སྐྲུན་ལ་ཤུགས་སྣོན་བྱས་ཏེ་དགེ་རྒན་ཚང་མས་འགན་འཁྲི་དང་ལེན་དང་སློབ་མར་ཡང་དག་གི་ལམ་སྣེ་སྟོན་ཞིང་། ལུས་སེམས་བདེ་ཐང་གི་ངང་ནས་འཚར་ལོངས་འབྱུང་སའི་དྭངས་གཙང་གི་སློབ་རའི་ཁོར་ཡུག་ཅིག་བསྐྲུན་ཡོད།
མ་འོངས་པའི་ཐད་དུ་སློབ་གྲྭས་ཡུན་རིང་གི་འཆར་བཀོད་བཟོས་ཏེ་རྨང་གཞིའི་སྒྲིག་བཀོད་འཛུགས་སྐྲུན་དང་སློབ་གསོ་སློབ་ཁྲིད་ཀྱི་དོ་དམ་ལེགས་འཛིན་བྱས་ཏེ"ཚད་ལྡན་སློབ་སྒྲུབ་ཁྱད་ཆོས་བསྐྲུན། ། ཕྱོགས་ཡོངས་གསོ་སྐྱོང་ཡང་རྩེར་བརྩོན། །"ཞེས་པའི་སློབ་སྒྲུབ་དམིགས་འབེན་ལྟར། དོ་དམ་ཤུགས་སྣོན། རྒྱུན་སྲོལ་ནན་མོ། དཔུང་སྡེ་འཛུགས་སྐྲུན། ཚང་སྡེབ་སྒྲིག་སྐུལ། སྤུས་ཚད་མཐོར་འདེགས། འཕེལ་རྒྱས་བརྩོན་གཉེར"བྱེད་པ་དང་། ཞིང་ཆེན་ཡོངས་ཀྱི་མི་རིགས་བཅའ་སྡོད་ལམ་ལུགས་ཀྱི་ཚད་ལྡན་སློབ་གྲྭ་དང་། "སྐད་གསུམ"བཅའ་སྡོད་ལམ་ལུགས་ཀྱི་དཔེ་མཚོན་དུ་འགོད་རུང་བའི་ཚད་ལྡན་གྱི་མཐོ་འབྲིང་དུ་འགྱུར་བར་ཧུར་བརྩོན་ཆེན་པོ་བྱེད་བཞིན་ཡོད།
དེ་བས་འདི་ནི་གནས་བཅུ་རིག་པའི་བང་མཛོད་བློ་ལ་འཐིམས་པའི་དགེ་རྒན་རྣམས་ཀྱི་འཇོན་ནུས་རྩལ་དུ་སྤྲུགས་སའི་གར་སྟེགས་ཆེན་པོ་ཞིག་ཡིན་པར་མ་ཟད། རིག་པའི་སོར་རྩེ་རྣོན་པོས་ཤེས་རིག་གི་མངར་ཁ་གཞིབ་འདོད་པའི་སློབ་བུ་རྣམས་ཀྱི་ཡིད་འོང་གི་བསྟི་གནས་ཤིག་དང་མི་ཚེ་ཡི་མཁའ་དབྱིངས་ལ་ཕུགས་འདུན་གྱི་འོད་སྣང་སྤྲོ་བའི་ཤེས་རིག་གི་དགའ་ཚལ་དེའང་ཡིན་ནོ། །


text:
སོང་ཙང་ངས་སྤུས་ཚད་བཤད་ཐུབ་ཀྱི་མི་ དུག
- །
- ལྷག་པ།, 08 ཟླ་བཅུ་གཅིག 2017 02:12
- ། རིན་ཆེན་སྒྲོལ་མ།
སོང་ཙང་ངས་སྤུས་ཚད་བཤད་ཐུབ་ཀྱི་མི་འདུག འོན་ཀྱང་རང་སྐད་ཐོག་ནས་བཤད་ན་ཆབ་སྲིད་ཀྱི་དཀའ་ངལ་འོག་བོད་ཀྱི་རྩོམ་རིག་གིས་བསམ་བློ་དང་སྐྱེ་བ་སྔ་ཕྱིའི་ལྟ་བ། ཀུན་སྤྱོད། དགག་གཞག་སོགས་རིགས་གནས་འགའ་ལས་གླེང་ཐུབ་ཀྱི་མེད་པས། བོད་ཀྱི་རྩོམ་རིག་གི་ཁྱབ་རྒྱ་ཧ་ཅང་ཆུང་། དེ་བཞིན་བོད་ཀྱི་བུད་མེད་ཀྱི་རྩོམ་འབྲིའི་བརྗོད་བྱའི་ཆ་ནས་སྤུས་ཚད་ཧ་ཅང་ཞན་གི། གང་ལྟར་བོད་ཀྱི་བུད་མེད་ཁྲོད་རྩོམ་འབྲིའི་སྤུས་ཚད་ཚད་ལྡན་ཡོད་པ་མང་པོ་མེད་ལ། ཡོད་པ་དག་ལའང་བརྩམ་ཆོས་མང་པོ་མི་འདུག
འདི་ག་ལྷ་ས་རྩོམ་རིག་མེ་ལོང་རྩོམ་སྒྲིག་ཁང་གིས་བཙན་བྱོལ་བོད་ཀྱི་བུད་མེད་རྩོམ་འབྲི་བ་དང་ཀློག་པ་པོ་རྣམས་སུ་བོད་མོ་རྩོམ་པ་པོའི་སྐོར་ལ་བཅར་འདྲི་ཞུ་བཞིན་པ་ལས་རིན་ཆེན་སྒྲོལ་མ་ཡིས་དྲིས་ལན་གནང་བ་གཤམ་གསལ་ཏུ་གཟིགས་པར་གྱིས།
༡ ཁྱོད་རང་རྩོམ་འབྲིའི་ལས་ཀར་ཞུགས་ནས་ད་ལྟའི་བར། རང་ཉིད་ཀྱི་གསར་རྩོམ་དང་འབྲེལ་བའི་དངོས་བྱུང་སྣང་ཚུལ་ཡ་མཚན་པ་དེ་འདྲ་་འཕྲད་མྱོང་ངམ།
ལན། ངས་ཆེས་ཐོག་མར་༼ ང་ཆས་འགྲོ་༽ ཞེས་བའི་རྩོམ་ཅིག་སྲོལ་རྒྱུན་སྙན་ངག་གི་ལུས་སུ་བྲིས་པ་ཡིན། རྩོམ་དེ་གསར་རྩོམ་རྩོམ་རིག་ཚག་པར་ཅིག་གི་ངོས་སུ་བཀོད་ཐུབ་པ་བྱུང་། སྐབས་དེར་ང་ལོ་ན་ཆུང་བས་རྩོམ་གྱི་བརྗོད་བྱ་དང་རྗོད་བྱེད་གཉིས་ལ་བྱིས་སེམས་ཀྱི་རྟོགས་འཆར་མངོན་འདུག་ལ། ཤོ་ལོ་ཀའི་ཚིག་གྲངས་མཉམ་པ་ཙམ་ལས་སྡེབ་སྦྱོར་ལ་སྙན་ཆ་ཅི་ཡང་མི་འདུག སྐབས་དེར་ངའི་གཅེན་མོ་དང་ཉེ་འཁོར་གྱི་མི་རྣམས་ཀྱིས་ངའི་རྩོམ་ཐུང་དེར་བསྟོད་བསྔགས་དང་ང་ལ་མུ་མཐུད་དུ་རྩོམ་ཡིག་འབྲི་དགོས་བའི་སྐུལ་མ་གང་མང་བཏང་། དེ་ནས་བཟུང་ང་རང་རང་ཉིད་ལ་ཡིད་ཆེས་དང་རྩོམ་རིག་ལ་དགའ་བར་གྱུར། ངས་འདི་ལྟར་ཞིབ་ལྟ་ཞིག་བྱས་ན་ང་ལ་སྙིང་ཉེ་བའི་མི་མང་པོ་མེད་མོད། ཡོད་པ་དག་ནི་ངའི་མི་ཚེ་འདིའི་རྒྱབ་རི་དང་འགྲོ་ལམ་གྱི་ལག་རྟེན་རེད་འདུག ཁོང་ཚོ་ཡོད་པས་ད་བཟོད་ང་ཅི་ཙམ་ཕམ་ཀྱང་ཡང་བསྐྱར་ཡར་ལངས་ཐུབ་པ་བྱུང་།
༢ ཁྱོད་ཀྱིས་ད་ལྟའི་བོད་ཀྱི་རྩོམ་རིག་ལ་ལྟ་སྟངས་ཅི་འདྲ་ཡོད་དམ།
ལན། བོད་ཀྱི་རྩོམ་རིག་ཀྱང་མི་རིགས་གཞན་གྱི་རྩོམ་རིག་ལྟར་མི་རིགས་རིག་གནས་ལ་ཁ་ཕྱོགས་ཡོད་ལ། སྤྱི་ཚོགས་ཀྱི་འཚོ་བའི་སྣེ་ཁྲིད་བྱེད་ཀྱི་ཡོད། འོན་ཀྱང་བོད་རང་ལ་རྒྱ་ཁབ་ཅིག་མེད་པའི་རྐྱེན་གྱིས་བོད་ཀྱི་རྩོམ་རིག་གིས་མི་རིགས་རིག་གནས་གང་མང་ཞིག་གླེང་ཐུབ་ཀྱི་མེད། དཔེར་ན་ད་ལྟ་བར་ཆབ་སྲིད་རིག་པའི་དཔྱད་བརྗོད་ཀྱི་རྩོམ་ཡིག འཕྲོད་བསྟེན་རིག་པའི་ལག་ལེན་གྱི་རྩོམ་ཡིག བཟོ་ལས་རིག་པའི་ཞིབ་འཇུག་གི་རྩོམ་ཡིག དཔལ་འབྱོར་རིག་པའི་འཕེལ་ཚད་དང་ཞིབ་འཇུག་གི་རྩོམ་ཡིག་སོགས་ཀྱི་རྩོམ་ཡིག་མང་པོ་མཐོང་རྒྱུ་མི་འདུག དེ་ནི་བོད་སྐད་ཐོག་རིག་གནས་དེ་དག་ལ་སྦྱོང་བརྡར་དང་ནུས་པ་འདོན་པའི་གོ་སྐབས་མེད་པའམ་ཡང་ན་གཞིས་བཞུགས་རྩོམ་པ་པོར་སྨྲར་བརྗོད་རང་དབང་མེད་སོང་པ་ཡིན་པ་ལས། བོད་ཀྱི་རྩོམ་རིག་གི་རྗོད་བྱེད་དང་སྡེབ་སྦྱོར་གྱི་ཕོངས་པ་མ་རེད་སྙམ།
༣ རང་སྐད་དང་གཞན་སྐད་ཐུན་མོང་གི་ངོས་ནས་བལྟས་ན། བོད་ཀྱི་བུད་མེད་ཀྱི་རྩོམ་འབྲིའི་སྤུས་ཚད་ཇི་འདྲ་ཞིག་ཏུ་མཐོང་གི་ཡོད་དམ།
ལན། གཞན་སྐད་ཐོག་ངས་བོད་ཀྱི་བུད་མེད་ཀྱི་རྩོམ་ཉུང་ཤས་ལས་ཀློག་མ་མྱོང་། རྩོམ་དེ་དག་ཀྱང་གསར་རྩོམ་ཁོ་ནར་ཞུགས་མཁན་དག་གི་རྩོམ་ཡིག་རེད། སོང་ཙང་ངས་སྤུས་ཚད་བཤད་ཐུབ་ཀྱི་མི་འདུག འོན་ཀྱང་རང་སྐད་ཐོག་ནས་བཤད་ན་ཆབ་སྲིད་ཀྱི་དཀའ་ངལ་འོག་བོད་ཀྱི་རྩོམ་རིག་གིས་བསམ་བློ་དང་སྐྱེ་བ་སྔ་ཕྱིའི་ལྟ་བ། ཀུན་སྤྱོད། དགག་གཞག་སོགས་རིགས་གནས་འགའ་ལས་གླེང་ཐུབ་ཀྱི་མེད་པས། བོད་ཀྱི་རྩོམ་རིག་གི་ཁྱབ་རྒྱ་ཧ་ཅང་ཆུང་། དེ་བཞིན་བོད་ཀྱི་བུད་མེད་ཀྱི་རྩོམ་འབྲིའི་བརྗོད་བྱའི་ཆ་ནས་སྤུས་ཚད་ཧ་ཅང་ཞན་གི། གང་ལྟར་བོད་ཀྱི་བུད་མེད་ཁྲོད་རྩོམ་འབྲིའི་སྤུས་ཚད་ཚད་ལྡན་ཡོད་པ་མང་པོ་མེད་ལ། ཡོད་པ་དག་ལའང་བརྩམ་ཆོས་མང་པོ་མི་འདུག
༤ གཞིས་བྱེས་གཉིས་ཀྱི་བུད་མེད་རྩོམ་འབྲི་མཁན་རྣམས་ཀྱི་རྩོམ་འབྲིའི་རྨང་གཞི་ལ་མ་འདྲ་བ་ཅི་ཞིག་མཐོང་སོང་ངམ།
ལན། གཞིས་བཞུགས་བུད་མེད་ཀྱི་རྩོམ་འབྲིའི་རྨང་གཞི་བྱེས་བཞུགས་བུད་མེད་ལས་ཅུང་བརྟན་ལ་བཟང་པ་འདུག ཁོང་ཚོས་འདམས་པའི་རྩོམ་གྱི་བརྗོད་བྱ་ལོ་མ་ཆུ་ཁ་ནས་གཡེང་པ་ལྟ་བུ་མ་ཡིན་པར། ཉ་མོ་ཆུ་ནང་དུ་ནུབ་པ་བཞིན། བརྗོད་བྱ་གཏིང་ཟབ་ལ། གང་གླེང་བའང་གོ་རིམ་ལྡན། ད་དུང་སྡེབ་སྦྱོར་གྱི་སྙན་ཆ་ཡོད་གི བྱེས་བཞུགས་བུད་མེད་གང་ཞིག་བོད་དཔེ་ཀློག་རྒྱུ་གོམས་པའམ་སུམ་རྟགས་སྙན་ངག་སོགས་ཀྱི་རྨང་གཞི་ངེས་ཅན་ཡོད་པ་དག་གཞིས་བཞུགས་བུད་མེད་རྩོམ་པ་པོ་ཚོ་དང་བསྡུར་འོས་ཀྱང་། བྱེས་བཞུགས་བུད་མེད་ཀྱི་རྩོམ་ཡིག་མང་ཆེ་བའི་རྩོམ་ཡིག་གི་བརྗོད་བྱ་ཁ་གསལ་པ་མང་དྲག་འདུག་ལ། རྗོད་བྱེད་དང་སྡེབ་སྦྱོར་ཀྱང་ཉིན་རེའི་འཚོ་བའི་ནང་གི་སྐད་ཆ་དང་ཐག་ཧ་ཅང་ཉེ་བས། རྩོམ་ཡིག་གི་སྙན་ཆ་དེ་ཙམ་མི་ཐོན་གི།
༥ བོད་ཀྱི་རྩོམ་རིག་ལས་ཁྱོད་རང་ཉིད་ལ་ཆེས་གལ་ཆེ་བའི་ཐོབ་བྱ་ཅི་ཞིག་རེད་དམ།
ལན། ཆོས་ཉིད་དང་ཀུན་སྤྱོད་རིག་པར་གོ་རྟོགས་ཅུང་ཙམ་བརྙེད་པ་དེ་ཡིན།
༦ རང་ཉིད་ངོ་སྤྲོད་མདོར་བསྡུས་ཤིག་བྱེད་རོགས།
ལན། ངའི་མིང་ལ་རིན་ཆེན་སྒྲོལ་མ་ཟེར། སྤྱི་ལོ་ཉིས་སྟོང་གཅིག་ལོར་རྒྱ་གར་དུ་འབྱོར། སུ་ཇ་བོད་ཁྱིམ་སློབ་གྲྭ་ནས་འཛིན་རིམ་དགུ་པ་བར་སློབ་སྦྱོང་བྱས་པ་ཡིན། ན་ཚའི་དབང་གིས་སློབ་གྲྭ་ནས་ཕྱིར་ཐོན་ནས་རྡ་ས་ནས་ནད་གསོ་བྱས། རྗེས་སུ་བྷེལ་ལྗམ་དུ་ཡོང་ནས་འདི་རུ་གནས་བསྡོད་བྱས་ཡོད། བྷེལ་ལྗམ་ནས་སྒྲི་ཆི་སྐད་ཡིག་ཐོག་ནད་གཡོག་གི་སློབ་སྦྱོང་བྱས་ནས་ད་ལྟ་ལས་རིག་དེ་གཉེར་བཞིན་ཡོད།
ཕྱི་ལོ་ ༢༠༡༧ ཟླ་ ༡༡ ཚེས་ ༠༡ ཉིན།


text:
ཞིང་འབྲོག་ལས་ཀྱི་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་ཡག་པོ་བྱེད་དགོས།
སྤེལ་དུས 2018-03-06
ཡོང་ཁུངས། ཀྲུང་གོའི་བོད་ཀྱི་གསར་འགྱུར་དྲ་བ།
རྩོམ་པ་པོ། ཁྲུའུ་ཝུའུ་ཀན།
མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་ནི་ཞིང་འབྲོག་ལས་ཀའི་གཙོ་རྐང་རེད། མིག་སྔར་གཞིས་རྩེ་གྲོང་ཁྱེར་གྱི་ཞིང་འབྲོག་ལས་ཀྱི་འགལ་ཟླ་གཙོ་བོ་ནི་སྤྱི་འབོར་མི་འདང་བ་ནས་གྲུབ་ཆའི་རང་བཞིན་གྱི་འགལ་ཟླར་འགྱུར་བ་དང་། དུས་མཚམས་རང་བཞིན་གྱི་མཁོ་ཉུང་སྤྲོད་མང་དང་མཁོ་སྤྲོད་མི་འདང་བ་མཉམ་དུ་གནས་པ་མངོན་གསལ་དོད་ཙམ་ཡོད་པ་དང་འགལ་ཟླའི་ཁ་ཕྱོགས་གཙོ་བོ་ནི་མཁོ་སྤྲོད་ཕྱོགས་ཡིན་པ་རེད། དེས་ན། ཞིང་འབྲོག་ལས་ཀྱི་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་ལ་སྐུལ་འདེད་གཏོང་རྒྱུ་ནི་དུས་བབ་གསར་པ་དང་བླང་བྱ་གསར་པ་དང་འཚམ་པ་དང་། ཞིང་འབྲོག་ལས་ཀྱི་འགྱུར་ལྡོག་གསར་པར་སྐུལ་འདེད་གཏོང་བ་དང་། སྒུལ་ནུས་གསར་པ་སྐྱེད་སྲིང་བྱེད་པ། རྒྱུན་མཐུད་འཕེལ་རྒྱས་བཅས་ཀྱི་དམ་འཛིན་བྱ་གཞི་གལ་ཆེན་ཞིག་ཡིན་པས། ཞིང་འབྲོག་ལས་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་ལ་ངེས་པར་དུ་འབད་འཐབ་ལྷོད་མེད་བྱེད་དགོས།
ཞིང་འབྲོག་ལས་ཐོན་རྫས་དང་ཐོན་ལས་ཀྱི་གྲུབ་ཆ་ལེགས་སུ་བཏང་ནས་སྤུས་ཚད་ལེགས་སུ་དང་ཕན་འབྲས་ཆེ་རུ་འགྲོ་བར་ནུས་ཤུགས་ཡོད་རྒུས་སྐུལ་འདེད་གཏོང་དགོས། འབྲུ་རིགས་དང་། དཔལ་འབྱོར་ནགས་ཤིང་། གཟན་ཆག་བཅས་འདེབས་འཛུགས་ཀྱི་གྲུབ་ཆ་སྤྱི་འདོམས་ལེགས་སྒྲིག་བྱས་ཏེ། འབྲུ་རིགས་ཀྱི་ཐོན་འབབ་བརྟན་པོ་དང་། དཔལ་འབྱོར་ནགས་ཤིང་ལེགས་གཏོང་། གཟན་ཆག་འདེབས་ཁྱོན་ཆེར་གཏོང་བཅས་ཀྱི་བླང་བྱ་གཞིར་བཟུང་། འབྲུ་རིགས་དང་། དཔལ་འབྱོར་ནགས་ཤིང་། གཟན་ཆག་བཅས་མཐུན་སྦྱོར་འཕེལ་རྒྱས་ཀྱི་སྣ་གསུམ་འདེབས་འཛུགས་གྲུབ་ཆ་བསྐྲུན་མགྱོགས་སུ་གཏོང་བ་དང་། གསོ་ཚགས་ཁྱབ་ཁོངས་ཀྱི་བཀོད་པ་ལེགས་སུ་བཏང་སྟེ་ཐོན་ནུས་དེ་ཉིད་ཁོར་ཡུག་གི་ཐེག་ནུས་ཆེ་བའི་ས་ཁུལ་དུ་བསྒྱུར་རྒྱུར་ཁྲིད་སྟོན་བྱེད་པ་དང་། ས་བོན་གྱི་སྣ་ཁ་དང་ཕྱུགས་རིགས་ཀྱི་རྒྱུད་པ་ལེགས་སུ་གཏོང་བ། ནོར་ལུག་སོགས་རྩྭ་གཟན་ཕྱུགས་ལས་འཕེལ་རྒྱས་ཤུགས་ཆེན་གཏོང་བ། ཁྱད་ལྡན་ལེགས་ཆའི་ཐོན་ལས་རྒྱ་སྟོབས་ཆེ་རུ་གཏོང་བ་དང་ཁྱད་ལྡན་ལེགས་ཆའི་ཞིང་འབྲོག་ལས་ཀྱི་སྤུས་ཚད་ལེགས་སུ་དང་ཕན་འབྲས་ཆེ་རུ་གཏོང་བའི་བྱ་སྤྱོད་ཀྱི་འཆར་གཞི་ཁྱོན་ཡོངས་ནས་ལག་ལེན་བསྟར་ཏེ་ཡུལ་ཟོག་དང་ཐོན་རྫས་ཆུང་ངུ་དག་ཞིང་འབྲོག་པར་ཡོང་འབབ་འཕར་བའི་ཐོན་ལས་ཆེན་པོར་གྱུར་བ་བྱེད་པ་དང་། བཅུད་ལྡན་ཤིང་ཏོག་སོགས་ཁྱད་ལྡན་དཔལ་འབྱོར་ནགས་ཤིང་གི་ལྗང་མདོག་ཐོན་ལས་འཕེལ་རྒྱས་ཤུགས་ཆེན་གཏོང་བ། ཁྱད་ལྡན་ཞིང་འབྲོག་ཐོན་རྫས་ཚད་ལྡན་ཅན་གྱི་ཐོན་སྐྱེད་དང་དཔེ་སྟོན་བྱེད་པ། གྲགས་ཅན་སྤུས་རྟགས་གཏོད་པ། ཞིང་འབྲོག་ཐོན་རྫས་ཀྱི་སྤུས་ཚད་དང་བདེ་འཇགས་ཀྱི་ཆུ་ཚད་ཁྱོན་ཡོངས་ནས་མཐོ་རུ་བཏང་སྟེ་ཞིང་འབྲོག་ལས་ཚད་ལྡན་ཅན་གྱི་འཐབ་ཇུས་ལག་ལེན་བསྟར་བ་དང་། སྤུས་ལེགས་དང་། བདེ་འཇགས། ལྗང་མདོག་བཅས་ཀྱི་ཁྲིད་སྟོན་མངོན་གསལ་དོད་པོ་ཡོང་བ་བྱེད་པ་དང་ཐོན་རྫས་ཀྱི་སྤུས་ཚད་དང་བཟའ་བཅའི་བདེ་འཇགས་ཀྱི་ཚད་གཞིའི་མ་ལག་འཐུས་ཚང་དུ་གཏོང་བ་བཅས་བྱེད་དགོས།
ཚན་རྩལ་དང་གསར་གཏོད་ལ་བརྟེན་ནས་འཕེལ་རྒྱས་ལ་སྐུལ་འདེད་གཏོང་བར་ཤུགས་སྣོན་བརྒྱབ་སྟེ་དེང་རབས་ཞིང་འབྲོག་ལས་འཕེལ་རྒྱས་མྱུར་པོ་ཡོང་བར་ཁྲིད་སྟོན་བྱེད་དགོས། ཚན་རྩལ་ཞིབ་འཇུག་གསར་སྤེལ་ལ་ཤུགས་སྣོན་རྒྱག་པ་དང་དེང་རབས་ཀྱི་ཞིང་འབྲོག་ལས་ཐོན་ལས་ཀྱི་ལག་རྩལ་མ་ལག་འཐུས་ཚང་དུ་བཏང་སྟེ་དེང་རབས་ཞིང་འབྲོག་ལས་ཐོན་ལས་ཀྱི་ཚན་རྩལ་གསར་གཏོད་ལྟེ་གནས་ཁག་གཅིག་བསྐྲུན་ནས་འཕྲུལ་ཆས་ཅན་གྱི་ཐོན་སྐྱེད་དང་སྤུས་ལེགས་ཐོན་མཐོའི་སྣ་ཁ་གསར་པ་འདེམས་གསོ་མགྱོགས་སུ་གཏོང་བ་དང་། ཚན་རྩལ་ཁྱབ་གདལ་ལ་ཤུགས་སྣོན་བརྒྱབ་སྟེ་ས་ཁུལ་ཁག་ལ་ཞིང་ལས་ཚན་རྩལ་སློབ་གསོ་དང་ཐོན་སློབ་ཞིབ་གསུམ་གཞི་གཅིག་ཅན་གྱི་ཞིང་འབྲོག་ལས་ཀྱི་ལག་རྩལ་ཁྱབ་གདལ་མནའ་འབྲེལ་འཛུགས་རྒྱུར་ལྕག་སྐུལ་བྱེད་པ་དང་རིག་ལྡན་ཞིང་འབྲོག་ལས་ཀྱི་འདུ་འགོད་ལག་ལེན་བསྟར་ནས་ཞིང་འབྲོག་ལས་ཀྱི་ཟོག་སྦྲེལ་དྲ་རྒྱའི་ཚོད་ལྟ་དཔེ་སྟོན་དང་སྒྲིག་ཆས་རིག་ནུས་ཅན་ལ་འགྱུར་བར་སྐུལ་འདེད་གཏོང་བ། ཚན་རྩལ་གསར་གཏོད་དང་ལྕག་སྐུལ་ལམ་སྲོལ་འཐུས་ཚང་དུ་གཏོང་བ་དང་ཚན་རྩལ་གྲུབ་འབྲས་གཞན་སྒྱུར་གྱི་ཕན་འབྲས་དང་ཚན་རྩལ་མི་སྣས་ལས་ཞོར་གླ་ཆ་ལེན་པ་སོགས་ཀྱི་ལམ་ལུགས་ཀྱི་གཏན་འབེབས་དོན་འཁྱོལ་བྱེད་པ་དང་། ཞིང་འབྲོག་ལས་ཚན་ཞིབ་ཀྱི་ཕུལ་བྱུང་ཤེས་ལྡན་པའི་གསོ་སྦྱོང་འཆར་གཞི་ལག་ལེན་བསྟར་བ། ཁྲོམ་རར་ཕྱོགས་པའི་ཞིང་འབྲོག་ལས་ཀྱི་ལག་རྩལ་ཞིབ་སྤེལ་དང་། གྲུབ་འབྲས་གཞན་སྒྱུར། ཐོན་ལས་སྐྱེད་སྲིང་བཅས་ཀྱི་སྒྲིག་གཞི་གསར་པ་འཕེལ་རྒྱས་གཏོང་བ་བཅས་བྱེད་པ། གྲོང་གསེབ་ཀྱི་མི་ཤུགས་ཐོན་ཁུངས་གསར་སྤེལ་བྱས་ནས་གཙོ་གནད་ཐོག་ཆེད་ལས་ཞིང་འབྲོག་པ་གསར་པ་སྐྱེད་སྲིང་དང་རྩལ་ནུས་མཐོར་གཏོང་ལ་དམིགས་ཏེ་སྲིད་གཞུང་གིས་གཙོ་ཁྲིད་དང་། སྡེ་ཚན་གྱིས་གཞོགས་འདེགས། སྤྱི་འདོམས་བཀོད་སྒྲིག ཐོན་ལས་སྐུལ་ཁྲིད་བཅས་ཀྱི་གསོ་སྦྱོང་ལམ་སྲོལ་འཛུགས་དགོས།